
PREAMBUL

Prezentul Raport, fiind al cincilea la rînd, vine de fapt să încununeaze într-un fel activitatea avocaţilor parlamentari pe durata mandatului fixată de lege.

A fost o perioadă dificilă de lansare şi consolidare a instituţiei naţionale de protecţie şi promovare a drepturilor cetăţeneşti, în condiţiile în care aceste drepturi aproape că nu erau cunoscute, dar nici nu era conştientizată necesitatea protejării lor consecvente din partea statului. A trebuit să depunem multe eforturi pentru schimbarea mentalităţii, în primul rînd a autorităţilor, de a înţelege rolul şi importanţa Centrului, că domeniul de drepturi ale fiinţei umane cere investiţii, perseverenţă în acţiuni, educaţie, cultură. Am încercat să convingem societatea de faptul că doar prin exercitarea drepturilor şi libertăţilor fundamentale se poate construi un stat prosper, că nu există domenii care, parţial sau în totalitate, nu ar cuprinde în sine şi obligativitatea respectării acestor drepturi şi libertăţi.

A fost nevoie de a forma un colectiv bine închegat şi instruit. Am muncit cu toţii pentru a ne crea o imagine bună şi credibilă în societate. Ne-am străduit în aceşti cinci ani să fim consecvenţi, să ne orientăm cît mai bine acţiunile pentru a repune în drepturile lor legitime mii de cetăţeni. Am depus eforturi ca să aducem legislaţia naţională în concordanţă cu  prevederile Constituţiei, convenţiilor şi pactelor la care Republica Moldova este parte.

În măsura posibilităţilor, am contribuit la instruirea diverselor categorii de cetăţeni prin organizarea şi desfăşurarea sesiunilor de instruire, prin editarea a zeci de pliante, broşuri, cărţi, altă literatură de specialitate, prin informarea sistematică a comunităţii. Am putut să realizăm acest program datorită suportului Programului Naţiunilor Unite pentru Dezvoltare în Moldova pentru care le sîntem foarte recunoscători. De asemenea, le mulţumim tuturor care ne-au susţinut pe diverse căi şi, în primul rînd, Ambasadei Statelor Unite ale Americii în Moldova, Reprezentanţei  Biroului ONU pentru refugiaţi, cît şi Instituţiei Împuternicitului pentru Drepturile Omului din Federaţia Rusă, Avocatului Poporului din România, Instituţiei Ombudsmanului din Belgia, Instuitutului European al Ombudsmanului etc.

Am conlucrat productiv şi cu multe instituţii şi organizaţii statale, cu diferite organizaţii neguvernamentale.

În aceşti  ani am avut de înfruntat şi tentative de diminuare a independenţei şi de intimidare a avocaţilor parlamentari.

Am acumulat experienţă. Astăzi ni se văd mai bine neajunsurile, greşelile, eşecurile, rezervele.

 Se impune imperios debarasarea de unele calapoduri, aplicarea unor forme şi metode originale, eficiente de protecţie şi promovare a drepturilor şi libertăţilor cetăţeneşti.

Multe am învăţat de la cei peste 29 de mii de petiţionari care au solicitat pe parcursul a cinci ani ajutorul avocaţilor parlamentari. Am înţeles durerea lor. Am apreciat răbdarea lor. Nu ne-am împăcat cu indefernţa, birocratismul, ignorarea intereselor lor, cu marginalizarea şi îngrădirea voită sau ne voită a drepturilor şi libertăţilor de care ar fi trebuit să se bucure. în calitate de cetăţeni ai acestui stat.

Paportul pe anul 2002 repetă de fapt în mare parte situaţia anilor precedenţi. Au continuat să fie lezate drepturile economice, sociale şi culturale, civile şi politice. Starea de lucruri este condiţionată atît de  criza economică, cît şi de unele implicări legislative şi administrative nereuşite. La aceasta se mai adaogă indeferenţa, incompetenţa la divers nivel în materie de drepturi ale omului. Ca rezultat, au avut loc explozii sociale de lungă durată. Adunarea Parlamentară a Consiliului Europei de două ori a discutat situaţia din Republica Moldova, adoptînd rezoluţii menite să restabilească rolul şi locul, independenţa instituţiilor democratice, condiţie asbsolut necesară pentru exercitarea deplină şi nestingherită de către cetăţeni a drepturilor şi libertăţilor fundamentale, de creare a unui stat de drept.

Raportul cuprinde trei capitole. În primul se face o caracteristică a drepturilor economice, sociale şi culturale. În cel de al doilea sînt caracterizate drepturile civile. Asupra drepturilor politice nu ne-am pronunţat, deoarece ele sînt cel mai mult şi mai tare lezate în partea stîngă a rîului Nistru, unde nici avocaţii parlamentari nu au acces, dar de unde şi petţii aproape că nu au parvenit.

În capitolul al treilea sînt descrise suscint activităţile avocaţilor parlamentari pentru repunerea cetăţenilor în drepturile lor constituţionale şi pentru instruirea comunităţii în domeniu.

În încheiere se fac unele concluzii şi propuneri, atît pentru ameliorarea de ansamblu a situaţiei, cît şi pentru consolidarea în continuare a Centruluii pentru Drepturile Omului.

CAPITOLUL I 

CARACTERIZAREA DREPTURILOR ECONOMICE, SOCIALE ŞI CUILTURALE   

Instrumentele cu caracter universal, inclusiv Pactul internaţional cu privire la drepturile economice, sociale şi culturale la care Republica Moldova este parte, încorporează un şir de angajamente şi obligaţii ale statelor părţi, realizarea cărora trebuie să conducă la edificarea unei societăţi democratice, armonioase şi prospere, fără discriminări, în care fiecare cetăţean să se bucure de viaţă.

 Constituţia ţării noastre practic repetă prevederile din Declaraţia Universală a Drepturilor Omului, altor acte juridice cu caracter universal şi regional, inclusiv dreptul la un trai decent, la asistenţă şi protecţie socială (art.47),  dreptul familiei la protecţie socială, legală şi economică (art.48 şi 49), la protecţia copiilor orfani (art.49), la ocrotirea mamei, copiilor şi a tinerilor (art.50), la protecţie specială a persoanelor cu handicap (art.51); la remunerare (art.43); la proprietatea privată (art.46); la ocrotirea sănătăţii (art. 36); la un mediu înconjurător sănătos (art.37); la învăţătură (art.35) şi altele. 

În felul acesta statul garantează un şir de drepturi cetăţeneşti. 

Însă garantarea drepturilor încă nu înseamnă şi buna protecţie şi exercitare a lor. Tocmai la acest capitol şi ne confruntăm cu cele mai mari probleme. Dacă e să facem o apreciere de ansamblu, în Republica Moldova nu există domenii ale drepturilor nominalizate care să nu fie afectate într-un fel sau altul. Însă unele încălcări nu au o influenţă imediat negativă, pe cînd altele se resimt acut în viaţa de toate zilele, fapt demonstrat şi de adresările parvenite la Centrul pentru Drepturile Omului. 

Asistenţă şi protecţie socială.

O deosebită importanţă  are reforma sistemului de protecţie socială şi asigurări sociale programată şi desfăşurată de Parlament şi Guvern, prevederile cheie ale căreia constau în asigurarea unui trai decent a celor mai dezavantajate categorii de cetăţeni. 

Este actuală şi justificată o atare tendinţă. Conform cercetărilor efectuate de experţi naţionali şi internaţionali, în Republica Moldova sărăcia a atins comparativ  cele mai înalte cote, plasîndu-se pe ultimele locuri în lume. Şi deşi în ultimii doi ani se atestă unele schimbări pozitive în acest sens, totuşi încă nu s-a obţinut îmbunătăţirea reală a standardului de viaţă a marii majorităţi a populaţiei.

Datele statistice oficiale susţin că e în creştere produsul intern brut (PIB). Au fost majorate în trei etape pensiile, unele indemnizaţii, alte alocaţii sociale, salariile. Cetăţenii însă  întreabă: cum se întîmplă că în atare condiţii nivelul de viaţă e în continuă diminuare. Mai mult de 80 la sută din populaţie e la limita sărăciei absolute sau sub pragul sărăciei. 

Criteriul existenţei umane este nivelul minim de consum. În ansamblu, bugetul minim de consum depăşeşte de circa două ori salariul mediu pe economie. Veniturile medii disponibile ale cetăţenilor în raport cu minimul de existenţă abia depăşeşte 50 de procente. Iar unele categorii de persoane au venituri şi mai mici. Este mare decalajul valorii minimului de existenţă dintre populaţia urbană şi cea rurală, dintre bărbaţi şi femei, dintre diverse categorii de cetăţeni . 

Potrivit studiilor, pe fondalul creşterii uşoare a salariilor, pensiilor, indemnizaţiilor de divers gen, altor alocaţii sociale, în anul 2002 a sporit esenţial coşul minim de consum.  Ca rezultat, măsurile orientate spre asigurarea dreptului la un trai decent nu sînt resimţite de comunitate. 

La ora actuală în Republica Moldova se operează doar cu indicatori  pentru determinarea sărăciei. În lipsa stabilirii unui prag al sărăciei, nu este respectiv  fixat şi un venit minim garantat de stat. Plus la toate, nu este pus la punct mecanismul de calculare reală a veniturilor populaţiei. Aici se mai adaogă întîrzierile şi restanţele salariale. Conform datelor prealabile, la 31 decembrie 2002 suma datorată pentru remunerarea muncii constituia peste 380 mln. lei, inclusiv în sfera bugetară circa 113 mln. lei şi în sfera nebugetară peste 270 mln. lei. Restanţele salariale, în pofida unor afirmaţii contrare, continuă să crească. Ponderea persoanelor care n-au fost remunerate în limitele legale a constituit 55 la sută din numărul total de salariaţi.

În atare condiţii, şi protecţia socială a familiilor aflate în dificultate se face inechitabil şi în dependenţă de resursele precare existente, fapt ce nu mobilizează în deplină măsură autorităţile “..să acţioneze, atît prin propriul său efort, cît şi prin asistenţă şi cooperare internaţională, în special pe plan economic şi tehnic, folosind la maximum resursele sale disponibile, pentru ca exercitarea deplină a drepturilor recunoscute în prezentul Pact să fie asigurată progresiv prin toate mijloacele adecvate…” (Art.2, Pactul internaţional cu privire la drepturile economice, sociale şi culturale). 

În contextul dat, o importanţă decisivă au şi angajamentele privind menţinerea regimului de securitate socială asumate de statul nostru prin ratificarea Cartei Sociale Europene Revizuite.

Datele statistice demonstrează decalajul privind asigurarea dreptului la un nivel de trai decent existent chiar în mijlocul categoriilor celor mai sărace  pături ale comunităţii.

Familia şi copiii.

Ratificînd Pactul internaţional cu privire la drepturile economice, sociale şi culturale, statul nostru a recunoscut că “O ocrotire şi o asistenţă cît mai largă cu putinţă trebuie acordată familiei, elementul natural şi fundamental al societăţii, în special pentru întemeierea sa şi în răstimpul cît are responsabilitatea întreţinerii şi educării copiilor care sînt în sarcina sa” (art.10). Prevederi similare conţin Convenţia ONU cu privire la Drepturile Copilului, Convenţia OIM nr.103 cu privire la  protecţia maternităţii, Convenţia asupra protecţiei copiilor şi cooperării în materia adopţiei internaţionale, Convenţia Europeană pentru Apărarea Drepturilor Omului şi a Libertăţilor Fundamentale, Convenţia Europeană privind statutul juridic al copiilor născuţi în afara căsătoriei, Carta Socială Revizuită şi altele.

Legislaţia şi alte acte normative naţionale în domeniu sînt ajustate suficient la instrumentele cu caracter universal şi regional. De la declararea independenţei au fost puse în vigoare peste 40 de legi şi hotărîri, menirea cărora e să asigure exercitarea de către familie şi copii a dreptului la protecţie şi asistenţă socială.

Astfel, sînt anual  prevăzute un şir de prestaţii în bani adresate familiilor, în special familiilor cu mulţi copii, diverse indemnizaţii pentru mamele singure, pentru copiii orfani, cu handicap etc. Este încurajator faptul că începînd cu 1 ianuarie 2001 au fost majorate cu 50 la sută toate tipurile de indemnizaţii pentru copii, cuprinzînd circa 28 mii de beneficiari.

Statul recunoaşte că familiile cu copii reprezintă grupul social cel mai numeros şi cel mai dezavantajat la ora actuală, mereu predispus la sărăcie. Conform unor evaluări recente, foarte săraci sînt membrii din familiile cu patru şi mai mulţi copii (cca 30%), din familiile cu trei copii (cca 25%) şi din familiile cu un copil (cca 22%). 

În situaţia insecurităţii economice şi sociale permanente, anume familiilor cu trei şi mai mulţi copii, inclusiv cu copii invalizi, celor monoparentale şi tinere, mai ales în localităţile rurale, nu le este asigurat dreptul constituţional la un trai decent, plasîndu-se în categoria cea mai dezavantajată sub aspect social, cu un risc ridicat de sărăcie severă. În prezent pentru îngrijirea unui copil pînă la împlinirea vîrstei de 1,5 ani indemnizaţia constituie 50-75 lei, cu vîrste între 1,5 şi 16 ani – 18 lei pentru familiile cu 1-2 copii,  cu 3 şi mai mulţi – 27 lei pentru fiecare copil cu condiţia ca venitul să nu depăşească, după caz, 18 şi 27 de lei. Or, plafonul stabilit practic lipseşte majoritatea covîrşitoare a familiilor cu copii de dreptul la protecţie socială de stat. Mai mult decît atît, chiar încadrîndu-se în parametrii stabiliţi, foarte multe familii primesc indemnizaţiile pentru copii cu mari întîrzieri sau nu le primesc deloc. De asemenea, se atestă o reducere a numărului plăţilor indemnizaţiilor unice la naşterea copilului comparativ cu numărul copiilor născuţi.

Amplificată de veniturile mizere, această stare de lucruri conduce inevitabil la creşterea insecurităţii alimentare şi a subnutriţiei în rîndul mamelor şi copiilor. Potrivit evaluărilor efectuate de Ministerul Sănătăţii, 28 la sută din copii şi 20 la sută din mame suferă de anemie. Fiecare al zecelea copil în vîrstă de pînă la zece ani este sub nivelul dezvoltării normale. 

E în creştere  rata morbidităţii şi mortalităţii, fiind în descreştere rata natalităţii.

Actele normative în vigoare sînt direcţionate preponderent  spre lichidarea consecinţelor şi nu spre depistarea şi preîntîmpinarea cauzelor ce necesită încadrarea copiilor în sistemul de protecţie, inclusiv socială. Serviciile sociale ar trebui reorientate spre familiile în risc de degradare, de abandonare sau de instituţionalizare a copilului, cu copii cu dezabilităţi, care se află în extremă sărăcie etc.

Sărăcia, insecuritatea socială, stresurile economice, absenţa unui climat familial adecvat sporesc cazurile în care copiii devin victime ale abuzului, exploatării, abandonului, ale traficului de fiinţe umane.

În tendinţa de a le asigura familiilor un trai cît de cît decent, multe mame pleacă la muncă peste hotare, lăsînd copiii în îngrijirea rudelor, prietenilor, vecinilor. În consecinţă, familiile degradează, se destramă, tot copiii avînd de suferit.

Este îngrijorătoare sporirea nivelului criminalităţii juvenile, inclusiv a numărului autorilor minori implicaţi în comiterea crimelor. Conform estimărilor, circa 50 la sută din condamnaţi sînt tineri. În anul 2002 organele de drept au înregistrat peste 2500 de infracţiuni săvîrşite de minori sau cu participarea acestora, ceea ce constituie o creştere cu circa 3,2 procente comparativ cu anul 2001. Situaţia este determinată de lipsa unor condiţii sociale pentru dezvoltare, de instabilitatea social-economică din societate, de comportamentul deviat al copiilor şi tinerilor etc.

Persoanele cu handicap.

Protecţia socială a invalizilor este reglementată de mai multe legi şi hotărîri. Este vorba de Legea nr.821 din 24 decembrie 1991 privind protecţia socială a invalizilor, cu modificările ulterioare, Legea nr.121 din 3 mai 2001 cu privire la protecţia socială suplimentară a invalizilor de război, a participanţilor la cel de-al doilea război mondial şi a familiilor lor, Legea nr.909 din 30 ianuarie 1992 privind protecţia socială a cetăţenilor care au avut de suferit de pe urma catastrofei de la Cernobîl, cu modificările ulterioare, hotărîrea Guvernului nr.1153 din 16 noiembrie 2000 privind aprobarea Programului naţional de protecţie, reabilitare şi integrare socială a persoanelor cu handicap pe anii 2000-2005 şi altele.

Comparativ cu alte categorii de persoane social-vulnerabile, invalizii depind aproape în totalitate de instituţiile de asistenţă socială ale statului. Tocmai faptul acesta îi şi face cel mai vulnerabili. În special, au de suferit economic, nemaivorbind de suferinţele fizice, invalizii de gradul I, incapabili de muncă. Conform estimărilor, anual din  numărul total al invalizilor fiecare al treilea invalid inapt de muncă este sub pragul sărăciei. O atare situaţie  nu se atestă nici într-o ţară din Europa. 

În Republica Moldova există circa 150 mii de invalizi cu handicap mintal şi fizic. Peste 80 la sută din ei se află în pragul sau chiar sub pragul sărăciei cumplite. Aceste persoane cer în petiţiile lor adresate Centrului să li se respecte drepturile stipulate în instrumentele internaţionale şi naţionale.

Statul întreprinde anumite măsuri pentru soluţionarea problemelor. Invalizilor li se acordă diverse indemnizaţii şi facilităţi, sînt deschise centre de reabilitare, centre de caritate, cantine etc. Cu susţinerea subdiviziunilor de asistenţă socială, a unor organizaţii neguvernamentale, instituţii internaţionale, în ţară sînt aduse şi distribuite invalizilor ajutoare umanitare: medicamente, îmbrăcăminte, încălţăminte, produse alimentare.

Exemple demne de urmat există în municipiul Chişinău şi judeţul Bălţi. În  municipiul Bălţi, bunăoară, Centrul de reabilitare “Vtoroe dîhanie” este anual vizitat de circa o mie de persoane, Centrul de caritate evreiesc “Hased Iacob” deserveşte peste 600 de oameni, spitalul honeurologic poate primi anual 600 de pacienţi. În activităţile de caritate sînt implicate mai multe misiuni, inclusiv de peste hotare. În incinta secţiei consultative a spitalului judeţean îşi desfăşoară acţiunile Misiunea Creştină care oferă prînzuri patru zile în săptămînă pentru 50 de persoane.

Este îmbucurător faptul că atenţia faţă de persoanele cu nevoi speciale se extinde şi în localităţile săteşti. În comuna Iabloana, sectorul Glodeni, a fost deschisă Casa de caritate “Tabita” care deserveşte 26 de persoane. În comuna Grigorăuca, sectorul Sîngerei, activează Centrul “Sfînta Maria” care acordă invalizilor îngrijire sanitar-medicală la domiciliu.

Atare exemple există şi în alte judeţe.

În ansamblu însă situaţia nu poate fi ameliorată fără implicarea activă a autorităţilor. La ora actuală cea mai stringentă este problemă asigurării cu cărucioare a   persoanelor cu handicap locomotor. Cărucioarele sînt unicele mijloace care uşurează deplasarea invalizilor. În lipsa lor, ei sînt sortiţi să stea mereu închişi în casă, fapt ce-i face să dispere şi mai mult.

De asemenea, lasă de dorit protezarea ortopedică.

Invalizii cu deficienţe de auz se confruntă cu problema asigurării cu aparate auditive. Un aparat auditiv costă circa 500 de lei, de aceea marea majoritate a invalizilor, care primesc o pensie mică, n-au posibilităţi să le procure. Prin asigurarea cu dispozitivele necesare, aceste persoane ar putea mai uşor să se încadreze în cîmpul muncii pentru a-şi spori mijloacele de existenţă şi întreţinere.

De fapt, angajarea în cîmpul muncii a invalizilor de gradul II şi III este o altă problemă majoră. Fiecare al patrulea dintre aceştia este foarte sărac şi încadrarea în activităţi remunerate le-ar da posibilitatea să-şi sporească întrucîtva veniturile familiale. Legislaţia în domeniu este imperfectă, cea în vigoare nu se respectă, programele de integrare socială a persoanelor cu handicap sînt mai mult declarative fără o acoperire financiară adecvată. Este insuficient efectivul de asistenţi sociali, lasă mult de dorit remunerarea muncii lor.

Sînt şi probleme care pot fi soluţionate cu cheltuieli mici. Să zicem, instalarea unor benzi simple de acces în blocurile de locuit, spitale, policlinici, magazine etc. pentru deplasarea cu cărucioarele a persoanelor cu handicap locomotor. În cea mai mare parte ele lipsesc. Autorităţile publice locale nu se grăbesc să rezolve problema. Dar nici nu susţin iniţiativele în domeniu ale unor organizaţii neguvernamentale. După cum am fost informaţi de la Centrul de Promovare a Toleranţei şi Pluralismului, mai mulţi conducători de diferit rang refuză, fără a motiva, instalarea unor benzi de acces pentru invalizi, deşi această organizaţie poate şi propune efectuarea lucrărilor cu propriile mijloace. 

Pensionarii.

Mecanismul de implementare a drepturilor persoanelor de vîrsta a treia la un trai decent, la protecţie şi asistenţă socială este elaborat în multiple legi, acte normative. În mare parte instrumentele naţionale în domeniu sînt racordate la standardele internaţionale recunoscute oficial de Republica Moldova. 

Potrivit bilanţului activităţii Guvernului întru realizarea Programului “Renaşterea economiei – renaşterea ţării”, politica socială a fost orientată spre implementarea în continuare a reformei în sistemul de asigurări sociale. În special, au fost întreprinse mai multe măsuri privind modificarea şi completarea unor acte legislative în vederea realizării principiului unificării sistemului de pensionare, promovării şi implementării Strategiei de reformare a sistemului de asistenţă socială. Pensia lunară pentru limita de vîrstă s-a majorat comparativ cu 63 de lei. Au sporit uşor indemnizaţiile, compensaţiile nominative, alte alocaţii sociale.

Cu toate eforturile depuse, continuă să se ateste lezarea drepturilor persoanelor de vîrsta a treia la un trai decent. Fiecare al cincilea pensionar este foarte sărac. Conform Cartei Sociale Europene Revizuite, rata de înlocuire a salariului cu pensie urmează să constituie 45 la sută din salariul mediu pe economie. Salariul mediu lunar pe economie a constituit în anul de referinţă circa 666 lei, iar pensia pentru limita de vîrstă -166 lei. Astfel,  salariul mediu este de patru ori mai mare în raport cu pensia medie. Decalajul devine şi mai mare dacă facem excepţie de “termenul mediu”.  De exemplu, salariul angajaţilor în structurile financiare a fost de peste 2400 lei,  în sfera energiei electrice, gaze şi apă – peste 1100 lei, transporturi şi comunicaţii – peste o mie de lei… Salariile membrilor Guvernului, deputaţilor, din organele de drept şi ale altora sînt cu mult mai mari. Respectiv, de circa 8-10 ori mai sporite sînt  şi pensiile acestor categorii. Nu mai vorbim de faptul că pensia marii majorităţi a persoanelor de vîrsta a treia abia acoperă a noua parte din minimul de existenţă. În cazul în care remunerarea muncii se face în contradicţie cu prevederile Pactului internaţional cu privire la drepturile economice, sociale şi culturale ( art.7), sînt discriminatorii şi pensiile stabilite.

Deşi Legea cu privire la pensii prevede indexarea anuală a pensiilor în cazul creşterii ratei inflaţiei, în funcţie de majorarea preţurilor la mărfurile de consum, şporul  cuantumului pensiilor s-a făcut pe calea recalculării şi nu prin indexarea acestora. Practic, de la intrarea în vigoare a legii nominalizate (1 ianuarie 1999) nu s-a efectuat nici o indexare a pensiilor. Chiar în condiţiile economice  precare, dacă legea ar fi fost respectată, nivelul de trai al pensionarilor ar fi fost ameliorat esenţial.

Există discriminare la acest capitol între pensionarii din agricultură şi cei din urbe. Conform  Bugetului pe anul 2002, deţinătorii de terenuri agricole au fost obligaţi să plătească în fondul social şi impozitul funciar. Dat fiind faptul că marea majoritate a deţinătorilor de terenuri agricole este de vîrsta a treia, prin impunerea de a plăti impozitul funciar şi în fondul social, practic nu s-a bucurat nici într-un fel de majorările la pensii operate de Guvern. Iar după cum susţin unii agricultori, aceste pensii au devenit indirect şi mai mici ca înainte. Mai mult decît atît, ei nu înţeleg de ce trebuie să plătească în fondul social, odată ce şi-au asigurat cinstit pensia prin munca lor pe  parcursul anilor.

În contextul dat, este oportună adoptarea unor acte legislative şi normative, de măsuri administrative în domeniu care să asigure respectarea principiilor egalităţii şi nondiscriminării.

Şomerii.

Drepturile şomerilor sînt reglementate de un număr relativ mare de instrumente internaţionale ratificate de Republica Moldova şi de acte normative naţionale.

Constituţia ţării prevede în art.43  că “orice persoană are dreptul la muncă, la libera alegere a muncii, la condiţii echitabile şi satisfăcătoare de muncă, precum şi la protecţia împotriva şomajului”. Acest drept este realizat prin Legea nr.878 din 21 ianuarie 1992 privind utilizarea forţei de muncă, Legea nr. 714 din 6 decembrie 2001 cu privire la Fondul de şomaj, Codul Muncii, un şir de hotărîri şi programe adoptate de Guvern.

În pofida măsurilor legislative şi administrative luate, problema şomajului rămîne a fi una foarte dificilă. Conform datelor preliminare,  rata şomajului nu va depăşi în anul 2002 cifra de 9 la sută. Sînt oficial înregistraţi circa 30 de mii de şomeri, dintre care femei 52 la sută. Însă, după cum estimează experţii internaţionali, cifrele oficiale nu corespund realităţii. Metodologia aplicată de către Biroul Internaţional al Muncii atestă existenţa în statul nostru a peste 150 de mii de şomeri. Un număr mare de persoane apte de muncă nici nu lucrează, nici nu este inclusă în categoria de şomeri. Peste o sută de mii de cetăţeni se află temporar (cîte 5, 6 şi mai multe luni) în concedii forţate de muncă neplătite, situaţie care nu este reglementată de legislaţia în vigoare. Incluşi în aşa-numitul şomaj latent, pe lîngă lezarea dreptului la muncă, acestor cetăţeni li se încalcă şi un şir de alte drepturi cum ar fi dreptul la concedii plătite, la protecţie împotriva şomajului, dreptul la asigurare medicală, la recalificare profesională gratuită etc.

O problemă aparte şi dureroasă este încadrarea în cîmpul muncii a tinerilor. Conform evaluărilor efectuate de către Departamentul tineret şi sport, 46 la sută din numărul total al şomerilor înregistraţi constituie tineri în vîrstă de 16-20 de ani. Potrivit estimărilor analiştilor independenţi, rata şomajului în rîndul tinerilor este de două ori mai mare şi atestă faptul că anume tinerii au cele mai reduse posibilităţi de a-şi găsi un loc de lucru. De aceea ei şi se confruntă cu grave probleme de ordin economic şi social, inclusiv imposibilitatea procurării spaţiului locativ, accesul redus la serviciile medicale, la studii etc. Programul adoptat de către Parlament privind acordarea de credite tinerilor şi familiilor tinere nu se implementează al doilea an la rînd.

Într-o situaţie şi mai dificilă se află tinerii care absolvesc obligatoriu 9 clase şi care nu-şi urmează studiile nici într-un fel, mai ales în localităţile urbane, şi nici nu sînt încadraţi în cîmpul muncii. O ieşire posibilă din situaţie ar fi adoptarea de către Guven şi implementarea unor acte normative menite să stimuleze agenţii economici atît pentru încadrarea în muncă a absolvenţilor instituţiilor superioare şi de specialitate de învăţămînt, cît şi a tinerilor care absolvesc 9 clase.

Cu atît mai mult, cu cît agenţii economici încalcă flagrant prevederile art.10 din Legea privind utilizarea forţei de muncă şi nu declară în mod obligatoriu locurile de muncă vacante. De regulă, în fiecare an locurile libere de muncă la unităţile economice sînt de 3-4 ori mai mari decît cele oficiale declarate organelor de stat pentru utilizarea forţei de muncă. Analiza demonstrează că de fapt sînt declarate vacante locurile de lucru  necalificate şi cele mai prost plătite. În atare condiţii este foarte dificilă gestionarea competentă şi eficientă a pieţei de muncă de către structurile abilitate.

Este accidentală şi ineficientă, iar în multe locuri chiar lipseşte complet strategia de instruire a conducătorilor de unităţi economice în materie de drepturi ale muncii şi protecţia acesteia. De aici şi multe cazuri de încălcare a drepturilor.

Dificultăţile pieţei de muncă interne  conduc la stimularea exodului braţelor de muncă peste hotarele republicii. Fenomenul ia amploare. La ora actuală se consideră reală cifra de circa un milion de cetăţeni angajaţi în diverse activităţi în străinătate. Plecate în mare parte ilegal, aceste persoane sînt practic lipsite de orice drepturi. Astfel de petiţii parvin şi la Centrul pentru Drepturile Omului. Avocaţii parlamentari se implică în soluţionarea chestiunilor abordate. Dar aceasta nu rezolvă problema în ansamblu.

În lipsa unui program naţional de creare a locurilor de muncă cu acoperire financiară adecvată, bazat pe monitorizarea complexă a situaţiei pe piaţa forţei de muncă  în condiţiile declinului economic de lungă durată, redistribuirii forţei de muncă, imperfecţiunii, ineficienţei sistemului de pregătire şi recalificare profesională, problema şomajului va rămîne mult timp nesoluţionată.

Ocrotirea sănătăţii

Articolul 12 din Pactul internaţional cu privire la drepturile economice, sociale şi culturale stipulează: “ 1. Statele părţi la prezentul Pact recunosc dreptul pe care  îl are orice persoană de a se bucura de cea mai bună sănătate fizică şi mintală pe care o poate atinge. 2. Măsurile pe care statele părţi la Prezentul Pact le vor adopta în vederea asigurării exercitării depline a acestui drept vor cuprinde măsurile necesare pentru a asigura: a) scăderea mortalităţii noilor născuţi şi a mortalităţii infantile, precum şi dezvoltarea sănătoasă a copilului; b) îmbunătăţirea tuturor aspectelor igienei mediului şi ale igienei industriale; c) profilaxia şi tratamentul maladiilor epidemice, endemice, profesionale şi a altora, precum şi lupta împotriva acestor maladii; d) crearea de condiţii care să asigure tuturor servicii medicale şi un ajutor medical în caz de boală”. De asemenea, statul nostru a ratificat şi alte acte juridice internaţionale în domeniul ocrotirii sănătăţii.

În linii mari, instrumentele naţionale nu contravin standardelor universale. Constituţia ţării garantează prin prevederile art.36 asigurarea dreptului la ocrotirea sănătăţii. Parlamentul a adoptat mai multe legi în domeniu, cum ar fi Legea nr.411 din 28 martie 1995, Legea nr.1513 din16 iunie 1993 cu privire la asigurarea sanitaro-epidemiologică a populaţiei, Legea nr.185 din 24 mai 2001 cu privire la ocrotirea sănătăţii reproductive şi planificarea familială etc. La rîndul său, Guvernul a adoptat un şir de hotărîri şi programe de punere în aplicare a cadrului legal respectiv. Dacă e să judecăm după numărul de diverse acte normative, diferite programe şi planuri naţionale, regulamente, proiecte internaţionale de protecţie a dreptului la sănătate (în total peste 60), apoi astăzi ar trebui să nu mai existe probleme în domeniu.

Din păcate, sfera ocrotirii sănătăţii este una deplorabilă, chiar în comparaţie cu altele, situaţia căreia este determinată de încălcarea în masă şi gravă a altor drepturi. Căci, cu cît mai mult sînt lezate drepturile persoanei la un trai decent, cu atît mai mult este afectat şi dreptul la sănătate. Păturile cele mai dezavantajate sub aspect social-economic, au respectiv şi mai multă nevoie de servicii medicale, drept pe care nu pot să-l exercite din cauza sărăciei. Această interlegătură îi aduce  la disperare.

Multe maladii au devenit cronice, creşte invaliditatea generală şi infantilă, patologia congenitală, numărul de sindroame dezadaptive.  S-a înrăutăţit simţitor starea morbidităţii cu pierderea temporară a capacităţii de muncă. Sporeşte mortalitatea pe fondalul reducerii ratei natalităţii. Rata mortalităţii standartizate este în medie cu 50 la sută  mai înaltă decît în majoritatea ţărilor europene. Pe cînd indicele natalităţii este unul din cei mai reduşi în Europa. Tot pe ultimul loc ne aflăm şi la capitolul longevităţii, durata medie a  vieţii fiind în prezent de 67,5 ani.

Cele mai frecvente forme ale morbidităţii sînt bolile sistemului nervos periferic,  ale sistemului cardiovascular, aparatului respirator, locomotor, traumele, gripa, cancerul, hepatita etc.

Ultimii ani s-a redus substanţial pachetul de servicii medicale gratuite oferite pacienţilor, cît şi numărul de persoane care se bucură de aceste servicii. În Bugetul pe anul 2002 au fost programate doar 49 la sută din necesităţile pachetului minim de servicii medicale. Alocaţiile bugetare pentru asigurarea dreptului de ocrotire a sănătăţii sînt în descreştere, consituind doar 2,9 la sută din produsul intern brut, faţă de 6,3 procente în anul 1994.

De asemenea, este în diminuare numărul de solicitări şi accesibilitatea comunităţii la asistenţă medicală urgentă.

Sănătatea femeii este indicatorul potenţialului reproductiv al comunităţii. În prezent rata fertilităţii în ţara noastră este de 1,6 %, pe cînd pentru asigurarea reproductivă naturală acest indice trebuie să constituie cel puţin 2,1 la sută. Sporeşte numărul avorturilor: anual avortează circa douăzeci de mii de femei. Plus la toate, la 70 la sută din femei se aplică metode traumatizante de întrerupere a sarcinii, metode ce contravin cerinţelor şi recomandărilor OMS şi care implică multe riscuri pentru sănătatea reproductivă a mamelor.

Şi mai grave sînt consecinţele pentru minorele gravide. Experţii în domeniu susţin că în Republica Moldova fiecare femeie care avortează este minoră, 14 la sută dintre ele rămînînd sterile.

Femeile sînt mai mult afectate comparativ de cancerul glandei mamare, cancerul pielii şi cancerul colului uterin.

Este alarmantă răspîndirea alcoolismului, narcomaniei, mai ales în mijlocul tinerilor de pînă la vîrsta de 30 de ani.

Conform estimărilor efectuate în baza recomandărilor OMS de către Ministerul Sănătăţii, numărul consumatorilor de droguri din Republica Moldova atinge cifra de aproximativ 50-55 de mii, atestîndu-se o sporire de circa 10 ori.

Se răspîndeşte rapid şi maladia HIV/SIDA. Majoritatea cazurilor de infectare cu această boală sînt înregistrate în mijlocul utilizatorilor de droguri ingectabile şi pe cale sexuală, în special printre femei.

Dreptul internaţional recunoscut de Republica Moldova obligă statul să ia toate măsurile legislative şi administrative necesare pentru reducerea mortalităţii în rîndul nou-născuţilor şi a mortalităţii infantile. De asemenea, să asigure dezvoltarea sănătoasă a copilului. Aceste obligaţiuni nu pot fi realizate în condiţiile în care accesibilitatea copiilor la asistenţă medicală spitalicească s-a redus considerabil. Potrivit Legii minimului de asistenţă medicală gratuită, garantat de stat, de tratament gratuit în staţionar beneficiază numai copiii de pîna la vîrsta de 5 ani, copiii invalizi şi orfani. Copii mai mari de 5 ani se bucură de anumite înlesniri doar în cazurile de urgenţă. În felul acesta, este încălcat dreptul multor copii la un tratament adecvat, deoarece marea lor majoritate aparţine de păturile social-vulnerabile şi nu pot achita plata pentru îngrijirile medicale necesare.  

În anul 1997 a fost adoptat Programul naţional de alimentaţie a copiilor, conform căruia copiii sub un an nealimentaţi la sîn urmează a fi asiguraţi cu amestecuri de lactate adaptate. Programul în cauză a fost dat uitării, de altfel, ca şi altele, din care cauză copii respectivi sînt subdezvoltaţi, afectaţi de diverse maladii.

Problema nutriţiei copiilor este în genere una foarte acută. Situaţia social-economică precară, modul mizer de viaţă, lipsa culturii alimentare sporesc riscul îmbolnăvirii cu diverse maladii. Plus la toate, în produsele alimentare se resimte  deficitul de fier şi de iod, constituind în prezent principalele cauze a degradării intelectuale a copiilor şi adolescenţilor, a mortalităţii perinatale şi infantile, a defectelor psihomotorii şi a hipotiroidismului la nou-născuţi.

 Rata mortalităţii infantile este influenţată şi de accidentele şi intoxicaţiile copiilor lăsaţi fără supraveghere părintească. Conform datelor Ministerului Sănătăţii, decesul la 9,7 % din copiii decedaţi pînă la un an şi 17,17 % din cei decedaţi pînă la 5 ani a survenit în urma accidentelor, traumelor, arsurilor. Tot din aceste cauze un mare număr de copii rămîn invalizi.

Sînt înregistrate  situaţii în care părinţii  refuză asistenţa medicală  a copiilor, aceştia decedînd la domiciliu.

Centrul pentru Drepturile Omului a abordat problema respectării dreptului la sănătate de mai multe ori, inclusiv în Rapoartele sale anuale prezentate Parlamentului. Situaţia în domeniu ar putea fi ameliorată prin aplicarea unei politici naţionale care să cuprindă priorităţi, strategii, acţiuni practice, pe compartimente, inclusiv educative, cu acoperire financiară reală şi durabilă.

Educaţie.

Pactul internaţional cu privire la drepturile economice, sociale şi culturale consacră dreptului la educaţie unul din cele mai mari articole (art.13). Dreptul la educaţie înseamnă mai mult decît dreptul la învăţătură. Or, nu este vorba doar de acumularea unor cunoştinţe, ci, în primul rînd de a obţine prin educaţie “…deplina dezvoltare a personalităţii umane şi a simţului demnităţii sale şi să întărească respectarea drepturilor omului şi libertăţilor fundamentale”. Ratificînd Pactul, statele părţi  recunosc “… că prin educaţie orice persoană trebuie să devină capabilă de a juca un rol util într-o societate liberă..."  Aceleaşi idei sînt dezvoltate în Convenţia UNESCO privind lupta împotriva discriminării în domeniul învăţămîntului, Convenţia ONU cu privire la Drepturile Copilului, Convenţia Europeană pentru apărarea Drepturilor Omului şi a Libertăţilor Fundamentale.

Legislaţia Republicii Moldova ( Constituţia, Legea învăţămîntului, Legea cu privire la drepturile copilului şi altele) asigură într-o anumită măsură dreptul la educaţie. Sînt adoptate diverse strategii, concepţii, programe, proiecte pentru racordarea sistemului educaţional la standardele democratice general recunoscute.

Cu toate acestea, astăzi, datorită unor cauze obiective şi subiective, sînt masiv încălcate un şir de drepturi din domeniul educaţiei, iar procesul de reformare a învăţămîntului este în impas.

Una din cauzele principale rezidă în finanţarea foarte joasă a procesului educaţional, fapt ce îngrădeşte substanţial dreptul de acces la instruire. Legea învăţămîntului (art.61, alin.2) garantează alocarea de mijloace bugetare pentru învăţămînt în mărime de cel puţin 7 la sută din PIB.  După 1996 (10,3 %)  aceste cheltuieli s-au redus mai mult de jumătate. Aceeaşi lege (art.62, alin.3) prevede asigurarea prioritară de către stat a dezvoltării bazei tehnico-materiale a sistemului de învăţămînt. În realitate, pentru aceste necesităţi se alocă anual circa 5 la sută din suma cheltuielilor întregului sistem. În proporţie de aproximativ 50% sînt acoperite cheltuielile pentru reparaţiile curente şi capitale a clădirilor de învăţămînt.

Ca rezultat, baza tehnico-materială a sistemului e în continuă deteriorare. Se simte o lipsă acută de echipament tehnic în şcoli, mai ales în raport cu progresul informaţional de mari proporţii. Lipsesc materialele didactice intuitive. Situaţia este şi mai gravă în localităţile rurale.

Starea de lucruri din şcoli se complică şi mai mult în perioada de iarnă, în special din cauza insuficienţei de combustibil pentru încălzirea clădirilor. Unele şcoli chiar sînt închise.

O problemă cronică a devenit şcolarizarea copiilor. În anul şcolar 2000 – 2001 dreptul de acces la instruire n-a fost exercitat de circa 7000 de copii. În anul şcolar 2001—2002 procesul de învăţămînt a fost abandonat de peste 11 mii de elevi.  În acest top locul de frunte îl deţin copiii din localităţile săteşti. Cauza principală este sărăcia: lipsa de îmbrăcăminte, încălţăminte, alimente, de rechizite, manuale şcolare care sînt foarte scumpe.

În circa o sută de localităţi mici lipsesc şcolile primare, gimnaziile, nu sînt asigurate mijloace de transport gratuite pentru deplasarea copiilor de aici în alte şcoli, factor ce de asemenea  influenţează negativ şcolarizarea elevilor.

Conform evaluărilor, circa 80 la sută din copii cu vîrsta de 1-5 ani nu sînt cuprinşi de careva programe de educaţie timpurie, majoritatea absolută fiind din localităţile rurale. Doar 60 de procente din copii cu vîrste de 5-6 ani frecventează programele de instruire obligatorie.  În ultimii şase ani s-a redus respectiv cu 36  şi 70 la sută numărul instituţiilor preşcolare şi efectivul cadrelor didactice din acest sistem de învăţămînt.

Cotele cele mai înalte a atins în ultimii doi-trei ani fenomenul abandonării de către cadrele didactice a sistemului de învăţămînt. Pe fondalul îmbătrînirii în general a satelor noastre, îmbătrîneşte şi corpul profesional-didactic de aici. Absolvenţii instituţiilor de învăţămînt de profil refuză de a merge în sate pe motive materiale, în special din cauza remunerării mizerabile. Salariul mediu lunar al unui pedagog e de circa 440 lei, iar salariul unui tînăr specialist nou angajat e şi mai mic de două-trei ori.

Deteriorarea potenţialului didactic conduce la sistarea predării unui număr impunător de discipline şcolare. La rîndul său, acest fenomen îngrădeşte dreptul de acces al tinerilor la obţinerea studiilor superioare. Anual din cauza lipsei de profesori nu se predau circa 450-500 de mii ore de studii obligatorii. În unele şcoli profesorii sînt nevoiţi să cumuleze în procesul de predare mai multe clase, de diferit nivel de studii şi de contigent pentru a ameliora cît de cît starea de lucruri.

Nu este finalizat învăţămîntul liceal.

Tot mai mult se adînceşte discrepanţa între accesibilitatea la procesul de educaţie al copiilor din familiile social-vulnerabile şi al celor asigurate mai bine material. De la an la an sporesc costurile serviciilor şi programelor educaţionale.

 Cauzele enumerate mai sus, cît şi multe altele, conduc inevitabil la îngrădirea  asigurării deplinei exercitări a  dreptului la educaţie, prevăzut în pactul internaţional nominalizat, în special: “accesibilitatea tuturor la învăţămîntul primar”; “accesibilitatea tuturor la învăţămîntul secundar, sub diferitele sale forme, inclusiv învăţămîntul secundar tehnic şi profesional”; “învăţămîntul superior trebuie să devină accesibil tuturor în deplină egalitate, în funcţie de capacitatea fiecăruia” etc.

CAPITOLUL II

CARACTERIZAREA DREPTURILOR CIVILE

Punct de reper pentru caracterizarea situaţiei respectării drepturilor civile în Republica Moldova poate servi Pactul internaţional cu privire la drepturile civile şi politice, Convenţia Europeană pentru apărarea Drepturilor Omului şi a Libertăţilor Fundamentale, Convenţia internaţională împotriva torturii şi altor pedepse ori tratamente cu cruzime, inumane sau degradante, Convenţia Europeană pentru prevenirea torturii şi a pedepselor sau tratamentelor inumane sau degradante şi altele. 

În ultimii ani Republica Moldova a luat mai multe măsuri legislative, administrative şi de altă natură pentru implementarea standardelor general acceptate în domeniu. Cu toate acestea, se atestă multe încălcări.

Viaţă,  demnitate şi securitate personală.

Prin prevederile art.24 Constituţia ţării garantează fiecărui om dreptul la viaţă, la integritate fizică şi psihică. De asemenea, este garantată prezumţia nevinovăţiei (art.21). Legile cu privire la poliţie, privind arestarea preventivă, Codul de conduită a persoanelor oficiale care menţin ordinea publică şi alte acte normative legale conţin stipulări clare conform cărora drepturile şi libertăţile cetăţeneşti sînt primordiale. Codul penal, Codul de procedură penală, Codul de executare a sancţiunilor de drept penal stipulează sancţiuni, reglementează anumite raporturi privind respectarea acestor drepturi şi libertăţi.

Dreptul la viaţă, integritate fizică şi psihică este în mare parte condiţionat de situaţia criminogenă. Cu părere de rău, gradul de criminalitate rămîne a fi sporit. Fenomenul infracţional este determinat în special de sărăcie, redistribuirea bunurilor materiale, corupţie, lipsa locurilor de muncă, folosirea excesivă a alcoolului, de narcomanie, incultură etc.

Conform datelor operative ale MAI, în anul 2002 pe teritoriul controlat al R.M. au fost înregistrate peste 28500 de infracţiuni, dintre care  circa 6600 cu caracter grav. Numai în perioada ianuarie - septembrie a acestui an au fost asasinate 199 de persoane. În urma accidentelor rutiere au decedat 226 şi a suicidului 395 de persoane. De asemenea, a fost înregistrat un număr mare de vătămări corporale.

În ce priveşte integritatea psihică, apoi la moment nimeni în republică nu dispune de careva date concludente, nu se fac nici un fel de investigaţii, generalizări, concluzii.

Legislaţia naţională în domeniu este preponderent orientată spre  condamnarea infracţionalităţii, adică are un caracter mai mult represiv. Experienţa ţărilor cu o democraţie consolidată demonstrează că mult mai eficiente sînt metodele de preîntîmpinare a infracţiunilor, activitate în care sînt cooptate şi fortificate acţiunile organelor ordinii de drept, administraţiei publice locale, societăţii civile.

În conformitate cu stipulările art.1 din Convenţia împotriva torturii şi altor pedepse ori tratamente cu cruzime, inumane sau degradante, “…termenul “tortură” desemnează orice act prin care se provoacă unei persoane, cu intenţie, o durere sau suferinţe puternice, de natură fizică sau psihică, în special cu scopul de a obţine, de la această persoană sau de la o persoană terţă, informaţii sau mărturisiri, de a o pedepsi pentru un act pe care aceasta sau o terţă persoană l-a comis sau este bănuită că l-a comis, de a o intimida sau de a face presiune asupra unei terţe persoane, sau pentru orice alt motiv bazat pe o formă de discriminare, oricare ar fi ea, atunci cînd o asemenea durere sau suferinţă sînt provocate de un agent al autorităţii publice sau orice altă persoană care acţionează cu titlu oficial, sau la instigarea sau cu consimţămîntul expres sau tacit al unor asemenea persoane”.

Avînd ca puncte de reper prevederile în cauză, putem constata că în Republica Moldova este premeditat lezat unul din drepturile fundamentale ale omului – dreptul la demnitate, la viaţă, integritate fizică şi psihică. Cele mai grave încălcări se comit de către colaboratorii organelor de poliţie.

Aproape că au devenit o normă provocările unor poliţişti de a opune rezistenţă de către persoanele arestate administrativ. În asemenea cazuri, imediat se întocmesc procese-verbale, reţinuţii sînt închişi în izolatoare. Se întîmplă aceasta mai ales în zilele de odihnă, cînd judecătorii sînt greu de găsit, timp în care se obţin, prin aplicarea torturii, tratamentelor crude sau inumane, diverse probe “necesare” poliţiştilor pe parcursul anchetei penale. Mai mult decît atît,  declaraţiile căpătate prin atare metode sînt folosite mai apoi în procesele penale împotriva persoanei respective. Codul cu privire la Contravenţiile Administrative prevede dreptul contravenientului la avocat doar în procesul judecării cazului. În felul acesta el este lipsit şi de dreptul la apărare. Poliţiştii profită abuziv de acest gol în legislaţie, aplicînd metode inumane, degradante de dobîndire a probelor.

Torturile sînt indirect încurajate şi de lipsirea persoanelor deţinute preventiv de dreptul la expertiză medicală imediat ce au fost închise în izolatoare. Or, acestor persoane aproape că le este imposibil să demonstreze ulterior aplicarea tratamentelor degradante şi inumane. Contribuie la aceasta şi unii judecători prin pronunţarea deciziilor judecătoreşti fără examinarea sub toate aspectele starea gravă de sănătate a deţinuţilor, permiţîndu-le poliţiştilor “să dosească” contravenienţii pînă la dispariţia urmelor de tortură. Deşi organele procuraturii supraveghează activitatea poliţiei, nu întotdeauna scot în vileag aceste cazuri. Dificile sînt şi intervenţiile avocaţilor. Actele normative legale  în vigoare admit întrevederea acestuia cu persoana reţinută numai cu permisiunea judecătorului care a aplicat sancţiunea administrativă. Avînd în vedere faptul că la pronunţarea deciziei judecătorul n-a luat în seamă starea de sănătate a contravenientului, este greu de a obţine o atare întrevedere.

Drepturile persoanelor aflate în arest administrativ sînt uneori chiar mai grav încălcate decît ale arestaţilor pe cauze penale. Potrivit Codului de procedură penală, aceştia din urmă, vinovăţia cărora încă nu a fost dovedită în procesul judiciar, au dreptul la întrevederi cu avocatul, la permisiunea organului de anchetă, chiar de la începutul detenţiei. 

De regulă, persoanele deţinute provizoriu sînt încarcerate în izolatoarele sistemului penitenciar aflat în subordinea Ministerului Justiţiei. Se înregistrează însă şi multe cazuri cînd asemenea cetăţeni sînt ţinuţi în izolatoarele de detenţie provizorie ale organelor de poliţie pe durata anchetei preliminare. Întru obţinerea mărturisirilor dorite, poliţiştii pun în aplicare metode “rafinate” şi “mai puţin rafinate” de tortură. Cele mai frecvente sînt considerate loviturile cu pumnii, cu picioarele, bastoanele de cauciuc, cu alte obiecte aflate la îndemînă, şi mai rar –suspendarea de picioare, menţinerea în poziţie de hiperextensie, asfixierea cu măşti de gaz, pungi de plastic.

Articolul 101 cu semnul 1 din Codul penal prevede direct infracţiunea de tortură, care corespunde normelor internaţionale. Însă organele de drept califică de obicei acţiunile infracţionale cu semnele calificative de tratamente inumane sau degradante ca exces de putere sau abuz de serviciu. De aceea, colaboratorilor de poliţie vinovaţi de tortură li se aplică doar pedepse administrative, cum ar fi suspendarea temporară, avertizarea, mustrarea, mustrarea aspră, retrogradarea din funcţie, trecerea dintr-o subdiviziune în alta, disponibilizarea din organele de poliţie.

Evident că asemenea măsuri nu contribuie la ameliorarea situaţiei.

Pe de asupra, poliţiştii sînt foarte solidari: cînd e vorba de apărarea vre-o unui coleg, ei se unesc, intimidează pătimiţii, martorii etc.

În înţelesul definiţiei de tortură specificate în Pactul internaţional cu privire la drepturile civile şi politice aproape că nu se acordă atenţie acţiunilor inumane şi degradante ale colaboratorilor  poliţiei rutiere. Se consideră greşit că doar în celelalte structuri pot avea loc cazuri de tortură. Analiza demonstrează că agenţii circulaţiei, la fel, sînt predispuşi spre utilizarea tratamentelor de tortură, mai ales a celor psihice. Acestea se manifestă în masă prin oprirea neîntemeiată a vehicolelor, reţinerea abuzivă a documentelor de conducere, intimidarea conducătorilor auto, percheziţionarea fără sancţiune a maşinilor proprietate privată, instalarea neautorizată a radarelor, înjosirea cu bună ştiinţă a conducătorilor auto în prezenţa unor terţe persoane etc. Arsenalul este destul de mare.

Din multiplele cauze care conduc la un atare comportament  face parte şi problema instruirii colaboratorilor de poliţie. O bună parte din poliţişti n-au pregătirea profesională necesară, în acest post fiind angajate persoane cu studii medii sau chiar medii incomplete.  Puţini jurişti activează în organele de poliţie. Foarte mulţi colaboratori din acest sistem nu cunosc bine legislaţia naţională în domeniu, inclusiv Legea cu privire la poliţie, care pune în prim-plan protecţia drepturilor şi libertăţilor cetăţeneşti şi nu aplicarea de represii. Nu mai amintim aici de necunoaşterea, respectarea şi aplicarea prevederilor instrumentelor internaţionale şi regionale la care republica noastră este parte. O atare mentalitate poate fi dezrădăcinată prin selectarea bine chibzuită a cadrelor, debarasarea hotărîtă de  persoanele incompetente, a celor vinovate de abuz de serviciu, corupte, prin ridicarea nivelului de cultură generală şi profesională, instruirea temeinică în materie de drepturi şi libertăţi cetăţeneşti a colaboratorilor poliţiei.

Justiţie.

Declaraţia Universală a Drepturilor Omului (art.7, 8, 10), Pactul internaţional cu privire la drepturile civile şi politice (art.9, 14), Convenţia Europeană pentru apărarea Drepturilor Omului şi a Libertăţilor Fundamentale (art.6), alte instrumente cu caracter universal şi regional la care Republica Moldova este parte, garantează accesul persoanei la justiţie, la un proces judiciar echitabil, nondiscriminatoriu. Prin prevederile art.20 din Constituţie statul garantează oricărei persoane “…dreptul la satisfacţie efectivă din partea instanţelor judecătoreşti competente împotriva actelor care violează drepturile, libertăţile şi interesele sale legitime”. Nici o lege nu poate îngrădi accesul la justiţie. Indirect dreptul în cauză este protejat de art.4 şi 8 din Constituţie, potrivit cărora instrumentele internaţionale au prioritate asupra instrumentelor naţionale şi că statul se obligă să respecte convenţiile şi pactele ratificate.

Mai multe acte legale interne au menirea de a pune în aplicare mecanismul de exercitare de către cetăţeni a dreptului de acces liber la justiţie şi la apărare.

Investigaţiile demonstrează că în Republica Moldova continuă să fie grav lezat acest drept. Încălcările se manifestă prin refuzurile de a primi cererile în instanţa de judecată spre examinare, tergiversarea examinării cauzelor penale şi civile, tărăgănarea executării hotărîrilor judecătoreşti pe cauze civile, lipsa mijloacelor băneşti în cazul litigiilor patrimoniale şi imposibilitatea suportării cheltuielilor de judecată, îngrădirea independenţei instanţelor judecătoreşti, lipsirea în unele cazuri de apărare efectivă a deţinuţilor în arest administrativ şi altele.

Foarte dureroasă este mai ales problema neexecutării deciziilor judecătoreşti de restabilire în funcţie, de  restituire a pagubelor cauzate şi plată a salariilor pentru concedierea nelegitimă din lucru. Din păcate, nu ameliorează situaţia nici crearea Departamentului de executare a deciziilor judecătoreşti.

Toate acestea conduc inevitabil la ştirbirea autorităţii justiţiei.

Deţinuţi.

În conformitate cu prevederile actelor juridice internaţionale şi naţionale, persoanele aflate în locurile de detenţie  trebuie să beneficieze de anumite drepturi fundamentale, necondiţionate şi inalienabile pentru asigurarea integrităţii şi dezvoltării individuale şi fizice. Gradul de democratizare a societăţii este apreciat în ţările cu o democraţie consolidată în funcţie de respectarea drepturilor persoanelor private de libertate cît şi de condiţiile de detenţie în instituţiile penitenciare.

Faptele demonstrează că în Republica Moldova drepturile deţinuţilor se încalcă grav, în pofida eforturilor depuse de autorităţi pentru redresarea situaţiei.

Problema problemelor e asigurarea insuficientă a instituţiilor penitenciare cu mijloace financiare. În anul 2002 Departamentului Instituţiilor  Penitenciare i-au fost alocate numai 46,1 la sută din necesităţi. Pentru întreţinerea zilnică a unui deţinut a fost prevăzută suma de 17,83 lei, inclusiv pentru hrană 2,77 lei, raţia minimală zilnic necesară fiind de 7,5 – 7,6 lei. Sumele reale au constituit respectiv 15,46  şi 2,32 lei, deoarece o bună parte din banii alocaţi au fost utilizaţi pentru achitarea datoriilor istorice la apă, canalizare, combustibil, energie electrică, care atinge cifra de peste 17 mln. lei.

Penitenciarele continuă să fie suprapopulate.

Foarte multe localuri nu corespund normelor sanitaro-igienice.

Sînt nejustificate şi disproporţionate condiţiile mizerabile şi dăunătoare sănătăţii în raport cu infracţiunile săvîrşite, cauzîndu-se suferinţe, degradări fizice şi psihice persoanelor private de libertate.

Buna funcţionare a sistemului penitenciar este pereclitată şi de asigurarea medicală. Necesităţile financiare pentru medicamente şi pansamente au fost asigurate în anul 2002 doar în proporţie de 5,5 la sută.

 Creşte morbiditatea generală a deţinuţilor. Trezeşte îngrijorare în special tuberculoza. În penitenciare se află peste o mie de contaminaţi de această boală. Cifra reală poate fi şi mai mare, deoarece microradiografia organelor cutiei toracice se efectuează accidental ori cu pauze mari.

Creşte numărul deţinuţilor bolnavi de SIDA. Condiţiile de tratament a acestora sînt şi mai precare comparativ cu persoanele infectate de tuberculoză.

Convenţia împotriva torturii şi altor pedepse ori tratamente cu cruzime, inumane sau degradante obligă statele părţi să ia “…măsuri legislative, administrative, judiciare şi alte măsuri eficiente pentru a împiedica comiterea unor acte de tortură pe teritoriul de sub jurisdicţia sa.” Tortura nu poate fi justificată nici într-un fel. O prevedere similară conţine Convenţia Europeană pentru apărarea Drepturilor Omului şi a Libertăţilor Fundamentale (art.3).

În hotărîrile sale pe marginea examinării unor cazuri de tortură, Curtea Europeană  pentru Drepturile Omului constată că şi condiţiile în care sînt întreţinute persoanele private de libertate pot fi calificate drept elemente de tratament inuman sau degradant. Situaţia din penitenciarele Republicii Moldova tocmai se încadrează în aceşti parametri.

Şi dacă sărăcia din penitenciare poate fi într-un fel înţeleasă, maltratările nicicum nu pot fi justificate. În pofida eforturilor depuse, persoanele private de libertate continuă să fie torturate. Potrivit Regulamentului intern, condamnaţilor sancţionaţi li se permite să se adreseze cu o petiţie  şefului instituţiei respective, comisiei în componenţa colaboratorilor de aici sau procurorului. O atare procedură nu corespunde normelor internaţionale. Faţă de persoanele private de libertate se aplică des izolarea repetată şi de lungă durată în celule cu condiţii severe. De asemenea, condamnaţii sînt maltrataţi, bătuţi, înjosiţi.

 Sutele de semnale, chiar cu o anumită rezervă de credibilitate, denotă faptul că aici au loc fărădelegi. În marea lor majoritate faptele de tratament inuman şi degradant nu sînt consemnate şi confirmate. Parte din cauza “specificului intern” din penitenciare, parte din pricina că organele procuraturii, abilitate cu supravegherea sistemului penitenciar, nu se conformează în acţiunile şi deciziile lor prevederilor definiţiei de tortură în sensul art.1 din Convenţia împotriva torturii şi altor pedepse ori tratamente cu cruzime, inumane sau degradante.

CAPITOLUL III

ACTIVITĂŢILE CENTRULUI

Ca şi în anii precedenţi, prioritare pentru avocaţii parlamentari au fost trei direcţii de activitate: examinarea petiţiilor, audierea cetăţenilor şi repunerea lor în drepturi; analiza legislaţiei şi supunerea ei controlului constituţional; informarea şi instruirea comunităţii.

PETIŢII ŞI AUDIENŢĂ

În anul de referinţă la Centrul pentru Drepturile Omului au parvenit petiţii semnate de 3349 persoane. În audienţă au fost primiţi 3107 de cetăţeni, inclusiv la Filiale şi în timpul deplasării în teritoriu a avocaţilor parlamentari. 388 petiţii au fost luate în procedură, 412 – remise cu acordul solicitanţilor altor organe după competenţă, 414 – restituite adresanţilor cu explicarea căilor de examinare a problemelor. Celorlalţi li s-a acordat asistenţă juridică orală. 

Întru soluţionarea litigiilor, autorităţilor publice centrale şi locale le-au fost înaintate peste 20 de avize. În 9 cazuri s-a aplicat principiul concilierii părţilor. În instanţele de judecată au fost depuse  3 cereri pentru repunerea în drepturi a adresanţilor.

Conform studiilor, cel mai des au considerat că li se încalcă drepturile pensionarii, şomerii, neangajaţii în cîmpul muncii, invalizii, deţinuţii, fapt constatat pe parcursul  investigaţiilor efectuate de către avocaţii parlamentari, cît şi de tendinţa de ansamblu pe republică.

După cum demonstrează analiza adresărilor, în anul 2002 mai frecvent au fost încălcate drepturile constituţionale la: trai decent; asistenţă şi protecţie socială; acces liber la justiţie;  proprietate privată; muncă; instruire; mediu înconjurător sănătos, securitate şi demnitate personală etc.

Trai decent, asistenţă şi protecţie socială.

Din multiplele probleme abordate de petiţionari menţionăm:

· cuantumurile mici de pensii sociale de stat, care nu corespund necesităţilor minime de existenţă,

· cuantumul mic al pensiilor pentru copiii invalizi;

· cuantumul mic al indemnizaţiilor lunare pentru întreţinerea copilului;

· discriminarea socială instaurată prin condiţii avantajoase şi neavantajoase de ieşire la pensie a diferitor grupuri de persoane;

· reţinerea achitărilor ajutorului de şomaj;

· discriminarea socială a invalizilor de război şi a familiilor acestora;

· neachitarea pensiilor din lipsa vizei de domiciliu şi altele.

Cel mai dureros sînt afectaţi de criza economică bătrînii. Petiţiile lor adresate avocaţilor parlamentari sînt disperate.

Din scrisoarea unui fost învăţător:

“Vi se adresează pensionarul L.M. Sînt veteran al muncii, pensionat în anul 1980. Primesc pensie în mărime lunară de 102 lei, care-mi ajunge  numai pentru procurarea unei pâini în fiecare zi. De cînd s-au schimbat banii, n-am putut să cumpăr un gram de carne sau de unt. Trăiesc singur în sat. Copii care locuiesc în alte localităţi nu mă pot ajuta fiindcă şi ei o duc de azi pe măine. Am nevoie de cărbune, lemne, gaz, însă nu pot să le procur. Sînt bolnav, aproape că nu văd, dar n-am bani nici măcar pentru cele două operaţii recomandate de medici, nici pentru medicamente. Vă rog să interveniţi pentru a mă repune în drepturi”.


Pentru a-şi asigura un trai decent, mulţi pensionari foşti funcţionari publici doresc să muncească. Însă în rezultatul modificării art.29 din Legea serviciului public aceste persoane au fost lipsite de dreptul de a beneficia de pensie dacă se încadrează în cîmpul muncii. La sesizarea Curţii Constituţionale de către avocaţii parlamentari, prevederea respectivă a fost declarată neconstituţională. Deşi Parlamentul urma să se conformeze imediat hotărîrii în cauză, articolul din legea nominalizată a fost adus în concordanţă cu rigorile constituţionale abia peste zece luni. Plus la toate, n-au fost alocate mijloacele financiare necesare pentru achitarea pensiilor stopate. Trei ani i-au trebuit  Centrului pentru a repune această categorie de pensionari în drepturile lor legitime. Chiar şi deciziile instanţelor de judecată cu cîştig de cauză au rămas neexecutate. În urma ultimului aviz din 08.10.2002 în adresa Parlamentului, Ministerul Muncii şi Protecţiei Sociale a informat instituţia avocaţilor parlamentari că pensionarii respectivi vor fi repuşi în drepturi, deoarece pentru anul 2003 în bugetul asigurărilor sociale în acest scop este prevăzută suma de peste 2 mln. lei.


Mai mulţi invalizi consideră că nu sînt corect aplicate unele prevederi din Legea nr.121 din 03.05.2001 cu privire la protecţia suplimentară a invalizilor de război, a participanţilor la cel de-al doilea război mondial şi a familiilor lor. În special, petiţionarii presupun că este interpretată eronat în defavoarea lor prevederea, precum că de dreptul la protecţie suplimentară se bucură doar soţii supravieţuitori, inapţi de muncă, persoanele care nu s-au căsătorit etc.

Prin scrisoarea din 10.10.2002, Centrul a solicitat Parlamentului să dea o interpretare clară prevederilor în cauză. Peste două luni a urmat a doua scrisoare.

“Dnei Eugenia Ostapciuc,

Preşedintele Parlamentului Republicii Moldova.

În legătură cu pregătirea Raportului cu privire la respectarea drepturilor omului în Republica Moldova în anul 2002, solicităm informarea Centrului despre examinarea interpelării noastre anterioare privind interpretarea oficială a art.2, punct 3 din Legea cu privire la protecţia suplimentară a invalizilor de război, a participanţilor la cel de-al doilea război mondial şi a familiilor lor.

Vă mulţumim pentru aportul Dvs. la nobila şi complicata misiune de protecţie a drepturilor omului în Republica Moldova.

                                                                                  Alina Ianucenko, avocat parlamentar

Petiţionarii mai sînt în aşteptare.

Legea privind pensiile asigurării sociale de stat şi Regulamentul cu privire la modul de plată a pensiilor nu conţin prevederi prin care pensionarii ar fi obligaţi de a se prezenta la organele de asistenţă socială pentru ridicarea pensiei. Pensionarii îşi pot primi pensia prin mandat poştal, carnetul de economii, cardul bancar etc.


Cu toate acestea, contrar legislaţiei în vigoare, mai mulţi pensionari sînt impuşi să se prezinte personal la oficiile respective şi să demonstreze prezenţa vizei de domiciliu şi că ei între timp nu au decedat.


Studiind problema, avocaţii parlamentari s-au convins că acestor persoane li se îngrădeşte drepturile constituţionale la asistenţă socială şi la libera circulaţie.


În baza art.27 din Legea cu privire la avocaţii parlamentari, în adresa Casei Naţionale de Asistenţă Socială a fost expediat un aviz cu recomandări privind măsurile ce urmau a fi luate pentru repunerea în drepturi a petiţionarilor respectivi, invocînd şi hotărîrea Curţii Constituţionale nr.16 din 19.05.1997, conform căreia institutul “vizei de domiciliu” a fost declarat neconstituţional.


Conformîndu-se avizului, Casa Naţională de Asistenţă Socială a dat indicaţiile de rigoare pentru eliminarea îngrădirilor în cauză, punerea în drepturi a petiţionarilor, neadmiterea în viitor a unor asemenea încălcări.


Dacă adresările sînt de competenţa lor, avocaţii parlamentari se implică de fiecare dată întru soluţionarea problemelor ce ţin de protecţia şi asistenţa socială a cetăţenilor. Însă multe din ele sînt rezultatul crizei economice, lipsa mijloacelor financiare pentru ameliorarea de ansamblu a situaţiei. Din această cauză persoanele de vîrsta a treia, şomerii, invalizii, mamele cu muţi copii, persoanele neangajate în cîmpul muncii nu pot să-i exercite în deplină măsură, conform garantărilor constituţionale şi angajamentelor internaţionale,  drepturile la un trai decent, la protecţie şi asistenţă socială. 

Munca şi protecţia muncii.
Conform investigaţiilor efectuate,  la ora actuală cele mai stringente probleme ce conduc la lezarea dreptului la muncă şi la protecţia muncii sînt:

· reducerea substanţială a locurilor de muncă în urma lichidării multor întreprinderi;

· disponibilizarea de angajaţi şi de personal;

· datoriile şi întîrzierile salariale, atît în sectorul public, cît şi în cel privat;

· sporirea numărului de persoane neîncadrate în cîmpul muncii;

· forţarea salariaţilor de a pleca în concedii neplătite şi de lungă durată;

· remunerarea neechitabilă a muncii pentru o muncă egală; 

· securitatea muncii;

· încălcarea legislaţiei muncii etc.

 Aceste şi alte drepturi sînt lezate atît de către agenţii economici, cît şi de către funcţionarii publici de deferit nivel.

Iată cîteva exemple.

La Centrul pentru Drepturile Omului s-a adresat cu o petiţie cet.E.A. în care se cerea implicarea avocaţilor parlamentari pentru a-l repune în dreptul constituţional privind remunerarea muncii. În urma investigaţiilor s-a constatat că din anul 2000 Ministerul Transporturilor şi Telecomunicaţiilor nu-i achită ilegal solicitantului salariul de 5280 de lei. Conducerea ministerului nu se conforma nici deciziei instanţei de judecată. De asemenea, ea n-a reacţionat nici într-un fel la sesizarea avocatului parlamentar. A fost nevoie de mai mult timp ca abia în urma avizului expediat Ministerului Justiţiei, cetăţeanul să fie repus în drepturile sale constituţionale.

Analogic s-au desfăşurat evenimentele la Ministerul Transporturilor şi Telecomunciaţiilor şi în cazul petiţionarei L.P., care şi-a putut ridica datoriile salariale numai după intervenţia Centrului.

Acelaşi minister a încălcat grav dreptul la muncă a angajatului P.U. Nici chiar trei amenzi judecătoreşti aplicate ministrului nu-l “convingeau” să respecte legislaţia muncii. La intervenţia avocatului parlamentar, după o durată lungă de timp, pătimitul a putut fi restabilit în funcţie.

Circa trei ani de zile durează litigiul de muncă între cet. F. şi primarul muncipiului Orhei. Instanţele de judecată au pronunţat cîteva hotărîri de restabilire în funcţie a petiţionarei, de fiecare dată fiind executate parţial de către primar la intervenţia avocatului parlamentar. Şi de fiecare dată cet.F. era disponibilizată ilegal. La moment nu se îndeplineşte hotărîrea Colegiului contenciosului administrativ al Tribunalului din Chişinău de restabilire în funcţie a adresantei şi încasare a 3550 de lei. Procuratura judeţului Orhei a refuzat intentarea unui dosar penal împotriva primarului. Deoarece faptele expuse constituie încălcări ale drepturilor prevăzute în art.43,20 şi 120 din Constituţie, Centrul s-a adresat  preşedintelui judecătoriei Orhei pentru întreprinderea măsurilor legale de executare a deciziilor judecătoreşti.

Îngrijorătoare sînt cazurile de încălcare a securităţii muncii în unităţile economice. Faptul în sine este foarte grav, mai ales cînd e vorba de decese şi vătămări corporale în urma accidentelor de muncă cu pierderea totală sau parţială a capacităţii de muncă. Unii petiţionari traumaţi în accidentele de muncă ani de zile bat pragurile instanţelor pentru a fi repuşi în drepturi.

Iată un caz elocvent.

Cetăţeanul P.B. a solicitat ajutorul avocatului parlamentar deoarece trei ani de zile conducerea Colegiului de Vinificaţie din Stăuceni, jud. Chşinău, refuză categoric să-i achite plata lunară de despăgubire pentru pierderea parţială a capacităţii de muncă în rezultatul accidentului la locul de muncă. În urma investigaţiilor, faptul s-a adeverit. Măsurile întreprinse de Centru au condus la soluţionarea problemei.

În prezent se află la Centru în proces de investigaţie petiţia unui grup de rezidenţi ai Departamentului Medicină de la ULIM. Petiţionarii presupun încălcarea drepturilor constituţionale garantate de Constituţie (art.34 şi 43)..

Încălcări grave se comit şi de către conducătorii de unităţi economice, mai ales din sectorul privat. Conform datelor statistice, circa 75 la sută din populaţia aptă de muncă este angajată în sectorul privat. Anume aici sînt înregistrate cele mai frecvente şi mai grave încălcări ale drepturilor la muncă şi la protecţia muncii. Ele se referă, de regulă, la încheiera şi desfacerea contractului individual de muncă, la programul şi regimul de lucru şi de odihnă, retribuirea muncii etc. Unii egenţi economici angajează salariaţii în mod verbal pentru a evita conflictele cu justiţia. Respectv angajaţii şi sînt disponibilizaţi, fără remunerarea necesară şi alocarea indemnizaţiilor prevăzute de legislaţie.

Centrul investigează în continuare problema, după care va prezenta un raport special. Însă o concluzie poate deja fi făcută: este urgentă nevoie de adoptarea unui nou Cod al Muncii, care să încorporeze realităţile schimbărilor în domeniu.

Dreptul la proprietate.

Din numărul total de adresări la Centrul pentru Drepturile Omului în anul 2002 peste 17 la sută ţin de încălcarea dreptului la proprietate.

Mai frecvent au solicitat intervenţia avocaţilor parlamentari:

· proprietarii cotelor de pămînt privind restituirea cotei valorice, a altor bunuri din fostele gospodării colective;

· foştii deportaţi reabilitaţi şi membrii familiilor lor în vederea restituirii averii confiscate şi naţionalizate;

· foştii stăpîni şi urmaşii acestora pentru restituirea pîmîntului; 

· pătimiţii în urma confiscării şi sechestrării nelegitime a averii;

· depunătorii de bani în Banca de Economii a Moldovei;

· depunîătorii de bani în băncile comerciale fantomă; 

-  doritorii de a-şi privatiza locuinţele şi alţii.

Practic, în fiecare zi - fie în oficiu, fie în teritoriu -  zeci şi sute de persoane declară despre imposibilitatea exercitării dreptului la proprietate.

Argumentăm doar prin cîteva exemple.

Un grup de cetăţeni au solicitat intervenţia avocatului parlamentar, deoarece administraţia Spitalului Clinic de Traumatologie şi Ortopedie din muncipiul Chişinău le pune diverse piedici  să-şi privatizeze odăile din cămin. În urma avizului, persoanele respective au fost repuse în drepturi.

Invesigînd petiţia membrilor asociaţi ai Cooperativei de consum “Cataraga”, Centrul a constatat că acestora li s-a pus ilegal sub sechestru proprietatea privată, pe de asupra lezîndu-le şi dreptul de acces la justiţie. Înaintînd o acţiune în judecată, avocatul parlamentar i-a repus pe petiţionari în drepturile lor legitime.

Cele mai mari probleme le au deţinătorii de depuneri în Banca de Economii a Moldovei din momentul introducerii în ţară a monedei naţionale. Practic, peste noapte aceste persoane au fost lipsite de o bună parte din proprietate. Centrul investigează problema de mai mulţi ani, intenţionînd să repună aceşti cetăţeni în drepturi. În canavaua acţiunilor întreprinse în anul 2002 se înscriu şi sesizările adresate diverselor instanţe.

“Domnulii Vasile Tarlev,

Prim-Ministru al Republicii Moldova.

S E S I Z A R E

privind repunerea în drepturi a cetăţenilor depunători de mijloace băneşti în instituţiile Băncii de Economii

La Centrul pentru Drepturile Omului continuă să parvină un număr impunător de petiţii în care mii de cetăţeni abordează problema resituirii banilor depuşi pînă în anul 1992 la Banca de Economii. Investigaţiile demonstrează că statul încalcă în masă dreptul constituţional la proprietate.

La momentul destrămării URSS, BCA “Banca de Economii” era unica bancă în Moldova unde datoria internă de stat depăşea suma de 14 miliarde de ruble consituită din soldul depunerilor populaţiei în mărime de 40 la sută pînă la 1 martie 1991 şi de 75 la sută pînă la 1 ianuarie 1992, cheltuielile de 7% anual la compensaţiile calculate şi cheltuielile de procurare de la cetăţeni a hîrtiilor de valoare (împrumutul de stat din 1992, obligaţiuni de tezaur).

La 13 martie 1992 Guvernul republicii Moldova a semnat cu federaţia Rusă Acordul privind cheltuielile de deservire a împrumutului de stat, conform căruia atare cheltuieli urmau să fie suportate de către părţi din contul bugetelor proprii.

Prin decretul Preşedintelui republicii Moldova nr.72 din 18 martie 1992 Cu privire la compensarea populaţiei republicii Moldova a pierderilor în urma devalorizării economiilor în legătură cu liberalizarea preţurilor, s-a stabilit o compensare în mărime de 75 la sută din soldul depunerilor de pînă la1 ianuarie 1992. Decretul respectiv prevedea ca suma acestor cheltuieli să fie trecută la datoria internă de stat. Ordinea de deservire a datoriei interne de stat a fost reglementată prin Decretul Republicii Moldova nr.261 din 30 decembrie 1992.

În continuare, la 24 noiembrie 1993 Preşedintele Republicii Moldova a semnat Decretul nr.200 Cu privire la introducerea valutei naţionale în Republica Moldova, conform căruia depunerile populaţiei urmau să fie recalculate  la cursul de schimb de 1 leu pentru 1000 ( una mie) cupoane (ruble).

Astfel mii de cetăţeni s-au pomenit peste noapte săraci. Întru asigurarea protecţiei economiilor acestora, la 17 decembrie 1993 Preşedintele Republicii Moldova a emis Decretul nr.222 Cu privire la unele probleme de deservire a datoriei interne de stat a Republicii Moldova. Documentul respectiv reglementa efectuarea compensaţiei în mărime de 40 la sută la conturile active de pînă la 29 noiembrie 1993, reieşind din soldul lor de pînă la 1 ianuarie 1992 şi transferarea sumei cheltuielilor la datoria internă de stat.

Însă problema nu era soluţionată definitiv. Într-o situaţie dificilă se pomeniseră mai ales pensionarii, care-şi pierduseră economiiile şi pe care contau  să-şi asigure un trai decent la bătrîneţe  Conform datelor din 2 ianuarie 1992, la Banca de Economii se păstrau pe conturile depunătorilor 5,2 miliarde de ruble. Prin decretul Preşedintelui republicii Moldova nr.30 din 17 decembrie 1993 Cu privire la măsurile suplimentare de protecţie socială a pensionarilor, Guvernul a fost obligat să înainteze propuneri privind mecanismul indexării suplimentare a depunerilor băneşti ale populaţiei.

Pentru redresare în continuare a situaţiei, la propunerea Guvernului Parlamentul a adoptat Hotărîrea nr.201-XIII din 29 iulie 1994 care reglementa atît indexarea depunerilor în vigoare, cît şi a celor reînnoite la data adoptării hotărîrii respective, ca bază luîndu-se soldul acestora pînă la 2 ianuarie 1992. Astfel, pentru toţi deţinătorii care pînă la 1 ianuarie 1994 atinseseră vîrsta de 60 de ani a fost indexată prima mie de ruble la toate conturile în raport de 1 (una) rublă: 1 (un) leu.

Conform Hotărîrii Guvernului nr.108 din 16 februarie 1995 Privind modul şi mecanismul de indexare a depunerilor cetăţenilor în instituţiile Băncii de economii a Moldovei, calcularea şi plata sumelor indexate au fost preconizate pe etape, începînd cu anul 1995, în limitele sumelor transferate de către Ministerul Finanţelor la contul Băncii de Economii.

Pentru indexarea depunerilor cetăţenilor, în Bugetul de Stat pe anul 1995 au fost prevăzute 70 mln. lei, pe anul 1996 – 100 mln. lei, pe anii 1997 – 1998 respectiv cîte 25 mln. lei. În toţi aceşti ani Ministerul Finanţelor a transferat Băncii de Economii doar 91,3 mln. lei.

Comsia abilitată de pe lîngă Guvern a stabilit pe anii 1995 –1998 zece cote de înscriere a acestor mijloace băneşti la conturile depunătorilor, ceea ce constituie 26,65 % sau 266,5 lei la prima mie deplină de ruble supusă indexării (1995 – 18,85 % (188,5 lei), 1966 – 1,8 % (18) lei, 1997 – 6 % (60 lei).

Analizînd situaţia şi întru repunerea în drepturi a cetăţenilor, avocatul parlamentar a propus Parlamentului şi Guvernului să extindă acţiunea Hotărîrii Parlamentului nr.201 din 29 iulie 1994 şi asupra persoanelor care atinseseră vîrsta de 60 de ani în anii următori după 1995. Ministerul Finanţelor împreună cu ministerele Economiei şi reformelor, Privatizării şi Administrării Proprietăţii de Stat, Justiţiei şi reprezentantul Băncii Mondiale au examinat mai multe variante de indexare a depunerilor populaţiei în instituţiile Băncii de Economii.

Varianta optimală, incluzînd şi indexarea depunerilor persoanelor care împliniseră 60 de ani după anul 1995, şi proiectul de hotărîre privind modificarea Hotărîrii Parlamentului nr.201 din 29 iulie 1994 au fost prezentate Parllamentului pentru examinare şi adoptare. Spre regret, Legislativul nu a susţinut aceste propuneri.

Mai mult decît atît, în anii 1999 – 2002 Parlamentul, prin Legile Bugetului de Stat, a suspendat în genere acţiunea hotărîrii nominalizate mai sus.

În felul acesta Parlamentul a încălcat drepturile unui mare număr de cetăţeni stipuilate în art.9,46,47 şi 127 din Constituţie, connform cărora în Republica Moldova proprietate este publică şi privată iar statul garantează dreptul la proprietatea privată şi o ocroteşte, fiind totodată obligat să i-a măsuri pentru ca orice om să aibă un nivel de trai decent.

Mai mult decît atît, prin legile bugetului de stst pe anii 1999 – 2002 Parlamentul nu era în drept să suspende acţiunea unor acte normative adoptate anterior.Problema privind acţiunea unui act normatoiv în timp şi corelarea lui cu alte acte normative, adoptate anterior, poate fi soluţionată numai pe calea adoptării actului normativ respectiv. Or, acţiunea Hotărîrii Parlamentului nr.201-XIII din 29 iulie 1994 Privind indexarea depunerilor populaţiei în instituţiile Băncii de Economii a Moldovei putea fi suspendată doar prin adoptarea unui act normativ special şi nu prin legile bugetului de stat. Ceea ce nu s-a făcut.

Conform regulii generale, un act normativ nou nu are putere retroactivă şi nu poate desfiinţa ordinea stabilită prin actul normativ adoptat anterior şi nu poate anula consecinţele acetuia. În cazul concret, pentru repararea cel puţin parşială a drepturilor constituţionale ale cetăţenilor, Ministerul Finanţelor este obligat să asigure indexarea depunerilor populaţiei în Banca de Economii a cel puţin 220 mln. lei.

Prin acţiunile sale Parlamentul şi Guvernul au încălcat prevederile art. 17 din Declaraţia Universală a Drepturilor Omului, art.1 din Primul Protocol Adiţional la Convenţia Europeană pentru apărarea Drepturilor Omului şi a Libertăţilor Fundamentale (orice persoană are dreptul la proprietate, nimeni nu poate fi lipsit în mod arbitrar de proprietatea sa).

În conformitate cu art.4 din Constituţie, dispoziţiile constituţionale privind drepturile şi libertăţile omului se interpretează şi se aplică în concordanţă cu actele juridice internaţionale la care Republica Moldova este parte. În cazul în care există neconcordanţe între instrumentele internaţionale privitoare la drepturile omului şi legile interne, prioritate au reglementările internaţionale.

Elaborarea şi aplicarea politicii economice şi sociale a statului este prerogativa legislativului şi executivului. Însă la elaborarea soluţiilor în domeniu urmează în mod obligatoriu să se ţină cont şi să se realizeze principiile şi normele constituţionale şi internaţionale privitoare la drepturile omului stabilite.

În temeiul art.art.7,21 şi 29 din Legea cu privire la avocaţii parlamentari şi întru restabilirea în drepturile constituţionale şi internaţionale a zecilor de mii de cetăţeni,

P R O P U N:

1. Să se dea urgent indicaţiile de rigoare Ministerului de Finanţe pentru asigurarea integrală a indexării depunerilor cetăţenilor pe anii 1995 – 1997 conform prevederilor legilor respective a bugetului de stat;

2. Să se prezinte în regim de urgenţă Parlamentului proiecte de hotărîri şi legi pentru repunerea în aplicare a hotărîrilor şi legilor care asigurau indexarea depunerilor cetăţenilor în instituţiile Băncii de Economii;

3. La elaborarea noilor proiecte de acte normative privind indexarea depunerilor să li se ofere prioritate invalizilor, familiilor cu 3 şi mai mulţi copii şi cu copii invalizi din copilărie, mamelor singure, veteranilor de război şi persoanelor asimilate cu ei, participanţilor la lichidarea consecinţelor avariei de la Cernobîl, pensionarilor, persoanelor de la vîrsta de 60 de ani în sus.

                                                                                     Alexei Potînga,

                                                                              Avocat parlamentar”.


În răspunsul parvenit de la Ministerul de Finanţe, sînt de fapt repetate aceleaşi constatări din sesizare, menţionîdu-se că “ ţinînd cont de existenţa critică în executarea bugetului şi necesitatea efectuării în mod prioritar a plăţilor pentru salarii, pensii şi deservirea datoriei de stat, în anii 1998 – 2002 n-au fost prevăzute mijloace băneşti pentru achitarea sumelor indexate (342 mln. lei) şi că este elaborat un proiect de lege respectiv. 

Altfel nici nu putea fi, deoarece Ministerul de Finanţe nu este abilitat cu împuiterniciri pe care le are executivul.

Avocatul parlamentar a încercat să apere drepturile unui cetăţean la capitolul  dat în instanţa de judecată pentru a crea un precedent, însă n-a avut cîştig de cauză. De aceea, s-a depus o cerere la Curtea Europeană a Drepturilor Omului, care ne-a răspuns că problema va fi examinată în timpul cel mai scurt posibil.

A intrat în vigoare noua Lege privind indexarea depunerilor. Ea schimbă modul, cît şi vîrsta celor care au dreptul să-şi ridice  economiile. Un act normativ nou nu are putere retroactivă şi nu poate desfiinţa ordinea stabilită anterior prin alt act, nu poate anula consecinţele acestuia. Cu atît mai mult, dacă noul act legal înrăutăţeşte conţinutul actului normativ adoptat anterior.

Dreptul la un mediu înconjurător sănătos.

Acest drept include ecologia, sănătatea, viaţa, alimentaţia, obiectele de uz, informaţia.

În petiţiile lor cetăţenii abordează aşa probleme cum sînt:

· poluarea continuă a rîurilor şi lacurilor prin evacuarea apelor reziduale de către unităţile economice, gospodăriile ţărăneşti şi persoanele individuale;

· poluarea fîntînilor, inclusiv cu produse petroliere;

· explorarea nechibzuită a bogăţiilor naturale;

· degradarea fondului forestier;

· insuficienţa informaţiei ecologice, în special despre factorii ce sînt în detrimentul sănătăţii;

· depozitarea substanţelor nocive sau tranzitarea teritoriului republicii cu substanţe toxice etc.

Prileg pentru intervenţia avocaţilor parlamentari pe parcursul anului 2002 a fost şi petiţia locuitorilor or. Străşeni. În condiţiile în care au fost nevoiţi să consume apă necalitativă, mai mulţi străşeneni s-au îmbolnăvit de hepatită. În lipsa unor măsuri urgente şi eficiente, orăşelul a fost cuprins de epedimia acestei maladii. Implicîndu-se în soluţionarea problemei, avocatul parlamentar Alexei Potînga a  făcut şi o sesizare Guvernului, în care printre altele se menţiona, că din cauza inacţiunilor administraţiei publice locale la Străşeni poate izbucni un focar periculos de epidemie, că faptul în sine poate conduce la explozii sociale imprevizibile, cu grave consecinţe. Avocatul parlamentar a recomandat Guvernului să formeze o comisie specială competentă de soluţionarea problemei în cauză şi elaborarea unui program concret de acţiuni, inlusiv alocarea de mijloace pentru combaterea infecţiei şi neadmiterea ei în viitor.

Guvernul s-a conformat propunerilor avocatului parlamentar.

Pentru anul 2003 Centrul îşi propune să studieze mai profund domeniul respectării dreptului la un mediu înconjurător sănătos, în special în aspectul îndeplinirii angajamentelor asumate prin ratificarea Convenţiei de la Arhus privind accesul la informaţie, justiţie şi participarea publicului la adoptarea deciziilor în domeniul mediului.

Dreptul la viaţa intimă, familială şi privată. 

Inviolabilitatea domiciliului şi secretul corespondenţei.

Domeniul de violare a acestor drepturi este nou în poşta Centrului. Asta nu înseamnă că în anii precedenţi ele nu erau încălcate. Doar  dezvoltarea fenomenuluii îi face pe cetăţeni să solicite ajutorul avocaţilor parlamentari.

Mai frecvent au fost invocate acţiuni ilegale cum ar fi:

· pătrunderea neautorizată legal şi fără permisiune în locuinţă;

· violarea secretului corespondenţei.

Cet.E.R. din municipiul Chişinău scrie în petiţia sa adresată Centrului:

“Pe data de 28 martie 2002 reprezentanţi ai reţeleleor electrice au venit la domiciliu să verifice legalitatea consumului de energie electrică. Fiica minoră, avînd indicaţiile mele stricte, nu a deschis uşa unor persoane necunoscute.. Apelînd la vecini, totuşi au pătruns în apartament. A fost întocmit un proces-verbal. Fiicii i s-a propus să invite o persoană pentru contrasemnarea acestuia. Conform legislaţiei în vigoare, reprezentanţi legai ai copilului minor pot fi doar părinţii sau tutorii. În afară de aceasta, fiica a fost speriată.  Asupra legalităţii procesului-verbal urmează să se pronunţe instanţa de judecată. Consider însă ca a fost încălcat dreptul la inviolabilitatea domiciliului şi rog avocaţii parlamentari să se pronunţe”.

Asemenea rugăminţi au parvenit şi de la alte persoane. În baza art.27 din Legea cu privire la avocaţii parlamentari, a fost expediat un aviz în adresa directorului Reţelelor Electrice a mun. Chişinău. Sperăm că măsurile luate vor exclude cazurile de violare a dreptului la inviolabilitatea domiciliului.

Şi mai grave sînt cazurile de violare a domiciliului de către colaboratorii de poliţie. Aici dezmăţul nu are hotare. Petiţionarii susţin că la noi poliţistul este şi procuror, şi judecător, şi executor. Majoritatea dintre cetăţenii pătimiţi se tem să se adrseze în organele procuraturii, fiindcă pînă la urmă se pomenesc tot pe mîna poliţiştilor. Aceştia le pot fabrica “profesionist” orice proces-verbal pentru a se răzbuna.

Este des violat şi dreptul la secretul corespondenţei sub petextul verificării coletelor. Cetăţenii informează Centrul că este supusă controlului corespondenţa adresată peste hotarele republicii sau care vine în ţară. În special, sînt verificate scrisorile adresate organismelor internaţionale, mai ales cele expediate Curţii Europene a Drepturilor Omului, care de multe ori nici nu ajung la destinaţie.


Investigînd petiţiile, am constatat că Republica Moldova nu dispune de echipament tehnic special pentru examinarea conţinutului coletelor şi determinarea unor posibile mărfuri care urmează a fi supuse impozitării. De aceea, toate coletele se deschid, se numără toate obiectele şi se fixează într-un proces-verbal. De fapt, sub pretextul verificării coletelor, se controlează şi corespondenţa presupusă a fi dăunătoare statului.

Dreptul la învăţătură.

Comparativ cu anii precedenţi, în anul 2002 solicitările cetăţenilor de a fi repuşi în acest drept au fost cu mul mai multe. În mare parte faptul se datorează acţiunilor iresponsabile ale Ministerului Educaţiei.

 Situaţia deplorabilă din acest sistem este bine cunoscută. Cadrele  didactice părăsesc în masă şcolile, mai ales în localităţile rurale. În anul 2001 au abandonat sistemul de învăţămînt 2497 de profesori, ceea ce  constituie mai mult de jumătate din abandonările din întreaga perioadă 1998 – 2000.

 Din cauza salariilor mici, absolvenţii instituţiilor superioare de învăţămînt de profil refuză de a se încadra în corpul profesoral.

Programele de instruire nu se respectă. 

Mii de copii nu sînt şcolarizaţi. 

Sistemul de pregătire obligatorie pentru şcoală a copiilor cu vîrste între 5-6 ani este denaturat din cauza închiderii în masă a grădiniţelor.

Se adînceşte tot mai mult discrepanţa între acccesul la educaţie a copiilor din familiile sărace şi a celor din familiile înstărite.

Practic, în sistemul de învăţămînt la tot pasul dreptul fundamental la educaţie este lezat. Sînt încălcate prevederile legislaţiei naţionale, normele internaţionale.

În atare situaţie, ministerul de profil mai întreprinde pe de asupra nişte acţiuni care conduc la tensiuni în societate. Avocaţii parlamentari, reacţionînd la solicitările cetăţenilor, a fost nevoit să i-a atitudine.

“Domnului Vasile Tarlev,

Prim-Ministru al republicii Moldova.

Domnului Gheorghe Sima,

Ministrul Educaţiei.

A V I Z

privind repunerea în drepturi a absolvenţilor instituţiilor de învăţămînt din republica Moldova doritori de a-şi continua studiile în strinătate

La Centrul pentru Drepturile Omului a fost depusă petiţia unui grup de copii, absolvenţi ai instituţiilor de învăţămînt din Republica Moldova care doresc să-şi continuie studiile în România în baza burselor oferite de acest stat. Considerînd că prin acţiunile sale Guvernul, inclusiv Ministerul Educaţiei, le încalcă dreptul fundamental la educaţie stipulat în Constituţie şi actele juridice internaţionale la care Republica Moldova este parte, petiţionarii solicită ajutorul avocaţilor parlamentari pentru a fi repuşi în acest drept. Ivestigînd cererea în cauză s-a constatat următoarele.

La ora actuală, dată fiind criza financiară acută, Republica Moldova nu poate să asigure un număr mare de burse în instituţiile de învăţămînt din ţară pentru a le crea tuturor doritorilor condiţii nediscriminatorii de a-şi continua instruirea gratuit. Din cauza sărăciei îndelungate, majoritatea covîrşitoare a populaţiei nu este în stare să acopere cheltuielile necesare pentru studii contractuale. Astfel, este încălcat art.35 alin.4 (învăţămîntul de stat este gratuit), alin.7 (învăţămîntul este egal accesibil tuturor) şi alin.9 ( părinţilor le revine dreptul prioritar de a alege sfera de instruire a copiilor) din Constituţie.

În pofida acestui fapt, Ministerul Educaţiei al Republicii Moldova, prin neratificarea Acordului bilateral de colaborare în domeniul învăţămîntului cu ministerul similar din România, întreprinde acţiuni care îngrădesc dreptul a două mii de absolvenţi la învăţătură gratuită şi liberă.

Republica Moldova şi-a asumat obligaţia să respecte actele juridice internaţionale la care este parte (art.8 din Constituţie). Acţiunile sau inacţiunile Ministerului Educaţiei contravin prevederilor unui şir de convenţii şi pacte internaţionale în vigoare pentru statul nostru. În special, nu sînt respectate stipulările art.26 din Declaraţia Universală a Drepturilor Omului, art.13 paragraf.2 lit.c) din Pactul internaţional cu privire la drepturile economice, sociale şi culturale (învăţămîntul superior trebuie să devină accesibil tuturor în deplină egalitate, prin toate mijloacele potrivite), art.3 lit. a) din Convenţia privind lupta împotriba discriminării în demeniul învăţămîntului (obligativitatea statului să abroge orice dispoziţii legislative şi administrative şi să pună capăt practicii administrative care ar comporta o discriminare în domeniul învăţămîntului), art.2 prim din Protocolul adiţional nr.1 la Convenţia Europeană pentru apărarea Drepturilor Omului şi a Libertăţilor Fundamentale (nimănui nu-i poate fi îngrădit dreptul la instruire, dreptul părinţilor de a alege sfera de instruire).

În mod flagrant sînt încălcate oprevederile Convenţiei Internaţionale cu privire la Drepturile Copilului ( în vigoare pentru republica Moldova din 25 februarie 1993). Prin articolul 28 din Convenţie Republica Moldova şi-a asumat angajamentul să asigure tuturor accesul la învăţămîntul superior prin toate mijloacele adecvate (paragraf 1 lit.c), să promoveze şi să încurageze cooperarea internaţională în demeniul educaţiei (paragraf 3). Regula generală a Convenţiei este că în toate acţiunile statului trebuie primordial să se ţină cont de interesele superioare ale copilului.

Vă reamintim că în conformitate cu prevederile art.4 din Constituţie urmează a fi aplicate cu prioritate prevederile actelor juridice internaţionale la care statul nostru este parte.

Luînd în considerare cele expuse mai sus şi întru repunerea urgentă în drepturi a persoanelor doritoare de a-şi continua studiile în România, călăuzindu-mă de articolele 27 şi 29 din Legea cu privire la avocaţii parlamentari, propun să luaţi măsurile necesare pentru urgentarea semnării Acordului respectiv între Republica Moldova şi România, ţinînd cont de principiile dreptului fundamental la învăţătură, nediscriminatoriu, prin încurajarea cooperîrii internaţionale, situînd în prim-plan interesele superioare ale copilului în comformitate cu prevederile constituţionale şi instrumentele internaţionale la care statul nostru este parte.

                                                                                   Alexei Potînga,

                                                                            Avocat parlamentar”.

“Centrul pentru Drepturile Omului.

Prin prezenta Vă informăm că în conformitate cu art.63 din Legea învăţămîntului Ministerul Educaţiei are dreptul de a stabili relaţii şi de a încheia acorduri bilaterale de colaborare în domeniu cu statele lumii. Totodată, precizăm că articolul menţionat nu obligă ministerul de a semna acorduri şi protocale de colaborare, ci numai stipulează acest drept. Acordurile de colaborare se semnează ca rezultat al negocierilor.

În acest context, mai menţionăm că şi actele juridice internaţionale la care Republica Moldova este parte nu ne obligă să semnăm protocoale de colaborare cu ţările lumii.

Urmare a două runde de negocieri în luna iunie-iulie 2002 între reprezentanţii celor două ministere, protocolul interministerial de colaborare pentru anul academic 2002-2003 nu a fost semnat. Acest fapt nu poate fi calificat ca o lezare a drepturilor tinerilor de a-şi continua studiile peste hotare. Ei pot pleca la studii în orice ţară, inlusiv în Romănia, în cazul acceptării acestora de către instituţiile de învăţămînt din ţara respectivă.

                                                                                   Gheorghe Sima,

                                                                                   ministru”.

În activităţile Centrului pentru anul 2003 sînt preconizate şi sesiuni de instruire în domeniu, la care vor fi invitaţi şi reprezentanţii ministerului în cauză.

Dreptul de petiţionare.

Dreptul de petiţionare le este garantat cetăţenilor prin prevederile art.52 din Constituţie, conform căruia ei pot “…să se adreseze autorităţilor publice prin petiţii formulate numai în numele semnatarilor (1)”, iar organizaţiile - exclusiv în numele colectivelor pe care le reprezintă (2).

Legea cu privire la petiţionare reglementează modul şi ordinea de depunere şi examinare a petiţiilor.

Legea cu pruivire la avocaţii parlamentari conţine prevederi specifice în domeniu.

Sînt în vigoare şi alte acte legale privind procedura de examinare a cererilor depuse de către cetăţeni.

În ultimul timp tot mai multe persoane solicită ajutorul Centrului pentru a fi repuse în acest drept. De obicei, invocînd lezarea unui sau mai multor drepturi, persoanele în cauză se referă şi la încălcarea dreptului de petiţionare. Investigaţiile demonstrează că deseori cetăţenilor le-ar fi restabilite drepturile şi libertăţile, dacă ar fi respectat întocmai dreptul de petiţionare. Diverse instituţii şi organizaţii au transformat aşa-numitele săli de audienţă a cetăţenilor în nişte structuri menite să îndepărteze, să “apere” demnitarii de problemele oamenilor. Orarele de audienţă nu se respectă. Petiţiile nu sînt examinate deloc sau se tergiversează soluţuionarea lor. Uneori nici nu se dau răspunsurile cuvenite sau se răspunde formal etc. Din aceste şi alte cauze cetăţenii bat luni în şir pragurile diferitelor instanţe.

Pentru ameliorarea situaţiei, avocaţii parlamentari, alţi colaboratori ai Centrului se deplasează în localităţile unde este încălcat mai frecvent acest drept şi organizează audienţa cetăţenilor.

Sînt practicate şi alte forme. De exemplu, de comun acord cu Ministerul Sănătăţii şi Primăria mun. Chişinău, juriştii Centrului au stabilit zile concrete de audienţă a pacienţilor şi colaboratorilor unor policlinici şi clinici din oraş. Orarul este afişat, oricine poate să se adreseze avocaţilor parlamentari.

În multe cazuri conducătorilor autorităţilor publice, insituţiilor şi organizaţiilor, unităţilor economice li se expediază avize cu recomandări concrete de respectare a dreptului de petiţionare al cetăţenilor.

Bunăoară, un atare aviz a fost remis administraţiei Companiei “Union Fenosa” în urma petiţiilor parvenite de la consumatorii de energie electrică.

 Conformîndu-se recomandărilor avocatului parlamentar, conducerea Companiei a examinat avizul într-o şedinţă în prezenţa colaboratorului Centrului. În cadrul ei au fost luate măsuri concrete pentru a spori accesibilitatea cetăţenilor şi soluţionarea mai operativă a problemelor abordate în petiţii.

Pot fi aduse şi alte exemple pozitive de lichidare a neajunsurilor. Însă de multe ori conducătorii de diferit nivel nu numai că încalcă Legea cu privire la petiţionare, dar nu reacţionează deloc ori tergiversează răspunsurile la avizile sau sesizările avocaţilor parlamentari.

Libertatea circulaţiei.

În anul 2002 s-a mărit numărul de petiţii în acest domeniu. Marea lor majoritate se referă la acţiunile nelegitime ale colaboratorilor poliţiei rutiere: reţinerea abuzivă şi de lungă durată a mijloacelor de transport; blocarea unor străzi, sau sectoare întregi şi deteriorarea traficului rutier, mai ales în municipiul Chişinău; împiedicarea neîntemeiată a cetăţenilor de a se deplasa; extragerea fără temei legal de la cetăţeni a documentelor, prin care acţiune li se îngrădea libera circulaţie etc.

Dar sînt cazuri şi de alt caracter. Iată un exemplu.

La Centrul pentru Drepturile Omului a parvenit petiţia domnului R.S. din mun.Chişinău. Adresându-se  la biroul de paşapoarte al sectorului  Buiucani pentru a i se perfecta buletinul de identitate, dînsul a primit refuz pe motivul lipsei vizei de domiciliu. Departamentul Tehnologii Informaţionale nici măcar n-a vrut să-i acorde audienţă. 

Centrul a considerat neîntemeiate acţiunile biroului de paşapoarte al sectorului Buiucani,  mun . Chişinău şi ale Departamentului Tehnologii Informaţionale, reieşind din următoarele: prin Hotărârea Curţii Constituţionale nr.16 din 19.05.1997, au fost declarate  neconstituţionale  prevederile punct.10  alin.2 din Regulamentul cu privire la modul de perfectare şi eliberare a actelor de identitate ale Sistemului naţional de paşapoarte. Hotărârile Curţii Constituţionale, conform art.140 din Constituţia Republicii Moldova, sunt definitive şi din momentul pronunţării asupra unor acte normative sau a unor părţi ale acestora ele devin nule. 

Art.4 p.1 din Legea Republicii Moldova privind actele de identitate din sistemul naţional de paşapoarte prevede: “Actele de identitate se eliberează de organele competente desemnate de Guvern, conform cererii motivate a solicitantului în baza documentelor prevăzute de lege.” Legea însă nu indică obligativitatea “vizei de reşedinţă”, care ar constitui un impediment în perfectarea actelor. Or, în cazul dat, cetăţeanului i se îngrădeşte dreptul la libera circulaţie, una din libertăţile fundamentale ale omului, consfinţit în art. 27 din Constituţie, în alte convenţii şi tratate la care statul nostru este parte. 


Reieşind din cele menţionate, avocatul parlamentar a recomandat Departamentului Tehnologii Informaţionale să ia măsurile de rigoare, în conformitate cu cadrul legislativ, pentru  repunerea petiţionarului în dreptul său şi neadmiterea în viitor a unor atare încălcări. Cetăţeanului numit mai sus i s-a făcut dreptate.
Drepturile persoanelor private de libertate.

În anul 2002 de la persoanele aflate în locurile de recluziune şi pedeapsă au parvenit la Centru circa 300 de petiţii. Principalele probleme abordate sînt:

· încălcarea standardelor de deţinere;

· lezarea dreptului la apărare;

· ptronunţarea unor sentinţe presupus nelegitime;

· cenzurarea corespondenţei;

· aplicarea tratamentelor inumane etc

Situaţia din penitenciare a fost permanent în vizorul avocaţilor parlamentari. În mare parte, multe din cele srise în petiţii se adeveresc. Localurile sînt suprapopulate. După numărul de paturi densitatea constituie 103,8 la sută. Nu corespund normelor condiţiile sanitaro-igienice. E în creştere morbiditatea şi mortalitatea, infectarea deţinuţilor cu diverse boli, în special cu tuberculoză şi SIDA. 

Sistemul nu este suficient asigurat cu mijloace financiare.

Pot fi aduse mai multe exemple privind condiţiile precare de întreţinere. Bunăoară, conform datelor Departamentului Instituţiilor Penitenciare, programul tehnic admisibil de deţinuţi preventivi al Izolatorului de anchetă nr.3 din Chişinău este de 1400 persoane, însă în realitate aici se deţin peste 1800 de persoane. 

Permanent există riscul răspîndirii pediculozei, scabiei, tuberculozei etc. Aici deţinuţii nu au acces la lumina zilei, deoarece majoritatea ferestrelor sînt astupate cu tablă găurită. Pentru a stopa frigul, deţinuţii astupă şi aceste găuri. Plus la toate, lipseşte orice ventilaţie. 

Pînă şi apă li se dă deţinuţilor doar de două ori în zi.

Clădirile nu sînt reparate de ani de zile, aflîndu-se în stare sanitară critică, cu umiditate sporită, fapt ce condiţionează răspîndirea rapidă a bolilor infecţioase, mai ales a tuberculozei.

Este la limită în genere situaţia epidemiologică din sistemul penitenciar. Nivelul de îmbolnăvire generală a atins în anul 2002 peste 11900 de cazuri. La evidenţă în dispensar s-au aflat 3139 de bolnavi de tuberculoză. În total au decedat 93 de persoane.

Problema a devenit şi mai acută odată cu închiderea penitenciarului pentru bolnavii de tuberculoză din or. Bender. Avocatul parlamentar Alina Ianucenko a înaintat un demers autorităţilor de la Tiraspol, dar, după cum şi era de aşteptat, n-a urmat nici o reacţie.

La problemele enumerate se mai adaogă şi cazurile de tratament inuman şi degradant, chiar de tortură, în sistemul penitenciar. Elocvent este cazul înregistrat de avocatul parlamentar la instituţia penitenciară din Pruncul, care a efectuat un control în urma unor petiţii parvenite de la deţinuţi.

Din sesizarea avocatului parlamentar Alina Ianucenko, adresată dlui Valentin Sereda, Directorul general al Departamentului Instituţiilor Penitenciare:

“Investigînd petiţiile parvenite, condamnaţii (sînt indicate numele) din colonia nr.9 din Pruncul au susţinut argumentele aduse în plîngerile lor. La 24 ianuarie 2002 ei au fost chemaţi în cabinetul nr.1, unde au fost bătuţi cu bastoanele de către colaboratori (sînt indicate numele concrete). Fiind prezent, ofiţerul superior ( este indicat numele şi postul ocupat),  a contribuit verbal la maltratări, insultînd şi înjosind demnitatea umană a condamnaţilor. Din spusele celor maltrataţi, cauza chemării lor a fost faptul că n-au vrut să se ridice în picioare la apariţia colaboratorilor insituţiei. Într-adevăr, unii dintre ei tocmai atunci mîncau sau stăteau culcaţi, citeau. N-au vrut să se supună ordinului de a se ridica în picioare. Ca rezultat, au fost invitaţi în birou, li s-a citit articolele respective din actele normatibve în vigoare. Dat fiind însă faptul că în acel moment deţinuţii au înaintat pretenţii privind condiţiile de deţinere, colaboratorii instituţiei au aplicat mijloace speciale de astîmpărare.

Toţi colaboratorii susţin că ei au acţionat în conformitate cu prevederile art.99 din Codul de executare a sancţiunilor de drept penal.

Apreciind explicaţiile condamnaţilor şi colaboratorilor insituţiei în luminacerinţelor legislaţiei internaţionale şi naţionale, conchid următoarele:

În conformitate cu art. 24 din Constituţia Republicii Moldova “Nimeni nu va fi supus la torturi, nici la pedepse sau tratamente crude, inumane sau degradante” Faptele de maltratare a deţinuţilor este confirmat şi de explicaţiile şefului lazaretului (este indicat numele), care a şi fixat leziunile corporale ale condamnaţilor.

Consider că colaboratorii respectivi (sînt indicate numele) ori nu cunosc conţinutul art.99 din Codul de executare a sancţiunilor de drept penal, ori nu înţeleg acest conţinut. Refuzul condamnaţilor de a se ridica în picioare la comandă este o faptă disciplinară. Oare este adecvată pedeapsa în raport cu fapta. În art.31 din Regulile standard minimale privind comportamentul cu condamnaţii, adoptate prin Rezoluţia Primului Congres al ONU cu privire la preîntîmpinarea criminalităţii ţşi comportamentul faţă de criminali se spune: leziunile corporale, închiderea în camere întunecate şi pedepsele crude, inumane sau înjositoare a demnităţii umane urmează a fi interzise ca pedepse pentru comiterea faptelor disciplinare

În înţelesul primei părţi a art.100 al Codului nominalizat aplicarea mijloacelor speciale, inclusiv bastoanele de cauciuc sau de plastic, pot fi admise numai în cazul în care nesupunerea ori altă acţiune ameninţă securitatea publică, viaţa sau sănătatea celor din jur. În cazul dat, refuzul condamnaţilor de a se ridica în picioare, pretenţiile lor faţă de condiţiile de întreţinere nu le dădea colaboratorilor dreptul de a aplica mijloacele speciale…

Numai în luna februarie din penitenciarul nr.9 au parvenit la Centru 27 de petiţii din partea condamnaţilor, invocîndu-se fapte de maltratare…”

Examinînd sesizarea, Directorul general al Departamentului Instituţiilor Penitenciare a emis un ordin prin care a indicat studierea legislaţiei naţionale şi internaţionale în domeniu de către întregul personal al penitenciarelor din republică. În sarcina personală a fiecărui şef de penitenciar a fost pus controlul strict asupra aplicării faţă de deţinuţi a forţei fizice şi a mijloacelor speciale.

O problemă aparte este reabilitarea socială a persoanelor eliberate din locurile de ispăşire a pedepsei.

Cetăţeanul V. scrie avocaţilor parlamentari: 

“Mi-am ispăşit prdeapsa. Acum sînt liber. Mi-am găsit şi loc de lucru. Dar n-am unde locui. Conform legislaţiei, fiind condamnat, spaţiul locativ mi s-a retras. Am crescut în arfelinat, rude n-am. Ce să fac, unde să mă duc, cine mă înţelege. Să săvîrşesc iarăşi o infracţiune, căci în penitenciar cel puţin am un pat şi o bucăţică de pâine”.

E în vigoare Legea cu privire la adaptarea socială a persoanelor eliberate din locurile de detenţie. Această lege practic nu funcţionează din cauza sărăciei.

ANALIZA LEGISLAŢIEI

Sesizări la Curtea Constituţională
Conform art.31 din Legea cu privire  la avocaţii parlamentari, dînşii sînt investiţi cu dreptul de a sesiza Curtea Constituţională în vederea controlului constituţionalităţii legilor şi hotărîrilor Parlamentului, decretelor Preşedintelui Republicii Moldova, hotărîrilor şi dispoziţiilor Guvernului, asupra corespunderii acestora principiilor general acceptate şi actelor juridice internaţionale cu privire la drepturile omului.

Acest drept a fost utilizat din plin.

Astfel, Curtea Constitutionala a fost sesizată sa se pronunţe asupra constitutionalitatii completarii   art. 4 lit.a) efectuate prin Legea nr.726-XV din 07.12.2001 şi promulgată prin Decretul Preşedintelui Republicii Moldova nr.380-III din 11 decembrie 2001.  




Pînă la operarea modificarilor legale solicitate a fi supuse controlului constitutionalitatii, conform art.4 lit. a) al Legii contenciosului administrativ nu puteau fi atacate în instanţele de contencios administrativ  doar actele exclusiv politice ale Parlamentului, Preşedintelui Republicii Moldova si Guvernului.

 Prin Legea nr.726-XV din 07.12.2001 s-a extins numarul actelor exceptate de la controlul judecatoresc în instanţele de contencios administrativ, adăugîndu-se “şi actele administrative cu caracter individual, emise de Parlament, de Preşedintele Republicii Moldova şi de Guvern in exerciţiul atribuţiilor prevăzute expres de normele Constitutionale sau legislative, ce ţin de alegerea, numirea sau destituirea din funcţii publice a persoanelor oficiale de stat, exponente ale unui interes public sau politic deosebit”.

Avocaţii parlamentari au considerat această completare ca fiind  neconstituţională, deoarece contravine normelor art.8 şi 29 din Declaraţia Universală a Drepturilor Omului, art.2 şi 29 din Pactul internaţional cu privire la drepturile civile şi politice, art.6 şi 26 din Convenţia Europeană a Drepturilor Omului  şi art.20 din Constituţia Republicii Moldova.

Contenciosul administrativ este o formă de apărare a drepturilor omului împotriva eventualelor abuzuri ale organelor administraţiei publice şi  funcţionarilor publici ce-şi desfăşoară activitatea în cadrul acestor organe, astfel încît oricine se consideră vătămat întru-un drept al său să poată cere şi să obţină  anularea sau modificarea actului administrativ şi repararea pagubei cauzate. Însăşi Legea contenciosului administrativ subliniază că scopul ei este “contracararea abuzurilor şi exceselor de putere ale autorităţilor publice, apărarea drepturilor persoanei în spiritul legii… asigurarea ordinii de drept” (art.1). Conform art.3 al acestei legi, obiect al acţiunii  în contenciosul administrativ îl constituie actele administrative cu caracter normativ  şi individual, emise de autorităţile publice.

Dacă un cetăţean consideră că un act administrativ a adus atingere unui interes legitim al său, el îl poate ataca în instanţa de judecată.

Pe lîngă această sesizare, Curtea Constitutionala a mai fost solicitată să se pronunţe asupra constitutionalitatii aricolului unic, punctul 1 al Legii nr 833-XV din 7 februarie 2002 pentru modificarea şi completarea legii nominalizate.

Pînă la modificare şi completare, articolul 4 litera d) din Legea contenciosului administrativ avea următorul conţinut: “Nu pot fi atacate  în instanţele de contencios administrativ actele de comandament cu caracter militar”. Textul nou adaogă şi “actele  de aplicare a sancţiunilor disciplinare şi de destituire din funcţie a militarilor şi persoanelor cu statut militar ”.

 Şi completarea respectivă vine în contradicţie  cu Constituţia, cu actele internaţionale la care Republica Moldova este parte.

Dreptul la protecţie judiciară presupune existenţa unor garanţii, care să permită realizarea lor în volum deplin şi să-i asigure persoanei accesul liber la justiţie. O asemenea garanţie prevede, între altele, că persoana vătămată într-un drept al său de o autoritate publică, printr-un act administrativ  sau prin nesoluţionarea în termenul legal al unei cereri, este îndreptăţită să obţină recunoaşterea dreptului pretins, anularea actului şi repararea pagubei. 

De asemenea,  Curtea Constituţională a fost sesizată să se pronunţe asupra constituţionalităţii prevederilor punctului 1, punctelor 3,4,5,6,7 şi 8 ale articolului unic din Legea nr.726-XV, punctelor 3, 4, 5 şi 6 ale articolului unic din Legea nr. 833-XV din 07.02.2002, aducînd pentru aceasta următoarele argumente. 

Conform punctului 1 al articolului unic din Legea nr. 726-XV, nu pot fi atacate în contenciosul administrativ “ actele de gestiune emise de autoritatea publică în calitate de persoană juridică, în legătură cu administrarea şi folosirea bunurilor ce aparţin domeniului privat, inclusiv a bunurilor proprietate colectivă ”. Pînă la această modificare erau exceptate de la controlul judecătoresc doar actele de gestiune legate de administrarea şi folosirea patrimoniului  său privat, de care autoritatea publică se folosea  numai în exercitarea atribuţiilor sale, pe cînd reglementarea nouă se referă  la toate bunurile care aparţin tuturor membrilor din subordonarea autorităţii respective, fapt ce contravine art.127 şi.128 din Constituţie.

Punctele 3 şi 7 ale articolului unic modifică articolul 10 lit.b) şi 30 alin.(4) după care hotărîrile  irevocabile ale instanţei de contencios administrativ vor putea fi atacate pe căile extraordinare cu recurs în anulare la Curtea Supremă de Justiţie numai de Procurorul General şi adjuncţii săi. Astfel,  părţilor în proces le este îngrădit acest drept, contrar art.20 din Constituţie.


La art.13, intitulat “Excepţia de ilegalitate”, alin.(1), care prevede că “ Legalitatea unui act administrativ unilateral poate fi cercetată oricînd  în cadrul unui proces într-o pricină de drept comun, pe cale de excepţie, din oficiu sau la cererea părţii interesate”, prin punctul 4 cuvîntul “unilateral” se înlocuieşte cu textul “cu  caracter normativ, emis de o autoritate publică,”. În cazul dat nu va mai putea fi cercetată legalitatea unui act administrativ unilateral în cadrul procesului în pricină de drept comun, acest fapt  constituind o îngrădire a accesului la justiţie, contrar art. 20 din Constituţie. 

Conform punctului 5 al articolului unic din art.16 alin.(1) se exclude textul “inclusiv a pagubei morale”. Astfel, persoana care se va considera vătămată într-un drept al său, recunoscut de lege, printr-un act administrativ, nu va putea cere repararea pagubei morale, cu toate că, art.53 din Constituţie prevede şi repararea  unei atare pagube.

Prin punctul 6 de la art. 21 au fost excluse alineatele (1), (2) şi (3) care prevedeau: “ (1) În cazuri temeinic justificate şi în scopul prevenirii unei pagube iminente, odată cu sesizarea autorităţii publice emitente sau ierarhic superioare, persoana vătămată   într-un drept al său poate solicita instanţei de contencios administrativ competente suspendarea executării în privinţa sa a actului administrativ contestat pînă la soluţionarea cererii prealabile; (2) Instanţa soluţionează în regim de urgenţă cererea de suspendare a executării actului administrativ contestat; (3) Încheierea de suspendare a actului administrativ contestat este executorie de drept şi poate fi contestată cu recurs în termen de 5 zile de la comunicare.”.  Astfel, după modificare  art. 21 prevede numai posibilitatea suspendării concomitente cu înaintarea acţiunii a executării actului administrativ contestat, ce în mare parte duce la pierderea efectului de adresare în temeiul Legii contenciosului administrativ.

În temeiul punct.8, art.32 alin.(3) capătă un nou cuprins conform căruia  “În cazul neexecutării în termen a hotărîrii, conducătorul autorităţii publice în a cărei sarcină a fost pusă executarea acesteia poate fi tras la răspundere  în conformitate cu prevederile legislaţiei în vigoare.” Pînă la modificare, conducătorul responsabil de îndeplinirea hotărîrii judecătoreşti, putea fi sancţionat în cazul neexecutării cu o amendă în folosul statului în mărime de pînă la 10 salarii pentru fiecare zi de întîrziere, care, desigur, era un mijloc eficient de executare a deciziilor judecătoreşti.

Accesul la justiţie este unul din drepturile fundamentale ale omului. Nimeni şi nici o lege nu poate îngrădi acest drept. Codul de procedură civilă în art.1 prevede că “ Legislaţia cu privire la procedura civilă stabileşte modul de judecare a pricinilor ce izvorăsc din raporturile juridice civile, economice, de muncă, de familie, a pricinilor în materie de contencios administrativ şi a pricinilor cu procedură specială. Pricinile în materie de contencios administrativ şi pricinile cu procedură specială se judecă potrivit regulilor generale de procedură, cu unele excepţii, stabilite de legislaţie.”

Excepţia prevăzută pentru materia contenciosului administrativ rezultă din art.53 al Legii Supreme, în baza căruia statul crează norme speciale, suplimentare pentru apărarea drepturilor omului împotriva eventualelor abuzuri ale organelor administraţiei publice şi a funcţionarilor publici ce-şi desfăşoară activitatea în cadrul acestor organe. Specificul contenciosului administrativ constă din activitatea unor organe de stat, care realizează sarcinile puterii în stat, la care cel puţin una din părţi este un serviciu public administrativ, sarcinile puterii de stat fiind asigurarea şi garantarea demnităţii omului, a drepturilor  şi libertăţilor lui, a liberei dezvoltări a personalităţii sale.

Reieşind din aceste sarcini, legiuitorul iniţial  a ţinut cont la adoptarea Legii contenciosului administrativ şi a prevăzut reglementări speciale care să contribuie la restabilirea drepturilor, libertăţilor şi intereselor lezate ale omului în cazul unor eventuale abuzuri şi excese de putere din partea unor organe de stat.

Conform articolului unic, punctul 3 al Legii nr 833-XV, la art.14 alin.(1) din Legea contenciosului administrativ textul “6 luni de la data luării la cunoştinţă a actului” se substituie prin textul “30 de zile de la data comunicării actului”, iar la alin. (3) textul “6 luni” se substituie prin textul “30 de zile”. 


Această intervenţie legislativă constituie o limitare în obţinerea recunoaşterii dreptului pretins, persoana fiind pusă în situaţia de a nu se putea încadra în  termenul prescris.

Prin punctul 4 s-a modificat art.16 alin.(3) după care reclamantul nu mai este scutit de plata taxei de stat. În felul acesta, devine şi mai dificilă calea restabilirii dreptului vătămat.

Art. 24 alin.(2), care prevede “Neprezentarea  la şedinţa de judecată, fără motive temeinic justificate, a părţilor şi / sau a reprezentanţilor lor nu împiedică examinarea cererii”,   se completează, prin punctul 5, în final, cu textul “ iar în cazul în care este imposibil de a judeca cauza în lipsa reclamantului, instanţa de contencios administrativ va scoate cererea de pe rol în condiţiile Codului de procedură civilă ”.

Art.24 în alin.(1) stabileşte că “Instanţa de contencios administrativ examinează cererea cu participarea reclamantului şi pîrîtului şi / sau a reprezentanţilor acestora, în condiţiile Codului de procedură civilă, cu unele excepţii prevăzute de prezenta lege ”.

Prin regula generală prevăzută de art. 159 din Codul de procedură civilă, instanţa scoate cererea de pe rol: (1) în caz de neprezentare a reclamantului înştiinţat în modul cuvenit despre şedinţa de judecată; (2) dacă el nu a adus la cunoştinţa instanţei de judecată motivele neprezentării sale sau dacă aceste motive sînt considerate neîntemeiate; (3) dacă el nu a solicitat examinarea cauzei în lipsa sa. 

Prin urmare, regula generală prevede motive temeinic justificate pentru a scoate cererea de pe rol în cazul lipsei reclamantului, pe cînd conform excepţiei introduse în Legea contenciosului administrativ, cererea va fi scoasă de pe rol numai atunci cînd nu va fi posibilă examinarea în lipsa lui, fără ca să existe sau nu careva motive, întemeiate sau neîntemeiate, astfel modificarea în cauză devenind obstacol în realizarea accesului la justiţie. 


Prin punctul 6 de la art.25 alin.(3) şi (4) se exclud prevederile care se referă la repararea pagubei morale, odată cu obţinerea recunoaşterii dreptului pretins, prevăzut de lege, şi anularea actului ilegal. Astfel din Legea contenciosului administrativ s-au exclus definitiv reglementările referitoare la repararea daunei morale, contrar art.53 din Constituţie. 

Parlamentul,  fiind potrivit Legii Supreme organul reprezentativ suprem al poporului Republicii Moldova şi unica autoritate legislativă a statului, trebuie să-şi îndeplinească atribuţiile în conformitate cu normele stabilite prin Constituţie. La adoptarea legilor această autoritate trebuie să ţină cont de principiile generale ale statului de drept, în care demnitatea omului, drepturile şi libertăţile lui, libera dezvoltare a personalităţii umane, dreptatea  şi pluralismul politic trebuie să reprezinte valori supreme şi trebuie să fie garantate. Or,  este inadmisibilă crearea normelor prin care ar putea fi îngrădite aceste drepturi. 


Curtea Constituţională a recunoscut neconstituţionale doar:

- sintagma “ inclusiv a bunurilor proprietate colectivă” ;

- sintagma “inclusiv actele de aplicare a sancţiunilor disciplinare şi de destituire din funcţie a militarilor şi persoanelor cu statut militar” ;

- pct.6 articol unic din Legea nr.833-XV, prin care în art.25 alin.(3) din Legea contenciosului administrativ, cuvintele “pagubelor materiale şi morale” se substituie prin sintagma “pagubei materiale”;

- pct.6, articol unic, din Legea nr.833-XV prin care a fost exclus alin.(4) din art.25 al Legii contenciosului administrativ. 

Articolul 20 “Accesul liber la justiţie” din Constituţie este în vigoiare: “(1) Orice persoană are dreptul la satisfacţie efectivă din partea instanţelor judecătoreşti competente împotriva actelor care violează drepturile, libertăţile şi interesele sale legitime. (2) Nici o lege nu poate îngrădi accesul la justiţie".

Curtea Constituţională a fost solicitată să se pronunţe asupra constituţionalităţii  Legii nr. 583-XV din 25 octombrie 2001  cu privire la punerea în aplicare a articolului 16 din Legea nr.514-XII din 6 iulie 1995 privind organizarea judecătorească.


Prin Legea  cu privire la punerea în aplicare a articolului 16 din Legea privind organizarea judecătorească nr.514-XIII “…preşedinţii şi vicepreşedinţii judecătoriilor, tribunalelor şi ai Curţii de Apel numiţi în funcţie până la intrarea în vigoare a Legii nr.486-XV din 28 septembrie 2001  rămân în funcţie până la expirarea termenului de 4 ani, care începe la data numirii în funcţie. Conform acestei legi, “Consiliul Superior al Magistraturii va selecta candidaturile pentru funcţiile de preşedinţi şi vicepreşedinţi ai instanţelor judecătoreşti a căror perioadă de aflare în funcţie la data intrării în vigoare a Legii nr.486-XV din 28 septembrie 2001 a depăşit 4 ani şi, în termen de o lună, le va înainta Preşedintelui Republicii Moldova spre numire în funcţie.”


Astfel, normele Legii nr.583-XV contravin prevederilor Constituţiei şi tratatelor internaţionale la care Republica Moldova este parte. În fapt, conform Legii nr.514-XIII preşedinţii şi vicepreşedinţii judecătoriilor , tribunalelor şi ai Curţii de Apel erau numiţi în funcţie de către Preşedintele Republicii Moldova, la propunerea Consiliului Superior al Magistraturii, pe un termen  nedeterminat. Prin Legea nr.486-XV termenul de activitate a persoanelor care au ocupat funcţiile menţionate  devine de patru ani. Acest termen naşte  şi urmează să curgă de la adoptarea Legii nr.486-XV, în baza regulii juridice general recunoscute de neretroactivitate a normelor juridice.


Curtea Constituţională a recunoscut constituţională modificarea operată de Legislativ. Astfel, prin decretele Preşedintelui, în scurt timp au fost destituiţi din funcţii, fără să se motiveze, mai mulţi preşedinţi şi vice-preşedinţi de judecătorii.

 Reforma judiciară şi de drept este una din componentele principale a procesului de tranziţie la o societate democratică, deoarece ea priveşte toate obiectivele vieţii sociale. Un sistem juridic viabil este necesar şi pentru a atrage investiţiile, a combate corupţia, intoleranţa, discriminarea, a proteja eficient drepturile şi libertăţile fundamentale ale omului. Principalul garant al respectării drepturilor şi libertăţilor omului este instanţa de judecată independenta. 

Curtea a fost solicitată să se pronunţe  asupra constituţionalităţii  Hotărârii Parlamentului Republicii Moldova nr.807-XV din 5 februarie 2002  cu privire la stabilirea datei alegerilor locale generale.


Articolul 1 din hotărîre prevedea: '' Alegerile locale generale se fixează pentru data de 7 aprilie 2002 ''.


Articolul 2  stabilea: '' În conformitate cu art.12 alin.(3) lit. d)  din Legea privind statutul juridic special al Găgăuziei ( Gagauz-Yeri), Parlamentul  recomandă Adunării Populare a Găgăuziei  fixarea datei alegerilor în autorităţile administraţiei publice locale din Găgăuzia la 7 aprilie 2002”.


Conform art.4 alin.(1)  din Legea privind  organizarea administrativ-teritorială  a Republicii Moldova nr.191-XIV din 12.11.1998, teritoriul Republicii Moldova este organizat, sub aspect administrativ, în judeţe, oraşe şi sate. În baza alin.(2) şi (3) ale aceleaşi legi, unele localităţi din sudul republicii constituie o unitate teritorială autonomă cu statut special stabilit prin legea organică, iar unor localităţi din stânga Nistrului li se pot atribui forme şi condiţii speciale de autonomie  conform statutului special stabilit prin legea organică.


Alin.(4) al art. 4  stipulează că organizarea administrativă a teritoriului  Republicii Moldova se efectuează pe două niveluri: satele (comunele) şi oraşele (municipiile) constituie primul nivel, iar judeţele, unitatea teritorială autonomă Găgăuzia şi municipiul Chişinău constituie nivelul al doilea.


Pe data de 27 decembrie 2001 Parlamentul a adoptat Legea nr. 764-XV privind organizarea administrativ-teritorială a Republicii Moldova, conform căreia teritoriul Republicii Moldova se reorganizează sub aspect administrativ în raioane, oraşe şi sate. Astfel, organizarea administrativ-teritorială a Republicii Moldova la primul nivel o va constitui satele (comunele) şi oraşele (municipiile), iar la nivelul doi – raioanele.


Din titlul şi dispoziţiile hotărârii  cerute să fie supuse controlului constituţionalităţii reiese că ea stabileşte data alegerilor locale generale, pe când din normele precitate mai sus reiese necesitatea stabilirii unor alegeri parţiale ( regionale ) anticipate în dependenţă de modificările respective, modificări  de asemenea  considerate neconstituţionale. Având în vedere că satele (comunele) şi oraşele (municipiile) au rămas aceleaşi, lipsea motivul alegerilor preconizate.


Mai mult decît atât, hotărârea în cauză a fost adoptată, conform preambulului  ei, în conformitate cu art.122 alin.(1) din Codul electoral, care, până la modificările din 25 inuarie 2002, se referea la alegerile locale generale, pe când, conform modificărilor operate în legislaţie, necesita a fi realese autorităţile judeţelor supuse reorganizării. Prin urmare, efectuarea unor noi alegeri până la expirarea mandatelor validate consilierilor şi primarilor aleşi legitim în 1999 era nelegitimă.  


Acţiunile preconizate prin hotărârea nominalizată duceau la diminuarea sensului alegerilor considerate drept criteriu al descentralizării, fundamentate pe liberul exerciţiu al drepturilor şi libertăţilor cetăţenilor la nivel local, aceasta fiind una din trăsăturile fundamentale ale statului de drept. Normele hotărârii în cauză înlăturau cetăţenii de la participarea lor activă la treburile publice locale şi anume: alegerea şi revocarea, în caz de necesitate, a reprezentanţilor care constituie autorităţile administraţiei publice locale. 


Curtea Constituţională a apreciat că Hotărîrea  Parlamentului  nr.  807-XV "Cu privire  la  stabilirea  datei alegerilor  locale generale" produce efecte juridice care aduc  atingere regimului constituţional. Prin fixarea alegerilor locale generale, Parlamentul, de iure şi de facto, a întrerupt  mandatul consilierilor locali aleşi pentru un termen de 4 ani. Or, Constituţia şi cadrul legal existent nu învestesc Parlamentul cu dreptul de a întrerupe mandatul aleşilor locali. Fiind abilitat prin legea electorală să adopte hotărîri   privind  stabilirea  datei  alegerilor  locale  generale  sau anticipate,   Parlamentul,  însă,  în  sensul  art. 54  alin. (1)  din Constituţie,  nu este în drept să suprime sau să diminueze drepturile şi libertăţile fundamentale ale omului şi cetăţeanului. 

În conformitate cu principiul constituţional al eligibilităţii (art. 109  alin.  (1), consiliile locale şi primarii, potrivit art. 112  alin. (1)  din  Constituţie, se aleg şi exercită autonomia locală în  sate  şi oraşe.  Consiliile  locale  şi primarii aleşi activează,  în  condiţiile legii,  ca  autorităţi  administrative  autonome  şi  rezolvă  treburile publice din sate şi oraşe (art. 112 alin. (2) din Constituţie) pe durata mandatului  de  4  ani, care începe efectiv din ziua  alegerilor  locale generale.

Totodată, Curtea  a relevat  că prevederile actelor  normative  privind stabilirea  datei  alegerilor  şi  desfăşurarea  alegerilor  trebuie  să corespundă art.38 din Constituţie, care consacră principiul exercitării dreptului de vot şi de a fi ales.  Avînd în vedere  dispoziţiile  constituţionale  invocate  şi  cadrul legal  privind  sistemul  electoral naţional  şi  administraţia  publică locală,  Curtea  a apreciat că Hotărîrea  nr.  807-XV  a Parlamentului  contravine  art. 2 alin. (1), art. 38, art. 54,  art.  72 alin. (3) lit. a), art. 109, art. 112 şi art. 120 din Constituţie, declarînd-o neconstituţională. 

Centrul  a solicitat Curtea să verifice constituţionalitatea modificărilor efectuate la articolele 11 şi 19 din Legea cu privire la statutul judecătorului.

Legea cu privire la statutul judecătorului (Monitorul Oficial al Republicii Moldova,1995, nr,59-60/664) a  fost modificată prin Legea nr.373-XV din 19 iulie 2001. Articolul 11 a fost completat cu alineatele (3) şi (4), cu următorul cuprins:


“(3) În cazul în care candidatura propusă pentru numirea în funcţie a judecătorului este respinsă de Preşedintele Republicii Moldova sau, după caz, de Parlament, Consiliul Superior al Magistraturii, la apariţia unor circumstanţe noi în favoarea candidatului, este în drept să propună în mod repetat aceeaşi candidatură.


(4) Respingerea, inclusiv respingerea repetată de către Preşedintele Republicii Moldova sau, după caz, de către Parlament a candidaturii propuse pentru numire în funcţie a judecătorului servesc temei pentru înaintarea de către Consiliul Superior al Magistraturii a propunerii de eliberare din funcţie a acestuia” .


Articolul 19 , alineatul (7)  are următorul cuprins:


“(7) Judecătorul poate fi supus sancţiunilor administrative numai de către instanţa de judecată, cu acordul Consiliului Superior al Magistraturii. Judecătorul reţinut în cazul în care este bănuit că a săvârşit o contravenţie administrativă urmează a fi eliberat imediat după identificare”.


În procesul examinării modificărilor efectuate la articolele  legii menţionate s-a constatat că trebuia să se ţină cont de următoarele prevederi ale Constituţiei: art.6  care stipulează că în Republica Moldova puterea legislativă, executivă şi judecătorească sunt separate, art.8 alin.(1) care statuează obligaţia Republicii Moldova de a respecta Carta Organizaţiei Naţiunilor Unite şi tratatele la care este parte, art.116 alin.(2) şi (5) potrivit cărora judecătorii instanţelor judecătoreşti se numesc în funcţie de către Preşedintele Republicii Moldova, la propunerea Consiliului Superior al Magistraturii, iar sancţionarea judecătorilor se face în conformitate cu legea, art.123 care prevede că Consiliul Superior al Magistraturii, după regulile organizării judiciare, asigură numirile, deplasările, promovările şi măsurile disciplinare faţă de judecători.

Astfel, s-a ajuns la concluzia clară a inexistenţei motivelor legale pentru care Preşedintele Republicii Moldova respinge candidatura propusă pentru numirea în funcţie de judecător, precum şi posibilitatea reţinerii judecătorului în cazul în care este bănuit de săvârşirea unei contravenţii administrative fără acordul Consiliului Superior al Magistraturii.


Comparând textele modificărilor nominalizate şi prevederile Constituţiei reproduse mai sus, se poate menţiona  existenţa unei discrepanţe dintre aceste norme de drept reieşind din următoarele. Judecătorii instanţelor judecătoreşti, conform Constituţiei, sunt independenţi, imparţiali şi inamovibili, potrivit legii. Dispoziţiile Legii Supreme reglementează situaţia numirii, deplasării, promovării şi luării măsurilor disciplinare faţă de judecători, care necesită a fi efectuată în exclusivitate la propunerea Consiliului Superior al Magistraturii. Acest organ, în virtutea atribuţiilor sale constituţionale, asigură protejarea independenţei judecătorilor şi veghează la respectarea inamovibilităţii lor, având calitatea de consiliu disciplinar.


Mai mult decît atît, modificarea alin.(4) este în genere lipsită de sens şi logică, deoarece nu este clar din care funcţie poate fi destituit judecătorul dacă el este înaintat pentru prima dată la această funcţie.


Parlamentul, în calitate de organ reprezentativ suprem şi unica autoritate reprezentativă a statului, urma să ţină cont la elaborarea Legii nr.373-XV  de prevederile constituţionale menţionate, desfăşurând prerogativa constituţională a Preşedintelui Republicii Moldova pentru a numi, deplasa sau promova în funcţie judecătorii, ţinând cont şi pentru această autoritate publică de garanţiile  constituţionale, de independenţa, imparţialitatea şi inamovibilitatea judecătorului, iar reţinerea lui în cazul în care este bănuit de săvârşirea unei contravenţii administrative să fie efectuată cu acordul Consiliului Superior al Magistraturii.


Respectarea efectivă a drepturilor şi libertăţilor fundamentale ale omului, aşa cum au fost ele enunţate în Constituţie şi în tratatele internaţionale, depinde în cea mai mare măsură de modul în care organele de justiţie îşi exercită funcţiile şi competenţele în acest domeniu.


Prin operarea modificărilor în Legea cu privire la statutul judecătorului au fost încălcate prevederile constituţionale menţionate şi ale tratatelor internaţionale la care Republica Moldova este parte, în special art. 6 din Convenţia Europeană a Drepturilor Omului, conform căruia orice persoană are dreptul la judecarea cauzei sale de către o instanţă independentă şi imparţială. Cu alte cuvinte, este încălcat unul din drepturile fundamentale ale omului: accesul liber la justiţie.


Înalta Curte a considerat că sesizarea în cauză nu este obiectul competenţei avocaţilor parlamentari şi nu a examinat-o în fond.

Prin art.I punct.4 al Legii nr.563-XV din 19.10.2001 Parlamentul a modificat şi completat Legea nr.110-XIII din 18 mai 1994 privind controlul asupra armelor individuale. Astfel, s-a stabilit ( art.21 alin. (2)  că: “ Comerţul, inclusiv în comision, cu arme de foc de vînătoare şi sportive (cu ţeavă lisă, cu ţeavă ghintuită şi combinate), cu piese de schimb şi cu cartuşe la ele precum şi cu componente pentru fabricarea cartuşelor, se efectuează de către  Societatea Vînătorilor şi Pescarilor din Moldova, prin magazinele proprii specializate, pe bază de licenţă şi de autorizaţii eliberate de Ministerul Afacerilor Interne”.

 Avocaţii parlamentari au sesizat Curtea Constituţională din următoarele  considerente.


Pînă la modificarea art.21 al Legii nr. 110 – XIII şi întroducerea alin. (2), articolul dat  avea următorul conţinut: “ Comerţul cu arme şi cu muniţiile aferente este monopolul statului şi se efectuează  prin magazinele de stat specializate, pe bază de licenţă şi de autorizaţie eliberate de Ministerul Afacerilor Interne”. Prin urmare, legea  iniţial atribuia  statului monopolul asupra tuturor felurilor de armament. Probabil, legiuitorul a efectuat modificarea în cauză conducîndu–se de art.10 alin. (3)  al Legii cu privire la antreprenoriat şi întreprinderi care prevede că întreprinderilor de stat li se permite exclusiv “confecţionarea şi comercializarea tehnicii de luptă şi militare speciale, oricăror feluri de arme, precum şi reparaţia acestora ( cu excepţia armelor sportive şi de vînătoare), confecţionarea şi comercializarea muniţiilor şi substanţelor explozive”.


Potrivit acestei legi, “Antreprenoriat este activitatea de fabricare a producţiei, executare a  lucrărilor şi prestare a serviciilor, desfăşurată de cetăţeni şi de asociaţiile acestora în mod independent, din proprie iniţiativă, în numele lor, pe riscul propriu şi sub răspunderea lor patrimonială cu scopul de a-şi asigura o sursă permanentă de venituri”. Conform Legii cu privire la asociaţiile obşteşti, “ asociaţia obştească este o formaţiune benevolă  de sine stătătoare, autogestionară constituită prin libera manifestare a voinţei cetăţenilor asociaţi pe baza comunităţii de interese profesionale şi/sau de altă natură, în vederea realizării în comun a drepturilor civile, economice, sociale şi culturale, care nu au drept scop obţinerea profitului”.


Reieşind din normele precitate,  comerţul cu arme şi muniţii reprezintă activitate de antreprenoriat şi nicidecum activitate obştească. Astfel, Parlamentul, încălcînd principiile legiferării, a elaborat o normă contradictorie, care nu poate fi încadrată  în noţiunea de activitate economică.


 Mai mult decît atît, art.5 alin.(1) al Legii nr.906-XII din 29.01.92 privind limitarea activităţii monopoliste şi dezvoltarea concurenţii prevede: “Organelor  puterii şi ale administraţiei li se interzice să adopte  acte şi (sau) să întreprindă acţiuni îndreptate spre crearea de condiţii discriminatorii sau, dimpotrivă, favorabile activităţii unor anumiţi agenţi economici, dacă asemenea acte sau acţiuni conduc sau pot conduce la limitarea concurenţei şi (sau) la lezarea intereselor agenţilor economici. Li se interzice inclusiv ... să limiteze drepturile de vînzare (procurare, cumpărare, schimbare) a mărfurilor”. 

Conform art.3 al Legii cu privire la protecţia concurenţei, “statul recunoaşte concurenţa loială drept unul dintre factorii fundamentali al dezvoltării economiei. În domeniul concurenţei, statul promovează o politică  de asigurare a activităţii de întreprinzător libere şi de protecţie a concurenţei loiale”. Art. 4 prevede că “ statul asigură  protecţia drepturilor şi intereselor agentului economic  şi ale cetăţeanului  (consumatorului) contra activităţii monopoliste “, acesta fiind unul din principiile  de bază de protecţie a concurenţei.


În Hotărîrea sa nr.30 din 10.11.1997  Curtea  Constituţională  menţionează  că: ” Activitatea  economică se realizează nemijlocit de către agenţii economici pe baza autonomiei lor juridice, ...dacă aceşti agenţi economici promovează un interes de stat sau dacă statul este proprietar al unor acţiuni în anumite societăţi pe acţiuni, în cadrul relaţiilor de piaţă din punct de vedere juridic ei sînt egali”. În Hotărîrea nr.68 din 7 decembrie 1999  Înalta Curte constată: “Conform art.126 din Constituţie în condiţiile economiei de piaţă rolul statului este limitat la problemele  esenţiale ce privesc  apărarea  şi promovarea interesului public în activitatea economică, desfăşurată nemijlocit de către agenţii economici pe baza autonomiei  lor juridice… Pentru apărarea şi promovarea unor interese de ordin general, statul acţionează în mod indirect, prin intermediul Guvernului, care pune în acţiune pîrghiile sale specifice...” Din această hotărîre mai reiese că statul ia măsuri prin lege faţă de unele genuri de activitate “ în scopul respectării riguroase a normelor de calificare şi a standardelor necesare desfăşurării acestor genuri de activitate, precum şi asigurării securităţii persoanei, societăţii şi statului şi apărării intereselor lor”.


În opinia avocaţilor parlamentari, prin modificarea art.21 al Legii nr.110-XIII conform căreia Societăţii Obşteşti a Vînătorilor şi Pescarilor i s-a atribuit dreptul exclusiv de a comercializa arme şi muniţii aferente lor,  Legislativul a încălcat  prevederile constituţionale expuse în sesizare, încît securitatea oamenilor din Republica Moldova este pusă în pericol şi nu mai pot fi realizate cerinţele art. 1 alin. (3) din Constituţie potrivit cărora Republica Moldova este un stat de drept, democratic, în care demnitatea omului, drepturile şi libertăţile lui, libera dezvoltare a personalităţii umane, dreptatea şi pluralismul politic reprezintă valori supreme şi sînt garantate.


Curtea Constituţională a declarat constituţionale prevederile solicitate a fi supuse examinării, constatînd că prin lege “legislatorul a recunoscut dreptul asociaţiilor obşteşti de a desfăşura în comun activităţi economice”, considerînd irelevante referinţele la art.5 alin.(1) din Legea privind limitarea activităţii monopoliste şi dezvoltarea concurenţei, la art.3 din Legea cu privire la protecţia concurenţei. Mai mult decît atît, prin această hotărîre Înalta Curte practic şi-a contestat propriile hotărîri anterioare adoptate pe marginea problemelor în cauză. 

Curtea Constituţională a fost solicitată să se pronunţe asupra constituţionalităţii art.23 din Legea nr. 514-XIII din 06.07.1995 privind organizarea judecătorească. Acest articol prevede: “(1) Asigurarea organizatorică, materială şi financiară a judecătoriilor, tribunalelor şi Curţii de Apel se efectuează de către Ministerul Justiţiei, cu respectarea strictă a principiului independenţei judecătorilor şi supunerii lor numai legii; (2) Asigurarea materială şi financiară a instanţelor judecătoreşti se face de la bugetul de stat de către Ministerul Justiţiei; (3) Guvernul asigură instanţele judecătoreşti, prin intermediul autorităţilor  administraţiei publice locale, cu localuri, mijloace de transport şi cu alte dotări; (4) Localurile şi dotările repartizate de către autorităţile administraţiei publice locale nu pot fi retrase fără consimţămîntul Ministerului Justiţiei.”

Instituţia avocaţilor parlamentari consideră că prevederile expuse contravin Constituţiei şi tratatelor  internaţionale la care Republica Moldova este parte privind necesitatea separaţiei puterilor în stat, respectării drepturilor şi libertăţilor omului. Un aspect destul de important al principiului separaţiei puterilor în stat este stabilirea cît mai precisă a funcţiilor puterii politice, repartizarea corectă a organelor “specializate”, existenţa unei colaborări reciproce şi a măsurilor care să excludă posibilitatea supunerii unei puteri altei puteri. 

Condiţia supremă în statul de drept este independenţa puterii judecătoreşti în exercitarea  atribuţiilor sale, principiu indispensabil pentru o autentică înfăptuire a justiţiei. Această independenţă este determinată şi de raporturile cu celelalte autorităţi publice, indeferent de statutul lor. Justiţia trebuie să se  bucure de  autonomie, inclusiv financiară, ca element esenţial  în promovarea forţei dreptului şi respectarea drepturilor omului.

În ceea ce priveşte resursele financiare ale instanţelor judecătoreşti, Constituţia, în articolul 121, stipulează direct că ele sînt aprobate de Parlament şi sînt incluse în bugetul de stat. Constituţia nu conţine reglementări referitoare la gestionarea resurselor financiare la capitolul în cauză, dar Parlamentul, ca unica autoritate legislativă a statului, prin lege organică (art.72 din Constituţie), reglementează organizarea şi funcţionarea instanţelor judecătoreşti. Luînd ca bază principiile general recunoscute a independenţei autorităţii judecătoreşti, Legislativul urmează să asigure acesteia în cadrul legii realizarea tuturor garanţiilor indicate în Constituţie.

Art.23 al Legii privind organizarea judecătorească, prin care executivul (Guvernul şi Ministerul Justiţiei) este abilitat cu asigurarea organizatorică, materială şi financiară a tuturor instanţelor judecătoreşti, constituie  o încălcare  a principiului independenţei acestei autorităţi. Modul existent de asigurăre financiară nu poate fi acceptat, deoarece autorităţile judecătoreşti depind în mare măsură de Executiv şi care le poate influenţa. Or, în felul acesta este diminuat dreptul cetăţeanului privind accesul liber la justiţie.

Curtea Constituţională a respins examinarea sesizării în cauză  pe motiv că ea nu este obiectul competenţei avocatului parlamentar. Conform art.31 din Legea cu privire la avocaţii parlamentari, “Avocaţii parlamentari au dreptul să sesizeze Curtea Constituţională în vederea controlului constituţionalităţii legilor şi hotărîrilor Parlamentului, decretelor Preşedintelui Republicii Moldova, hotărîrilor şi dispoziţiilor Guvernului, asupra corespunderii lor principiilor general acceptate şi actelor juridice internaţionale cu privire la drepturile omului”. 

Curţii Constituţionale i sa cerut să se pronunţe asupra constituţionalităţii Legii nr. 348-XV, prin care a fost ratificat Tratatul între Republica Moldova şi Ucraina cu privire la frontiera de stat, precum şi Protocolul adiţional la acest Tratat privind transmiterea în proprietatea Ucrainei a sectorului de autostradă Odesa-Reni în regiunea localităţii Palanca a Republicii Moldova, precum şi a sectorului de teren, prin care trece acesta şi regimul lor de exploatare, semnate la Kiev la 18 august 1999.

Această Lege contravine art.1 alin. (1), art.3, art.8 alin.(2) şi art.142 alin. (1) din Constituţie. 

Articolul 10 al Tratatului stipulează: “Părţile  Contractante vor semna un protocol adiţional la prezentul Tratat, care este partea lui integrantă şi care reglementează  problemele transmiterii în proprietate Ucrainei  a sectorului de autostradă Odesa-Reni în regiunea localităţii Palanca a Republicii Moldova, precum şi a sectorului de teren, prin care trece acesta şi regimul lor de exploatare.”

Conform Protocolului adiţional, Republica Moldova transmite necondiţionat în proprietate Ucrainei sectorul de autostradă Odesa- Reni în regiunea localităţii Palanca a Republicii Moldova, precum şi sectorul de teren, prin care trece acesta.

Ca urmare, prin aceste documente internaţionale, Parlamentul a cedat Ucrainei  o parte din teritoriul său, modificănd totodată şi frontiera Republicii Moldova.

Art.3 din Constituţie stipulează: “ (1) Teritoriul Republicii Moldova este inalienabil; (2) Frontierele ţării sînt consfiinţite prin lege organică, respectăndu-se principiile şi normele unanim recunoscute ale dreptului internaţional.” Astfel, se interzice oricare alienare a teritoriului, stabilindu-se implicit şi unele condiţii  privind modificarea frontierelor.

Inalienabilitatea teritoriului înseamnă interzicerea înstrăinării lui sub orice formă. Abandonarea, pierderea prin prescripţie, cesiunile, donaţiile, vînzările de teritorii sunt incompatibile cu principiul consfinţit în Constituţie. Cu alte cuvinte, teritoriul (fie întreg, fie o parte a sa ) dispune de un statut juridic special, ceea ce îl scoate în afara circuitului civil şi îl supune exclusiv puterii poporului, suveranităţii naţionale.

Trebuie menţionat faptul că teritoriul Republicii Moldova este nu numai inalienabil, dar şi indivizibil. Acest principiu  este reflectat de art.1 alin.(1) din Constituţie care stipulează: “Republica Moldova este un stat suveran şi independent, unitar şi indivizibil.” Or, teritoriul, reprezentînd unul din elementele principale ale statului, este indivizibil ca şi statul. Indivizibilitatea teritoriului semnifică unitatea lui şi este în strînsă legătură cu inalienabilitatea. Putem concluziona că Tratatul respectiv conţine prevederi contrare Constituţiei, ratificarea lui urmînd să fie precedată de revizuirea acesteia. 

Însă, deoarece posibila revizuire a Constituţiei ţine în cazul dat de caracterul unitar al statului (teritoriului lui), aceasta urma să fie făcută numai cu aprobarea prin referendum, cu votul majorităţii cetăţenilor înscrişi în listele electorale, aşa cum stipulează art.142 alin.(1) al Constituţiei. Această normă constituţională şi-a găsit dezvoltarea în art.11, alin.(3) din Legea privind tratatele internaţionale ale Republicii Moldova, care prevede următoarele: “Nu se admite ratificarea, acceptarea, aprobarea sau aderarea la un tratat internaţional care limitează caracterul suveran  sau unitar al statului, precum şi la cele care afectează neutralitatea permanentă a statului, exprimate, în particular, prin cedare sau schimb de teritoriu, transfer al  competenţei naţionale în favoarea unei structuri supranaţionale  sau aderare la organizaţiile de securitate colectivă, decăt după examinarea problemei în cadrul unui referendum republican.”. Legea nominalizată nu a fost modificată.

În Republica Moldova  titularul suveranităţii naţionale este şi trebuie să fie  poporul, de aceea nimeni, inclusiv Parlamentul, nu poate folosi puterea de decizie politică şi juridică ca instrument de subminare a statalităţii. Suveranitatea este inalienabilă, deoarece ceea ce se transmite organelor  reprezentative nu este altceva decît o formă de exercitare a acesteia, fără dreptul de a o transmite unui alt subiect al dreptului internaţional public. Suveranitatea este indivizibilă, deoarece nu poate fi fragmentată şi distribuită atăt unor grupuri, cît şi unor persoane. Prin Legea nr.348-XV s-a încălcat unul din drepturile fundamentale ale poporului – dreptul la suveranitate.

Curtea Constituţională a respins examinarea sesizării în cauză pe motiv că ea nu constituie obiectul competenţei avocaţilor parlamentari.

La Curtea Consituţională se află şi alte sesizări ale avocaţilor parlamentari pentru examinare. 

Propuneri de prefecţionare a legislaţiei.

Avize la proiecte de legi.

Guvernul a solicitat un aviz la proiectul de Lege pentru modificarea şi completarea Legii nr.1349 din 17 octombrie 1997 cu privire la avocaţii parlamentari, propus de un grup de deputaţi. Conform acestuia, sintagma “avocat parlamentar” urma să fie înlocuită cu sintagma “avocat al poporului”. De asemenea, se propunea printre altele modificarea alin.4 al art.9 şi alin.2 al art.26, conform căreia avocaţii parlamentari (poporului) să fie eliberaţi din funcţie pe motiv de neîncredere cu votul majorităţii deputaţilor prezenţi şi nu cu votul a  două treimi din deputaţii aleşi (mod stabilit în alin.1 al art.26). Centrul pentru Drepturile Omului a calificat iniţiativa de modificare a legii nominalizate drept o tentativă de subminare a indeperndenţei instituţiei avocaţilor parlamentari. Faptul contravine art.6 din Convenţia Europeană pentru apărarea Drepturilor Omului şi a Libertăţilor Fundamentale, Principiilor de la Paris, Actului final al Conferinţei Internaţionale “Drepturile omului şi democratizarea în Europa, Asia şi Caucaz”, care stabilesc asigurarea independenţei instituţiilor naţionale de protecţie şi promovare a drepturilor omului.

Guvernul a ţinut cont de argumentele Centrului.

Parlamentului i-a fost înaintat spre examinare de către Guvern proiectul de lege al unui grup de deputaţi pentru modificarea şi completarea Constituţiei Republicii Moldova cu un nou titlu V1 avînd următorul cuprins:


“Titlul V 1. Avocatul Poporului 


Articolul 140 1. Statutul şi atribuţiile 

Avocatul Poporului este o instituţie de stat independentă, care contribuie la respectarea drepturilor şi libertăţilor constituţionale ale omului.

Avocatul Poporului este ales cu majoritatea voturilor deputaţilor  aleşi.

(3)Avocatul Poporului prezintă Parlamentului un raport anual privind activitatea 

 sa.

(4)Organizarea, competenţa şi modul de desfăşurare a activităţii instituţiei Avocatul Poporului sînt stabilite prin lege organică.”


Teoria şi practica internaţională defineşte ombudsmanul  ca pe o persoană independentă, numită de către Parlament ori Executiv, pentru a apăra drepturile şi libertăţile constituţionale ale  cetăţenilor în raport cu autorităţile publice şi, în special, cu cele executive.

 Susţinînd iniţiativa de completare a Constituţiei şi noţiunea de “Avocat al Poporului”, Centrul pentru Drepturile Omului  nu a fost de acord cu formula, conform  căreia instituţia în cauză urma să prezinte Parlamentului un raport anual privind activitatea sa. Potrivit art.34 din Legea în vigoare cu privire la avocaţii parlamentari, Centrul pentru Drepturile Omului prezintă Parlamentului un raport privind respectarea drepturilor omului în Republica Moldova în decursul anului precedent. Or, prin substituirea acestei atribuţii cu o dare de seamă despre acivitatea sa, practic se schimbă natura, esenţa, importanţa şi calitatea Centrului ca instituţie de monitorizare a situaţiei în domeniul drepturilor omului în întreaga ţară. Mai mult decît atît, se încalcă principiul independenţei, reglementarea în cauză fiind contrară chiar şi alin. (1) în care se spune că Avocatul Poporului este o instituţie de stat independentă.


Principiul independenţei este garantat şi de Legea cu privire la avocaţii parlamentari, care în art.11 stipulează: “(1) În exerciţiul mandatului, avocaţii parlamentari sînt independenţi faţă de deputaţii Parlamentului, Preşedintele Republicii Moldova, autorităţile publice centrale şi locale şi persoanele cu funcţii de răspundere de toate nivelurile”.


Parlamentul nu a operat completarea respectivă a Constituţiei.


Preşedintelui Republicii Moldova, Preşedintelui Parlamentului şi Guvernului le-au fost înauintate propuneri pentru luarea de măsuri urgente privind asigurarea publicării în Monitorul Oficial a unor pacte, tratate, acorduri internaţionale la care Republica Moldova este parte.

Convenţiile, pactele, acordurile internaţionale reglementează în prezent diverse relaţii politice, sociale, economice şi juridice dintre state, membre ale unei comunităţi internaţionale lărgite. Din acest considerent, statul este obligat să aducă asemenea acorduri, ca fiind oficiale şi de mare importanţă, la cunoştinţa tuturor membrilor societăţii. Astfel, art.23 alin.(2) din Constituţie prevede expres: “ Statul asigură dreptul fiecărui om de a-şi cunoaşte drepturile şi îndatoririle. În acest scop statul publică şi face accesibile toate legile  şi alte acte normative”. Art.34  reglementează unul din drepturile fundamentale ale omului: “ (1) Dreptul persoanei de a avea acces la orice informaţie de interes public nu poate fi îngrădit; (2)  Autorităţile publice, potrivit competenţelor ce le revin, sînt obligate să asigure informarea corectă a cetăţenilor asupra treburilor publice şi asupra problemelor de interes personal.”
Legea nr.173-XIII din 06.07.1994 prevede că actele oficiale se publică în Monitorul Oficial în termen de 7 zile de la data primirii lor de către Agenţia Naţională  de Presă  “Moldpres”. Textele tratatelor internaţionale ale Republicii Moldova care au intrat în vigoare, textele integrale ale anexelor  şi documentelor aferente, rezervele sau declaraţiile Republicii Moldova, efectuate la momentul semnării, ratificării, aderării, acceptării sau aprobării, precum şi actele referitoare la suspendarea, denunţarea sau stingerea tratatelor internaţionale se prezintă spre publicare în  Monitorul Oficial de către Ministerul Afacerilor Externe în decursul a 15 zile de la intrarea lor în vigoare.

Pînă în prezent multe din tratatele internaţionale ratificate de Republica Moldova nu sunt date publicităţii în Monitorul Oficial.

De asemenea, nu este publicat Tratatul între Republica Moldova şi Ucraina cu privire la frontiera de stat, ratificat de Parlament la 12 iulie 2001. 

Nu a fost dat publicităţii nici Raportul Centrului pentru Drepturile Omului privind respectarea drepturilor omului în Republica Moldova în anul 2001.

Asociaţia sindicală a angajaţilor  instituţiilor  publice din Bălţi s-a adresat Centrului pentru Drepturile Omului cu rugămintea  de a contribui la modificarea Hotărîrii Guvernului Republicii Moldova nr.58 din 11.02.1993 privind aprobarea Instrucţiunii asupra modului de stabilire, calculare şi achitare a indemnizaţiilor în legătură cu concediul medical în Republica Moldova. 

Conform punctului 21 al instrucţiuni menţionate, indemnizaţia pentru concediul medical se calculează din cîştigul real al muncitorului sau funcţionarului, luîndu-se în calcul salariul real într-o sumă ce nu depăşeşte un salariu de funcţie (lunar) dublu sau un salariu tarifar dublu.

Solicitanţii afirmau că indemnizaţia în cauză lezează drepturile lor materiale, deoarece ea constituie numai 20-25 procente din fondul de salariu şi este insuficientă în  caz de boală pentru asigurare medicală.  

Avocatul parlamentar a susţinut această propunere, avănd în vedere că în temeiul art. 36 şi art. 47 din Constituţia Republicii Moldova dreptul la ocrotirea sănătăţii este garantat, statul fiind obligat să ia măsuri pentru ca orice om să aibă un nivel de trai decent, care să-i asigure sănătatea, beneficiind de îngrijire medicală, cetăţenii avînd dreptul la asigurare în caz de boală în urma unor împrejurări independente de voinţa lor. Călăuzindu-se de art.29 din Legea cu privire la avocaţii parlamentari, Guvernului i-a fost remisă pentru examinare adresarea respectivă, cu propunerea de a   modifica hotărîrea nr.58 întru asigurarea deplină a realizării dreptului constituţional la asistenţă şi protecţie socială a funcţionarilor publici. 

Ministerul Muncii şi Protecţiei Sociale ne-a informat despre elaborarea unui proiect de lege referitor la problema abordată. 

În conformitate cu art.40 alin.(2) din Legea cu privire la avocaţii parlamentari, “în alte municipii şi oraşe pot fi create filiale ale Centrului pentru Drepturile Omului”. Asemenea subdiviziuni funcţionează deja în judeţele Cahul, Bălţi şi UTA Găgăuzia (Comrat). Legea  însă nu abilitează filialele Centrului cu atribuţii de decizie pentru asigurarea garantării respectării drepturilor şi libertăţilor constituţionale ale omului. Reieşind  din cele expuse, Parlamentului i s-a propus ca art.40 să fie completat cu un nou alineat (3), avînd următorul cuprins:

“(3) Directorul Centrului pentru Drepturile Omului defineşte îndatoririle colaboratorilor  filialelor şi exercită controlul activităţii lor”.

Această propunere încă nu a fost examinată.

Conform art. 50 alin. (1) şi (3) din Constituţie, mama şi copilul au dreptul la ocrotire specială, statul acordând alocaţiile necesare pentru copii şi ajutoare pentru îngrijirea copiilor bolnavi ori cu handicap. Potrivit art.51 alin.(1), persoanele cu handicap beneficiază de o protecţie specială, statul asigură pentru ele condiţii normale de tratament, de reabilitare, de învăţământ, de instruire şi de integrare socială.

Întru realizarea acestor prevederi constituţionale, Codul Muncii stipulează în art. 62 alin.3 că “Unuia din părinţi (tutorelui, curatorului) care educă un copil  invalid i se acordă după voinţa lui suplimentar o zi liberă în lună cu remunerare în mărimea salariului de o zi din contul mijloacelor asigurării sociale.”

Legea Bugetului asigurărilor sociale de stat pe anul 2002 nu prevedea mijloace financiare pentru aceste cazuri. Mai mulţi petiţionari au solicitat intervenţia avocaţilor parlamentari întru soluţionarea problemei. În temeiul art. 29 lit. b) din Legea cu privire la avocaţii parlamentari, Parlamentului şi Guvernului i-a fost înaintată propunerea de a reexamina Legea bugetului asigurărilor sociale de stat nr. 740 din 20.12.01 şi a o aduce în concordanţă cu normele constituţionale şi cele ale dreptului muncii, astfel asigurîndu-se dreptul copiilor bolnavi şi cu handicap la protecţie socială specială. 


 A răspuns Ministerul Muncii şi Protecţiei Sociale, care susţine  că este imposibilă realizarea cerinţelor menţionate, deoarece Codul Muncii şi-a pierdut actualitatea.


Altfel nici nu putea fi, deoarece ministerul nu este abilitat cu atribuţii ce le revin Guvernului şi Parlamentului.

Cu toate acestea, Codul Muncii este încă în vigoare, prevederile căruia trebuie respectate necondiţionat. Prin sfidarea cadrului legal existent, rămîn literă moartă prevederile constituţionale referitoare la protecţia specială a persoanelor cu handicap.

Conform art.3 pct.2) lit.d) din Legea nr.933-XIV din 14.04.2000 cu privire la protecţia socială specială a unor categorii ale populaţiei, sînt recunoscuţi în calitate de beneficiari de compensaţii nominative victimele represiunilor politice din perioada anilor 1917-1990, dar numai avînd categoria de invaliditate de gradul III. Potrivit pct. 10) al aceluiaşi articol, de compensaţii nominative beneficiază şi persoanele care au lucrat în spatele frontului în anii celui de-al doilea război mondial. 

Examinînd petiţia domnului P.C. din  municipiul Chişinău, Centrul pentru Drepturile Omului consideră că legea menţionată trebuie să protejeze şi persoanele represate, ulterior reabilitate, care au lucrat în spatele frontului în anii celui de-al doilea război mondial şi care la fel au avut de suferit, indiferent de voinţa lor.

Reieşind din aceste considerente, Parlamentului şi Guvernului li s-a propus să  reexamineze Legea cu privire la protecţia specială a unor categorii de populaţie şi să includă în calitate de beneficiari de compensaţii nominative şi persoanele nominalizate. 

Propunerea în cauză a fost susţinută de Comisia  parlamentară pentru protecţie socială, sănătate şi familie, însă  nu a fost acceptată de către Guvern pe motivul lipsei de acoperire financiară.

La 14.11.2001 Parlamentul a adoptat  Legea insolvabilităţii. Art. 226 stipulează că prevederile  acestei legi se aplică şi asupra proceselor de insolvabilitate intentate pănă la intrarea ei în vigoare.


În Hotărîrea sa nr.32 din 29.10.1998 privind interpretarea art.76 din Constituţia Republicii Moldova “Intrarea în vigoare a legii”, Curtea Constituţională constată că “ Legea nu se aplică faptelor săvîrşite înainte de intrarea ei în vigoare, adică nu are efect retroactiv. Ea dispune numai pentru prezent şi viitor şi nu are efecte juridice pentru trecut.” Se mai menţionează că principiul neretroactivităţii legii, care are o autoritate incontestabilă, suportă excepţii relevate de dreptul penal şi dreptul administrativ, potrivit cărora legea care  înlătură pedeapsa pentru o faptă sau care uşurează pedeapsa are efect retroactiv, adică se extinde şi asupra faptelor săvîrşite pînă la emiterea ei. În temeiul acestor constatări, Curtea Constituţională a hotărît că “ legea publicată în “Monitorul Oficial al Republicii Moldova” intră în vigoare la data prevăzută în textul ei, dar care nu poate precede data publicării legii”. 


Or, fiind neconstituţional, art.226 menţionat mai sus conduce la încălcarea  dreptului privind libertatea activităţii de întreprinzător asigurat de articolul 126 din Constituţie.  


Sesizaţi de mai mulţi petiţionari, Centrul le-a propus Guvernului şi Parlamentului să aducă articolul 226 din Legea insolvabilităţii în concordanţă cu prevederile constituţionale.

Centrul  Creaţie Legislativă, examinînd la porunca Guvernului propunerea avocatului parlamentar, consideră că nu este necesară modificarea articolului respectiv, deoarece stipulează excepţia “dacă este prevăzut expres că legea se aplică şi unor fapte petrecute anterior”. 

La rîndul său, Ministerul de Finanţe, cunoscînd Hotărîrea Curţii Constituţionale nr.32 din 29.10.98, susţine propunerea Centrului, constatînd că legea nu poate avea putere retroactivă, din care cauză acţiunile Legii insolvabilităţii urmează să se extindă doar asupra proceselor intentate după intrarea legii în vigoare.


Care  părere trebuie luată în considerare  vor determina Legislativul şi Executivul.

În petiţia sa adresată Centrului pentru Drepturile Omului doamna S.G. susţinea că nu poate obţine executarea unei hotărîrii  judecatoreşti, deoarece debitorul se află cu traiul în Germania. Din răspunsul dat solicitantei de către Ministerul Justiţiei, rezulta că este imposibilă soluţionarea problemei în cauză avînd în vedere faptul că în prezent între Germania şi Republica Moldova nu este încheiat un acord respectiv. 


Investigînd această şi alte petiţii similare, Guvernului Republicii Moldova i-a fost înaintată propunerea pentru negocierea, semnarea şi ratificarea unui atare acord. 


Ministerele Justiţiei şi de Externe ne-au informat că propunerea privind elaborarea proiectului de acord este luată spre examinare. Totodată, se constată că există şi alte căi de soluţionare a problemei cu care se confruntă petiţionara. Deci, dispunînd de materialele necesare, ministerele respective  n-au reacţionat pozitiv la mai multe adresări anterioare ale dnei S.G.  

Călăuzindu-se de art.73 din Constituţie, avocatul parlamentar a solicitat concursul Preşedintelui Republicii Moldova pentru examinarea  proiectului de Lege privind modificarea şi completarea Legii cu privire la avocaţii parlamentari, a proiectului de Lege privind completarea Legii salarizării din 30.03.1993, precum şi a proiectului de Hotărîre privind modificarea şi completarea Anexelor nr.1, nr.2 şi nr.3 ale Hotărării Parlamentului nr.1484-XIII din 05.08.1998 cu privire la aprobarea Regulamentului privind Centrul pentru Drepturile Omului, a structurii, statului de funcţii şi modului de finanţare a acestuia, cu modificările ulterioare. Aceste completări şi modificări au menirea să perfecţioneze procesul de organizare şi desfăşurare a activităţii subdiviziunilor, inclusiv a filialelor Centrului, să stopeze fluctuaţia cadrelor.

Propunereile n-au fost deocamdată examinate.

Legea cu privire la protecţia socială suplimentară a invalizilor de război, a participanţilor la cel de-al doilea război mondial şi a familiilor lor stipulează prin art.2 alin.1 pct.5) că cuantumul alocaţiei lunare  de stat se stabileşte în funcţie de categoria beneficiarilor, după cum urmează: unuia dintre părinţii inapţi de muncă,  participanţilor (din rândurile militarilor) la acţiunile de luptă în timp de pace şi la acţiunile de luptă pentru apărarea integrităţii teritoriale şi independenţei Republicii Moldova căzuţi la datorie. Luînd în procedură mai multe petiţii, Centrul a constatat că atare alocaţii nu sînt prevăzute şi pentru ambii părinţi aflaţi în divorţ copiii cărora au căzut la datorie în acţiunile de luptă pe timp de pace şi în acţiunile de luptă pentru apărarea integrităţii teritoriale şi independenţei Republicii Moldova.


Avînd indicaţia  Guvernului să examineze propunerea făcută de instituţia avocaţilor parlamentari, Ministerul Muncii şi Protecţiei Sociale a susţinut ideea reexaminării Legii nominalizate, căzînd de acord asupra asigurării financiare suplimentare şi a persoanelor menţionate mai sus.


De aceeaşi lege ţine şi o alte două propuneri ale avocatului parlamentar făcute Guvernului. 

Prima. Articolul 2 al legii nominalizate mai sus prevede alocaţii suplimentare şi pentru participanţii la lichidarea consecinţelor avariei de la C.A.E. Cernobîl. Însă de ele au dreptul să beneficieze numai persoanele care au fost delegate prin intermediul  comisariatelor militare,  cele deplasate de către întreprinderi şi organizaţii fiind lăsate în afara prevederilor acestei legi. Dar este bine cunoscut faptul că şi acestea s-au expus riscului în egală măsură. Astfel, printr-un act legal s-a admis încălcarea art.16 din Constituţie care consfinţeşte egalitatea tuturor cetăţenilor în faţa legii şi a autorităţilor publice.

 Despre o asemenea discriminare ne-au scris mai mulţi petiţionari. În urma investigării lor, Guvernului i s-a oferit posibilitatea să repare greşeala, propunînd Parlamentului un proiect de Lege pentru completarea articolului 2 alin.1) din Legea nr.121-XV din 03.05.2001, după cum urmează: de dreptul la protecţie socială suplimentară se bucură " invalizii din rîndurile persoanelor participante la lichidarea consecinţelor catastrofei de la C.A.E. Cernobîl delegate de ministere, departamente, organizaţii şi întreprinderi “.

 Aşteptăm răspunsul.

A doua. Este vorba de protecţia socială suplimentară a părinţilor, copiii cărora au decedat în timpul exercitării serviciului militar în rîndurile Armatei Socvietice.

Constituţia prevede prin art.48 alin.(4): “Copiii sînt obligaţi să aibă grijă de părinţi şi să le acorde ajutor”. Îdatorirea respectivă şi-a găsit reflectare în Codul Căsătoriei şi Familiei ( art.80 alin. (1): “Copiii majori sînt obligaţi să-şi întreţină şi să-şi îngrijească  părinţii inapţi de muncă care necesită sprijin material”.

În cazul în care copii maturi nu sînt în viaţă şi n-are cine îngriji de părinţii în vîrstă, statului îi revine datoria s-o facă.

Iată de ce, la solicitarea mai multor petiţionari şi în rezultatul examinării legislaţiei, Centrul a propus Guvernului şi Parlamentului să elaboreze şi să adopte un proiect de Lege pentru completarea Legii Republicii Moldova nr.121-XV din 03.05.2001  cu privire la protecţia socială suplimentară a invalizilor de război, a participanţilor la cel de-al doilea război mondial şi a familiilor lor. S-a propus ca art.2 punct 5 după cuvintele “căzuţi la datorie” să fie adăogat următorul text: “, precum şi militarilor  decedaţi în timpul exercitării serviciului militar în termen în rîndurile  Armatei Sovietice”.


Şi această propunere a rămas fără examinare.

În urma generalizării unui mare număr de petiţii parvenite la Centrul pentru Drepturile Omului s-a constatat că persoanelor care primesc pensie pentru limita de vîrsă li se  îngrădeşte dreptul la protecţie socială prin refuzul de a fi examinate de către comisiile medicale în vederea stabilirii gradului de invaliditate. Este bine cunoscut faptul  că majoritatea bolilor grave încep să se evidenţieze la vîrste înaintate, adică după  ieşirea cetăţenilor la pensie.


Atît art.19 alin. (3),  cît şi art. 32 alin (2) din Legea privind pensiile de asigurări sociale de stat stabilesc că pensiile pentru invaliditate se oferă pînă la atingerea vîrstei standard de pensionare. Deşi nu există nici o reglementare legală care le-ar interzice comisiilor medicale respective să-i examineze şi să le stabilească pensionarilor gradul de invaliditate, acestea, făcînd trimitere la articolele din legea nominalizată, refuză categoric să facă acest lucru. De fapt, datoria medicilor e să-şi exercite funcţiile şi nu să interpreteze legile. Dacă cetăţeanul doreşte să-şi stabilească gradul de invaliditate, s-o facă fără oprelişti. Este dreptul lui, stipulat în art.36 alin.1 (ocrotirea sănătăţii) şi art.4 alin.1 (trai decent) din Constituţie. Acest drept este prevăzut şi  în mai multe tratate şi convenţii internaţionale la care Republica Moldova este parte. Mai adăogăm aici că atît legislaţia naţională, dar mai ales instrumentele juridice cu caracter universal interzic aplicarea pricipiilor discriminatorii în materie de drepturi ale omului.


Întru repunerea cetăţenilor din categoria respectivă în drepturile lor legitime, instituţia avocaţilor parlamentari a propus Parlamentului şi Guvernului să elaboreze şi să adopte un proiect de Lege şi să excludă  alin.3 din art.19 al Legii privind pensiile de asigurări sociale de stat prin care se îngrădeşte dreptul cetăţenilor care au atins vîrsta standard de pensionare să li se stabilească grad de invaliditate, iar din alineatul (2) al articolului 32 -  sintagma “ dar nu mai mult decît pînă la împlinirea vîrstelor standard de pensionare”.


Propunerea nu a fost examinată.

La 27 iunie 1997 a fost adoptată Legea nr.1226-XIII cu privire la arestarea preventivă, art. 18 alin. (2) al căreia stipulează: “(2) Plîngerile, cererile, şi scrisorile preveniţilor se controlează de către administraţia locului de arest preventiv. Plîngerile , cererile şi scrisorile adresate procurorului nu sunt supuse controlului, urmînd a fi expediate la destinaţie în  24 ore de la depunerea lor”.


Prin Legea nr.18-XIV din 14 mai 1998 a fost completat art.73 din Codul de executare a sancţiunilor de drept penal cu alineatul (2), avînd următorul cuprins: “(2) Corespondenţa expediată  şi primită, cu excepţia corespondenţei celor care execută pedeapsa în colonii-aşezări, este supusă cenzurii. Cererea adresată avocatului  parlamentar din partea unei persoane  aflate într-un loc  de detenţie nu va fi controlată de administraţia penitenciarului şi va fi trimisă adresatului în decurs de 24 ore”.

 
Din textul acestor norme se poate concluziona că  toată corespondenţa, în afara celei întreţinute  dintre preveniţi, în primul caz, şi procuror, condamnaţi şi avocat parlamentar, în al doilea caz, este supusă cenzurii,  ceea ce contravine  art.4 alin.(2), art.30 şi 124 alin.(1) şi (3) din Constituţie şi art.8 şi 34 din Convenţia Europeană pentru apărarea Drepturilor Omului şi a Libertăţilor Fundamentale. Cerinţele de interzicere a cenzurii reies şi din jurisprudenţa Curţii Europene a Drepturilor Omului.


Avocatul parlamentar a considerat că  regimului de excepţii similare urmează a fi supusă în ambele cazuri  toată corespondenţa persoanelor vizate cu procurorul, avocaţii lor şi avocaţii parlamentari, Curtea Europeană a Drepturilor Omului sau Secretarul General al  Consiliului Europei. În caz contrar, avem de-aface cu o restrîngere a dreptului  la secretul corespondenţei  neproporţională  cu situaţia care a determinat-o (art.54 din Constituţie).


Parlamentului şi Guvernului li s-a propus să aducă articolele menţionate în concordanţă cu prevederile constituţionale şi actele internaţionale la care Republica Moldova este parte.


Propunerile înaintate au fost examinate şi adoptate, iar legile respective – modificate. 

Potrivit punct.2 alin.2 al Hotărîri Guvernului nr.398 din 06.06 2001 cu privire la Departamentul Tehnologii Informaţionale, Ministerul Afacerilor Interne, în baza Regulamentului cu privire la serviciul în organele afacerilor interne, aprobat prin Hotărîrea Guvernului Republicii Moldova nr.334 din 8 iulie 1991, va delega în Departamentul Tehnologii Informaţionale colaboratorii atestaţi ai Departamentului evidenţă şi documentare a populaţiei şi subdiviziunilor lui teritoriale, care pînă la  1 ianuarie 2005 vor atinge vechimea în muncă ce le va permite stabilirea pensiei conform Legii asigurării cu pensii a militarilor şi a persoanelor din corpul de comandă şi din trupele organelor afacerilor interne cu menţinerea lor în cadrele ministerului.

Conform alin.3 al aceluiaşi punct, ministerul menţionat va transfera  colaboratorii atestaţi ai Departamentului evidenţă şi documentare a populaţiei şi ai subdiviziunilor lui teritoriale, ce nu sînt indicaţi în alin.2 al aceluiaşi punct, în alte servicii ale ministerului sau îi va concedia din organele afacerilor interne la propria dorinţă, cu numirea lor în funcţii în cadrul Departamentului Tehnologii Informaţionale.

Modalitatea de selectare a colaboratorilor stabilită numai după criteriul limitei de pensionare contravine art.43 din Constituţie (dreptul la muncă şi la protecţia muncii), altor tratate internaţionale, iar sintagma  “îi va concedia din organele afacerilor interne la propria dorinţă” nu numai că încalcă această normă constituţională, dar este şi  inadecvată,  deoarece propria dorinţă  nu poate fi impusă printr-un act normativ.

Examinînd petiţia doamnei T.B. în problema dată,  instituţia avocaţilor parlamentari a propus Guvernului să reexamineze hotărărea nominalizată şi să o ajusteze la cerinţele consituţionale şi internaţionale pentru a repune mai multe persoane în drepturile lor legitime.

Deşi Guvernul a fost sesizat a doua oară, pînă în prezent problema nu a fost examinată. 

Examinînd proiectul de Lege pentru  modificarea şi completarea art. 71 al Codului de executare a sancţiunilor de drept penal, s-a constatat: completarea propusă, conform căreia întrevederile de lungă durată vor fi permise numai rudelor apropiate (părinţi, soţ, soţie, copii, fraţi şi surori, înfietori şi înfiaţi, bunici şi nepoţi (descendenţi)), restrînge  dreptul persoanelor la comunicare, fiind în contradicţie cu art.54 din Constituţie. Din această cauză proiectul a fost respins.

Avocaţii parlamentari au dat un aviz pozitiv proiectelor de Legi cu privire la modificarea şi completarea Constituţiei Republicii Moldova şi cu privire la Curtea Constituţională în partea ce se referă la dreptul cetăţenilor de a sesiza Curtea Constituţională. 

Pozitiv este şi avizul la proiectul de Lege pentru  modificarea şi completarea unor acte legislative (Codul de procedură penală, Codul cu privire la contravenţiile administrative, Legea cu privire la poliţie şi Legea privind frontiera de stat a Republicii Moldova). Prin completările şi modificările propuse, actele legale menţionate vor fi ajustate în mare măsură la normele constituţionale şi internaţionale privind libertatea şi siguranţa persoanei, accesul la justiţie, combaterea torturii şi altor pedepse ori tratamente inumane sau degradante, alte drepturi şi libertăţi cetăţeneşti.

 Centrul a respins proiectul Legii privind verificarea titularilor şi candidaţilor la funcţii publice din următoarele considerente.

Conform acestuia, funcţionarul public şi candidatul la o funcţie publică urmează a fi verificat dacă datele expuse în chestionar şi în alte documente sînt autentice, dacă persoana verificată respectă restricţiile prevăzute de legislaţia în vigoare şi cerinţele de încadrare, dacă sînt descoperiţi factori de risc. În baza rezultatelor prezentate, conducătorul autorităţii publice va decide  compatibilitatea persoanei cu interesele funcţiei publice şi, implicit, necesitatea angajării sau disponibilizării acesteia. 

 
Potrivit art.21 din Constituţie “Orice persoană acuzată de un delict este prezumată nevinovată pînă cînd vinovăţia sa va fi dovedită în mod legal, în cursul unui proces judiciar public, în cadrul căruia i s-au asigurat toate garanţiile necesare apărării sale”. Or, proiectul de lege propus lasă la discreţia conducătorului autorităţii publice să decidă vinovăţia titularului sau candidatului la o funcţie publică.

De asemenea, conform normei consituţionale (art.54), exerciţiul unor drepturi sau al unor libertăţi poate fi restrîns numai prin lege şi numai dacă se impune, după caz, pentru: apărarea siguranţei naţionale, a ordinii, a sănătăţii ori a moralei publice, a drepturilor şi a libertăţilor cetăţenilor; desfăşurarea anchetei penale; prevenirea consecinţelor unei calamităţi naturale ori avarii, restrîngerea urmînd să fie proporţională cu situaţia care a determinat-o şi nu poate atinge existenţa dreptului sau a libertăţii. 


Prevederile proiectului de lege solicitat a fi examinat contravine şi actelor juridice internaţionale la care Republica Molodva este parte.


Mai mult decît atît, avînd în mare parte un caracter abstract şi subiectiv, aceste prevederi ar conduce la crearea unor posibile premize de răfuială.


La 6 iunie 2002 a intrat în vigoare Legea nr.1099-XV pentru modificarea şi completarea Legii nr.544-XIII din 20 iulie 1995 cu privire la statutul judecătorului şi a Legii nr.950-XIII din 19 iulie 1996 cu privire la Colegiul disciplinar şi la răspunderea disciplinară a judecătorilor .

 Conform art.1 punct 4 al acestei legi, Legea nr.544-XIII din 20 iulie 1995 cu privire la statutul judecătorului s-a completat cu art.10¹, în baza căruia legea supusă modificării reglementează în prezent expres vechimea în specialitate juridică ce permite a candida la funcţia de judecător. Însă nu s-a luat în vedere şi vechimea funcţiei de specialitate juridică de la Centrul pentru Drepturile Omului.

 O atare necesitate decurge din specificul activităţii Centrului. În conformitate cu Hotărărea Parlamentului nr. 1484 din 05.02.1998 cu privire la aprobarea Regulamentul privind Centrul pentru Drepturile Omului, a structurii, statului de funcţii şi modului de finanţare a acestuia,  adoptată  în temeiul Legii cu privire la avocaţii parlamentari, în serviciile petiţii şi audienţă şi analiză a legislaţiei sînt angajaţi doar jurişti. 


Parlamentului şi Guvernului li s-a propus completarea art.10¹ alin.(1) din Legea nr.544-XIII în scopul realizării dreptului colaboratorilor Centrului pentru Drepturile Omului de a candida la funcţia de judecător. 

INFORMAREA ŞI INSTRUIREA POPULAŢIEI

În anul 2002 activităţile Centrului nu au fost finanţate de Programul Naţiunilor Unite pentru Dezvoltare în Moldova, iar Guvernul n-a  prevăzut mijloace în acest scop în buget. Reieşind din situaţia creată, s-a purces la identificarea şi aplicarea unor măsuri bazate pe experienţa acumulată în anii precedenţi.

 Este vorba în primul rînd de sporirea contactelor cu mass-media specializată în reflectarea tematicii juridice cît şi cea receptivă la problemele din domeniul drepturilor omului, abordarea mai profundă a subiectelor de interes major pentru cetăţeni în materialele publicate sau difuzate de către colaboratori. S-a acordat prioritate informării populaţiei despre activităţile Centrului cu descrierea celor mai frecvente şi tipice cazuri de încălcare a drepturilor omului, familiarizării în continuare cu drepturile şi îndatoririle fundamentale, înţelegerii de către cetăţeni a supremaţiei legii într-un stat democratic etc.

 Propunîndu-şi aceste obiective, instituţia avocaţilor parlamentari a specificat în planul său de lucru  oportunităţile, a identificat mijloacele de informare în masă predispuse spre colaborare, repartizînd colaboratorilor la anumite etape temele pentru abordare în publicaţii. 

De asemenea, de fiecare dată s-a dat curs ofertelor mass-media.

 A devenit deja  tradiţie ca juriştii Centrului să utilizeze mijloacele de informare din teritoriu în timpul aflării lor în deplasare. 

Sînt activ implicaţi în procesul de informare a comunităţii şi lucrătorii Filialelor Centrului (Bălţi, Comrat, Cahul).

Durabilitatea conlucrării prodigioase cu jurnaliştii şi implementarea eficientă a programului informativ a fost într-o anumită măsură asigurată de organizarea întrevederilor cu colaboratorii ziarelor Moldova Suverană, Vocea Poporului, Flux, Dreptul, Revistei Naţionale de Drept, Radioteleviziunii Naţionale, Agenţiilor de presă Moldpres şi Basa-Pres, Asociaţiei Presei Independente etc. Cu unele din ele s-a convenit asupra inaugurării de rubrici permanente care să reflecte activitatea Centrului, să abordeze probleme privind respectarea şi promovarea drepturilor cetăţeneşti în Republica Moldova. De exemplu, în ziarul Dreptul există deja o asemenea rubrică care are priză la cititori. Vom dezvolta o atare colaborare şi cu alte mijloace de informare în masă, deoarece prin intermediul unor rubrici constante poate fi asigurată legătura permanentă cu cetăţeanul de rînd, difuzîndu-i informaţia, materialul de care are el anume nevoie.

Instituţia avocaţilor parlamentari tot mai des este solicitată de a răspunde prin intermediul mass-mediei la întrebările concrete ale cititorilor referitoare la drepturile, libertăţile şi îndatoririle fundamentale ale cetăţenilor. Colaboratorii Centrului sînt receptivi la asemenea solicitări. În baza scrisorilor parvenite, le-au fost date răspunsuri la diverse întrebări cititorilor ziarelor Trud Moldovî, Chişiniovschie Novosti, Vocea Poporului, Capitala şi altele.

În scopul informării operative despre cele mai importante evenimente petrecute la Centru sînt utilizate Agenţiile de presă.

O cale eficientă şi credibilă de informare a comunităţii, cu un mare grad de acopoerire, este radioul şi televiziunea. Colaboratorii Centrului, la solicitarea ascultătorilor, au fost de nenumărate ori în studiourile Radioului Naţional şi postului de radio Antena-C, a Televiziunii Naţionale. Bunăoară, la Antena –C juriştii, avocaţii parlamentari au luat în dezbatere un şir de probleme ce ţin de dreptul la viaţă, dreptul la informaţie, drepturile copiilor, traficul de fiinţe umane şi altele.

 În cadrul rubricii Primatul legii de la Radioul Naţional au fost reflectate mai multe drepturi, în special privitoare la proprietatea privată, accesul la justiţie, traficul de fiinţe umane, asigurarea socială a păturilor dezavantajate, drepturile deţinuţilor, a minorităţilor naţionale etc.

În cadrul ciclului de emisiuni cu genericul “Cauza” de la Televiziunea Naţională avocaţii parlamentari, juriştii Centrului au luat în dezbatere în direct cu telespectatorii un şir de probleme juridice, cazuri concrete de lezare a drepturilor omului în Republica Moldova.

Trebuie menţionat faptul că instituţia avocaţilor parlamentari a folosit eficient posibilităţile  mass-mediei nu numai pentru informarea comunităţii în diverse domenii privind situaţia reală a drepturilor omului în Republica Moldova, ci şi pentru educarea, formarea culturii juridice la cetăţeni.

Astfel, în anul 2002 în presa scrisă  au fost publicate peste 500 de materiale ale colaboratorilor cît şi cu referinţă la activităţile instituţiei avocaţilor parlamentari. Juriştii au fost în emisie TV de circa 14 ore şi de circa 16 ore în emisie radiofonică. Agenţiilor de presă le-au fost expediate 25 de comunicate informative.

La Centru există şi este permanent completată o Bază de date cu materiale din presa scrisă referitoare la problemele drepturilor omului din ţară. Articolele sînt separate pe teme aparte: drepturile deţinuţilor; drepturile invalizilor; drepturile femeilor; drepturile copiilor; accesul liber la justiţie; accesul la informaţie etc. Ele sînt utilizate de către avocaţii parlamentari, colaboratori în activitatea de toate zilele, reacţionînd la cele mai grave cazuri în conformitate cu atribuţiile legale.

Un mijloc eficient de ridicare a culturii juridice a comunităţii sînt sesiunile de instruire. Din lipsa de finanţe, Centrul n-a avut posibilitatea, comparativ cu anii precedenţi, să organizeze de sine stătător diverse seminare, conferinţe, mese rotunde, cu implicarea diverselor categorii de participanţi. De aceea şi s-au aplicat alte forme şi metode organizatorice, două fiind prioritare.

1. Luînd în considerare experienţa de bună colaborare acumulată anterior şi contînd pe interesul comun privind promovarea drepturilor şi libertăţilor cetăţeneşti în Republica Moldova, instituţia avocaţilor parlamentari le-a propus mai multor organizaţii neguvernamentale să fie acceptată în calitate de partener în realizarea propriilor programe de instruire a comunităţii. Scopul rămînînd acelaşi, s-a modificat doar forma de colaborare.

La începutul anului la Centru a avut loc o şedinţă cu mai mulţi lideri ai organizaţiilor nonguvernamentale în cadrul căreia au fost evaluate activităţile de parteneriat în anul 2001, s-au făcut mai multe sugestii privind conlucrarea în continuare în condiţiile în care Centrul nu mai are mijloace financiare de organizare a sesiunilor de instruire. Mai mulţi participanţi au acceptat ideea încadrării instituţiei noastre în programele lor de activitate, solicitînd aportul în cadre de jurişti, în forme şi modalităţi eficiente de organizare a procesului de instruire, în literatură de specialitate editată de Centru în anii precedenţi, în diverse consultaţii în domeniu etc. 

Astfel, au fost acceptate iniţiative de conlucrare, cu unii reprezentanţi ai societăţii civile fiind încheiate chiar acorduri-memoranduri. De exemplu, prin Memorandumul de înţelegere şi colaborare cu Asociaţia Obştească Iniţiativa Social-Rurală, s-a convenit asupra colaborării privind asigurarea informaţională, stabilirii schimbului de literatură, de materiale analitice şi cognitive, aplicării formelor eficiente de instruire a comunităţii rurale, perfecţionării formelor şi metodelor de protecţie a drepturilor şi libertăţilor cetăţeneşti la nivel local, regional şi naţional. Instituţia avocaţilor parlamentari s-a angajat să delegheze la necesitate specialişti pentru acordarea consultaţiilor juridice şi audienţa cetăţenilor în teritoriu. Asociaţia în cauză implementează conform deciziei Comisiei de evaluare a Băncii Mondiale Proiectul “Stimularea angajării civice în mediul rural”, avînd acută nevoie de asistenţă juridică competentă, inclusiv şi în ceea ce priveşte drepturile constituţionale ale cetăţenilor.

În scopul coordonării eforturilor în vederea promovării şi respectării drepturilor la asistenţă şi protecţie socială, realizarea programelor de investigaţii în acest domeniu, organizarea şi desfăşurarea activităţilor de informare şi instruire a comunităţii au fost semnate acorduri de colaborare reciprocă cu Asociaţia întru susţinerea persoanelor social-vulnerabile (ASPSV) din Moldova şi cu Catedra Asistenţă Socială şi Sociologie a Universităţii de Criminologie. Acumularea experienţei va permite extinderea în continuare a cumulării eforturilor cu alte instituţii de învăţămînt întru promovarea drepturilor omului în ţară.

Foarte importantă şi eficientă a fost colaborarea cu Centrul de Promovare a Libertăţii de Exprimare şi a Accesului la Informaţie “Acces – Info”. Prin coordonarea bună a acţiunilor, s-a reuşit organizarea sesiunilor de instruire în toate judeţele republicii, avînd ca participanţi conducători de diferit rang, funcţionari publici, responsabili de difuzarea informaţiei, bibliotecari, judecători, procurori, vameşi, militari, jurnalişti. În cadrul programului de educaţie au fost luate în dezbatere mai multe probleme, cum ar fi: propagarea legislaţiei naţionale şi a reglementărilor internaţionale în domeniul accesului la informaţie şi a libertăţii de exprimare; elaborarea unor recomandări conceptuale şi a propunerilor concrete prin prisma asigurării compatibilităţii cadrului juridic naţional cu cel internaţional; desfăşurarea unor activităţi educaţionale în scopul asigurării transparenţei instituţiilor publice şi antrenării comunităţii în procesul de luare a deciziilor; protecţia şi importanţa realizării dreptului la informaţie şi exprimare etc.

Ca urmare a activităţilor reciproce din anii precedenţi, Centrul a fost implicat activ în organizarea şi desfăşurarea sesiunilor de instruire în comun cu un şir de alte organizaţii neguvernamentale din republică. În acest context menţionăm Conferinţa republicană “Respectarea drepturilor social-economice în R.M.: realizări şi tendinţe”, desfăşurată în perioada 28-29 martie în cadrul Programului Ligii pentru Apărarea Drepturilor Omului (LADOM) privind monitorizarea respectării drepturilor social-economice în Republica Moldova. Participanţii la conferinţă, consemnînd eforturile autorităţilor pentru redresarea stării de lucruri, au scos în vileag un şir de probleme care atestă elocvent încălcarea în masă şi gravă a drepturilor constituţionale la protecţie şi asistenţă socială a unui şir de categorii de cetăţeni.

  La masa rotundă “Acordurile bilaterale şi protecţia minorităţilor naţionale”, organizată de Comitetul Helsinchi, avocaţii parlamentari au avut posibilitatea să-şi expună punctul de vedere privind situaţia drepturilor şi libertăţilor minorităţilor naţionale în ţară, atrăgînd atenţia celor prezenţi asupra faptului că extremităţile, de orice gen ar fi şi din partea cui ar fi, pot provoca destabilizări. Republica Moldova a creat un cadru legislativ intern adecvat reglementărilor internaţionale în domeniu, favorabil pentru afirmarea şi exercitarea drepturilor şi libertăţilor cetăţenilor aparţinînd minorităţilor naţionale. În prim-plan se situează dreptul utilizării de către minorităţi a limbii materne. Legislaţia în domeniu a Republicii Moldova, inclusiv Legea ce reglementează drepturile minorităţilor naţionale, acordă un spectru larg de drepturi şi libertăţi lingvistice. Însă Centrul constată angajamentul statal exagerat  în favoarea limbii ruse în general, cît şi cel stabilit în legea nominalizată, angajament ce diminuează substanţial drepturile celorlalte etnii din Republica Moldova, fapt consemnat şi de grupul Comitetului Consultativ al Comitetului de Miniştri al Consiliului Europei. Or, promovarea unor drepturi în detrimentul altor drepturi poate conduce la crearea de situaţii nedorite. Centrul este îngrijorat de acţiunile neechilibrate în domeniul lingvistic pe fondalul spiritului de toleranţă şi de dialog interetnic tradiţional existent în Moldova. 

Obiectivul Forumului Copiilor şi Tinerilor din Moldova “O lume mai bună pentru copii” din 11 aprilie a fost identificarea unor căi constructive de participare activă a copiilor şi tinerilor la activităţile ce ţin nemijlocit de interesele tinerei generaţii, atît la nivel local cît şi naţional, de facilitare a schimbului productiv de experienţă privind practicile reuşite de implicare a copiilor în viaţa comunităţii, de exercitare eficientă a dreptului la informaţie şi libera exprimare. O importanţă deosebită în contextul dat are instruirea copiilor, racordarea reglementărilor naţionale la prevederile internaţionale, realizarea neîngrădită a drepturilor la informaţie şi libertatea de exprimare, stipulate respectiv  în articolele 12 şi 13 ale Convenţiei O.N.U. cu privire la Drepturile Copilului, “indiferent de limbă, sex, religie, opinie politică sau altă opinie” etc. în conformitate cu articolul 2 al Convenţiei. 

În cadrul Zilelor Libertăţii Presei, Centrul a participat la desfăşurarea mesei rotunde “Instituţia publică a audiovizualului: cadru juridic” din 30 aprilie organizată de Centrul Independent de Jurnalism şi Asociaţia Presei Electronice la care s-au discutat probleme ce ţin de cadrul juridic al instituţiei publice a audiovizualului într-o societate democratică, optîndu-se pentru perfecţionarea legislaţiei naţionale şi racordarea ei la instrumentele internaţionale.

Problematica privind “Procesul electoral şi participarea activă” a fost luată în dezbatere la Conferinţa internaţională din 24-25 septembrie la iniţiativa Asociaţiei pentru Democraţie Participativă ADEPT în cooperare cu Ambasada SUA în R.M. Juriştii Centrului participanţi la conferinţă au abordat problema respectării drepturilor cetăţeneşti în procesul electoral, asigurării transparenţei procedurilor electorale, precum şi a referendumurilor ca mijloc de exprimare a voinţei poporului în luarea de decizii majore, instruirii consecvente şi eficiente a comunităţii în domeniul dat. 

În cadrul seminarului republican “Accesul la justiţie şi fenomenul torturii în locurile de detenţie” din 18 octombrie instituţia avocaţilor parlamentari a familiarizat participanţii cu prevederile legislaţiei naţionale şi internaţionale din sfera dată, au scos în vileag un şir de probleme existente bazate pe activitatea Centrului, au insistat asupra sancţionării oricărui caz de aplicare a torturii şi exercitării garanţiilor procedurale pentru asigurarea dreptului de acces la justiţie a persoanelor private de libertate

2. Încă în anul 2000, avînd susţinerea financiară a PNUD şi consultanţa metodologică a Biroului Înaltului Comisar pentru Drepturile Omului al ONU, avocaţii parlamentari au organizat un ciclu de şedinţe de lucru cu mai mulţi reprezentanţi ai autorităţilor publice locale şi centrale. Aceste întrevederi au avut drept scop elaborarea unei strategii eficiente şi durabile de conlucrare a Centrului cu instituţiile şi organizaţiile statale în sfera instruirii juridice a comunităţii. Aplicarea acestei strategii şi experienţa acumulată pe parcurs a permis consolidarea acţiunilor reciproce în soluţionarea unor probleme ce ţin de drepturile şi libertăţile cetăţeneşti, educarea comunităţii în spiritul respectării legislaţiei.

Exercitarea drepturilor de către persoanele cu dezabilităţi psihice a fost şi este mereu în vizorul activităţii avocaţilor parlamentari. Iată de ce s-a dat curs de fiecare dată ofertelor Ministerului Sănătăţii, altor subdiviziuni ale acestui minister, în organizarea şi desfăşurarea diferitelor sesiuni de instruire. Menţionăm aici doar participarea activă a colaboratorilor Centrului la organizarea şi desfăşurarea Conferinţei cu genericul “Egal între egali” din 15 martie. Familiarizarea celor prezenţi cu normele legale interne privind exercitarea drepturilor şi libertăţilor în domeniu, evidenţierea sub aspect juridic a problemelor respective, identificarea măsurilor şi posibilităţilor de iniţiere a reformelor în sfera asistenţei sănătăţii, în special a realizării dreptului uman a persoanelor cu dezabilităţi  psihice au constituit punctele de reper ale seminarului.

Participînd la seminarul republican intitulat “Interacţiune şi practici de prevenire şi combatere a traficului de femei” din 10-11 septembrie, desfăşurat sub egida Serviciului de Stat Migraţiune, colaboratorii Centrului şi-au axat prelegerile în jurul necesităţii elaborării de către Guvern a unor programe concrete şi complexe de combatere a acestui fenomen în Republica Moldova, cuprinzînd: instruirea activă a populaţiei, mai ales a tinerilor; perfecţionarea cadrului legislativ; implicarea competentă a organelor de drept; integrarea în societate a victimelor traficului de fiinţe umane etc. 

În cadrul Conferinţei ştiinţifice “Jurisprudenţa şi securitatea publică” organizată la 9 decembrie de Ministerul Afacerilor Interne şi Academia de Poliţie “Ştefan cel Mare”, avocaţii parlamentari au avut în vizor aşa probleme ca: reglementările internaţionale privitoare la poliţie; perfecţionarea legislaţiei naţionale în domeniu; restructurarea şi ajustarea sistemului naţional de asigurare a ordinii publice la reglementările europene în materia de drepturi a fiinţei umane; elaborarea şi aplicarea unei strategii şi a unor principii eficiente şi durabile de instruire a tuturor colaboratorilor organelor de poliţie. Şi aceasta mai ales în condiţiile în care se atestă o creştere a cazurilor de încălcare gravă de către poliţişti a drepturilor şi libertăţilor constituţionale ale cetăţenilor.

În perioada 6-10 noiembrie specialiştii Centrului au participat la şedinţele  Ediţiei a doua a Parlamentului Tinerilor, desfăşurată sub egida Consiliului Naţional al Tineretului şi Departamentului Tineret şi Sport, în cadrul căreia tinerii au fost informaţi despre atribuţiile instituţiei avocaţilor parlamentari, activităţile acestora privind asigurarea garantării respectării drepturilor şi libertăţilor constituţionale ale omului în Republica Moldova, necesitatea conştientizării supremaţiei legii prin instruirea permanentă şi ridicarea culturii lor juridice etc.

Activităţile de instruire enumerate mai sus, cît şi altele respective desfăşurate de colaboratorii Centrului în anul 2002, sînt consolidate de practicarea informării şi educării juridice a cetăţenilor în timpul audierii lor în teritoriu, participării active la orele educaţiei civice a elevilor  în şcoli.

Şi dacă datorită măsurilor organizatorice s-a putut menţine la un anumit nivel gradul de informare şi desfăşurare a sesiunilor de instruire, apoi activitatea editorială care necesită mijloace financiare substanţiale n-a avut mari sorţi de izbîndă. Pe parcursul anilor precedenţi, Centrul, avînd susţinerea PNUD, a reuşit să scoată de sub tipar mai multă literatura de specialitate, cu un tiraj cît de cît suficient, care s-a bucurat de mare cerinţă în rîndul cetăţenilor. Din păcate, rezervele s-au terminat, dar ofertele sînt destul de mari. În special, sînt solicitate cărţile pentru copii “Drepturile tale” şi “Drepturile mele, ce să fac cu ele”. La iniţiativa unor instituţii de învăţămînt, am făcut Guvernului propuneri pentru reeditarea lor, însă fără rezultat. La cererea Consiliului Europei, cărţile menţionate au fost expediate pentru o posibilă traducere şi editare în alte limbi, deoarece sînt unicate.

Tot din lipsa de finanţe a fost sistată editarea Buletinului informativ “Avocatul parlamentar” în care se publicau materiale despre activitatea instituţiei, se dădeau diverse consultaţii în domeniu, erau reflectate drepturile şi libertăţile cetăţeneşti stipulate în Constituţie, în alte legi naţionale, cît şi în convenţiile şi tratatele internaţionale la care statul nostru este parte. În felul acesta era cît de cît completat golul acut de literatură de specialitate, se contribuia la ridicarea culturii juridice a oamenilor.

La fel, Centrul nu şi-a putut realiza programul privind organizarea şi desfăşurarea unor activităţi tradiţionale, cum ar fi conferinţele ştiinţifice ale studenţilor de la facultăţile de drept, concursurile pentru jurnalişti şi copii, care se bucurau de mare popularitate şi care contribuiau esenţial la ridicarea culturii în materia de drepturi ale fiinţei umane.

Din aceeaşi cauză în Monitorul Oficial al Republicii Moldova n-a văzut lumina tiparului Raportul Centrului pentru Drepturile Omului privind respectarea drepturilor omului în Republica Moldova în anul 2001.

Guvernul n-a îndeplinit hotărîrea Parlamentului nr.1081 din 24.05.2002  în partea ce se referă la asigurarea Centrului cu mijloace financiare suplimentare pentru desfăşurarea activităţilor de informare şi instruire a cetăţenilor.

În atare situaţie, Centrul a făcut mai multe propuneri de proiecte pentru susţinere financiară diferitelor instituţii şi organizaţii străine acreditate în Republica Moldova, cît şi de peste hotare. Unele din acestea au fost disponibile să acorde ajutorul necesar, cu condiţia ca Guvernul naţional să participe, cel puţin minimal, la activităţile instituţiei avocaţilor parlamentari. Or, în cazul în care autorităţile interne nu sînt interesate să stimuleze procesul de instruire, şi organismele internaţionale sînt mai puţin sensibile să intervină. Totuşi, am reuşit să obţinem realizarea a două proiecte. Unul a fost susţinut de către Ambasada SUA în Moldova în mărime de 61,7 mii lei pentru asigurarea tehnică şi informaţională a Filialelor Centrului, şi altul în mărime de 32,2 mii lei – de către Instituţia Ombudsmanului din Belgia pentru editarea Raportului anual 2001.

Mai este în derulare un proeict similar de editare cu suportul donatorilor străini a cărţii “Asigurarea drepturilor omului în lume”, care cuprinde aspecte ale investigaţiilor Centrului în perioada activităţii sale de cinci ani, cît şi textele unor tratate universale la care Republica Moldova este parte şi unele instrumente naţionale privind drepturile cetăţeneşti.

În contextul relaţiilor internaţionale, Centrul a colaborat în continuare cu Consiliul Europei, Biroul Înaltului Comisar pentru Drepturile Omului al ONU, Institutele Ombudsmanului Eropean şi cel Francofon, cu instituţii de protecţie a drepturilor omului din diverse ţări etc. 

De exemplu, la 17 aprilie instituţia noastră a fost vizitată de o delegaţie a Consiliului Europei condusă de dl Hans Christian Kruger, Secretar General  Adjunct al CE, în cadrul căreia s-au luat în dezbatere probleme ce ţin de consolidarea instituţiilor democratice, respectarea drepturilor şi libertăţilor omului în Republica Moldova, dezvoltarea relaţiilor de colaborare reciprocă, schimb de materiale informaţionale etc.

În perioada 28-31 octombrie a fost organizată o vizită de studiu a reprezentanţilor Instituţiei Avocatului Poporului din România. Delegaţia a luat cunoştinţă de activităţile Centrului, s-a făcut un schimb larg de informaţie şi experienţă. De asemenea, oaspeţii au avut întrevederi la Comisia parlamentară pentru drepturile omului şi minorităţi naţionale, cu autorităţile publice din judeţul Bălţi, s-au documentat pe viu de activitatea Filialei Centrului din această localitate. S-a convenit asupra colaborării în continuare, care prevede vizite reciproce de studii, organizarea de seminare comune, schimb de literatură de specialitate etc. Instituţia din România a expediat deja Centrului un lot important de literatură în materie de drepturi şi libertăţi ale omului.

Productive şi utile au fost şi relaţiile cu Instituţia Împuternicitului pentru Drepturile Omului din Federaţia Rusă în cadrul Acordului comun de colaborare din 2001. Schimbul de materiale informative şi de experienţă, de literatură de specialitate, consultările de interes reciproc, identificarea şi aplicarea unor forme originale de instruire juridică sînt doar cîteva exemple ce denotă importanţa conlucrării dintre instituţiile noastre.

 Am putea nominaliza aici vizita de studiu a avocatului parlamentar Alina Ianucenko, efectuată la Moscova în perioada 25-28 septembrie, în cadrul căreia, cu suportul Instituţiei Împuternicitului pentru Drepturile Omului din Federaţia Rusă, au fost purtate tratative cu Departamentul de Stat Migraţiuni al acestui stat privind pregătirea şi prezentarea informaţiei referitoare la situaţia cetăţenilor Republicii Moldova antrenaţi în cîmpul muncii  din Rusia, realizarea practică a Acordului de colaborare în domeniu cu Primăria or. Moscova etc.

Avocatul parlamentar Alexei Potînga a fost invitat în calitate de expert la masa rotundă a Împuterniciţilor subiecţilor Federaţiei Ruse  cu genericul “Protecţia drepturilor sociale ale cetăţenilor, asigurarea legislaţiei”, desfăşurată în perioada 25-27 septembrie în or. Ecaterinburg.

În contextul colaborării internaţionale se înscrie şi participarea în calitate de expert a dlui Alexei Potînga la Seminarul internaţional al ombudsmanilor organizat de Consiliul Europei cu genericul “Instituţiile specializate de protecţie a drepturilor omului în situaţiile de criză”, desfăşurat la Vilnus în perioada 4-8 aprilie.

CONCLUZII ŞI PROPUNERI

Astăzi criteriul principal de apreciere a oricărui stat, atît de către cetăţenii care se află sub jurisdicţia sa, cît şi de către comunitatea internaţională, ţine de gradul de promovare şi încurajare a exercitării efective a drepturilor şi libertăţilor economice, sociele, culturale şi politice, toate decurgînd din demnitatea inerentă persoanei umane şi care sînt esenţiale pentru libera şi deplina sa dezvoltare. Crearea progresivă a condiţiilor de realizare a drepturilor şi libertăţilor individuale este instrumentul cheie prin care li se deschide tuturor calea spre participarea acivă la treburile statului, evitarea totalitarismului, neadmiterea marginalizării sau scoaterii unor sau altor cetăţeni în afara vieţii sociale.

În linii mari, Republica Moldova face faţă acestor deziderate. Constituţia, alte legi şi acte normative garantează drepturile şi libertăţile cetăţeneşti. Statul depune anumite eforturi pentru promovarea şi respectarea lor. Ultimul timp se adoptă şi se implementează diverse programe, proiecte, concepţii etc.pentru o mai bună asigurare a drepturilor economice şi sociale, în special a păturilor cele mai defavorizate, cum ar fi persoanele de vîrsta a treia, invalizii, copiii. Au fost majorate salariile unor angajaţi. S-au mărit comparativ pensiile, unele indemnizaţii şi alocaţii sociale. E

Evident, din cauza crizei economice nu toate reuşesc, deoarece drepturile economice şi sociale, în primul rînd, au nevoie de acoperire financiară substanţială. Or, mai sînt încă multe de făcut pentru a  se putea afirma că această categorie de drepturi sînt respectate în deplina lor măsură.

Însă există drepturi şi libertăţi garantarea cărora nu necesită sau necesită mai puţini bani din partea statului. Respectarea şi promovarea lor ţine de fapt de voinţă, consecvenţă, cultură juridică, de gradul de înţelegere a importanţei creării condiţiilor eficiente pentru ca oricare individ să-şi poată nestingherit şi neîngrădit exercita drepturile şi libertăţile fundamentale în corespundere cu prevederile constituţionale şi principiile universale.

Investigaţiile demonstrează că unele legi mai trebuie ajustate la cerinţele instrumentelor internaţionale ratificate de Republica Moldova, prin care act ele de fapt au fost încorporate în cadul legislativ naţional. Unele acte legale adoptate contravin Constituţiei, normelor general acceptate în materie de drepturi şi libertăţi ale fiinţei umane. Nu întotdeauna este respectat principiul nediscriminatoriu în acest domeniu.

Se impune şi consolidarea eforturilor pentru asigurarea neîngrădită a separaţiei celor trei puteri în stat: legislativă, executivă şi judecătorească. Odată cu aceasta, şi-ar găsi mai bine locul şi rolul în societate cea de a patra putere, nedeclarată, mass-media. Pentru că exercitarea dreptului la opinie, la expimare şi informaţie este condiţia primordială a existenţei unui stat de drept, a utilizării valorilor democratice în interesul deplin al cetăţenului.

O altă problemă ţine de voinţa afirmării în continuare a instituţiilor democratice fără de care practic nu pot fi asigurate drepturile şi libertăţile cetăţeneşti, lucru despre care ne-a atenţionat în rezoluţiile şi recomandările sale şi Adunarea Parlamentară a Consiliului Europei, alte organisme europene şi internaţionale.

Multe neajunsuri ar putea fi lichidate prin instruirea consecventă şi bine programată a comunităţii, a diverselor conducători de autorităţi publice, de instituţii, organizaţii şi de unităţi economice.

Unele norme constituţionale, legi pur şi simplu nu sînt respectate. Parte pentru că nu se cunosc, parte pentru că sînt ignorate. Aceasta poate conduce la neîncredere, la nemulţumiri, la explozii sociale imprevizibile, asupra cărui fapt a fost informată conducerea republicii. Or, o mai mare atenţie urmeaă să se acorde şi îndatoririlor fundamentale. Pentru că nu există drepturi acolo, unde nu există îndatoriri. De aici şi promovarea în funcţii a unor persoane competente, pătrunse de importanţa pe care o are la ora actuală necesitatea respectării drepturilor omului.

Situaţia respectării drepturilor omuluii în Republica Moldova este descrisă în toate Rapoartele anuale prezentate Parlamentului de către instutuţia avocaţilor parlamentari. De regulă,  hotărîrile adoptate pe marginea acestora de către Legislativ conţin doar aprecieri date activităţii Centrului şi indicaţii avocaţilor parlamentari, deşi rapoartele respective nu sînt nişte dări de seamă ale instituţiei. Ar fi mai util şi eficient dacă în atare hotărîri ar fi prevăzute şi măsuri concrete în adresa diverselor organe, instituţii şi organizaţii de care depinde respectarea şi crearea condiţiilor favorabile de exercitare de către cetăţeni a drepturilor şi libertăţilor constituţionale. Căci acesta este scopul rapoartelor respective: ameliorarea situaţiei în domeniu prin consolidarea tuturor eforturilor. Asemenea hotărîri ar contribui la ridicarea eficienţei activităţilor, dar şi la sporirea imaginei Centruluii în ansamblu.

În contextul dat, ar fi binevenită a mai bună colaborare a avocaţilor parlamentari cu Parlamentul, comisiile parlamentare, preşedinţia, cu alte organe.

Considerăm că multe neajunsuri ar putea fi preîntîmpinate şi evitate dacă toate proiectele de legi şi hotărîri ce se referă la drepturile şi libertăţile cetăţeneşti ar fi date spre avizare şi s-ar ţine cont de părerile şi recomandările avocaţilor parlamentari.

În această ordine de idei şi în special pentru asigurarea independenţei în conformitate cu princiipiile internaţionale, ar fi oportună alegerea avocaţilor parlamentari prin sufragiu universal, egal, direct, secret şi liber exprimat. De asemenea, în acest mod ar putea fi aleşi şi judecătorii Curţii Constituţionale.

În general, orice măsuri ar fi luate şi implementate, legislative, administrative sau de altă natură, ele toate trebuie inevitabil să conducă la afirmarea multilaterală a statului de drept, democratic, în care demnitatea omului, drepturile şi libertăţile lui, libera dezvoltare a personalităţii umane, dreptatea şi pluralismul politic reprezintă valori supreme şi sînt garantate (Constituţia Republicii Moldova, art.1 alin.(3).

                   Alexei Potînga, Directorul Centrului pentru Drepturile Omului

20 ianuarie 2003

ANEXE

Anexa 1 

Caracteristica adresărilor conform drepturilor încălcate

	Tematică
	Petiţii
	%
	Semnatari
	%
	Audienţa
	%
	Total
	%

	Accesul liber la justiţie
	327
	26,94
	548
	16,36
	580
	18,67
	1128
	17,21

	Proprietate privată
	233
	19,19
	453
	13,53
	792
	25,49
	1245
	18,99

	Dreptul la asistenţă şi protecţie socială
	219
	18,04
	719
	21,47
	486
	15,64
	1205
	18,38

	Dreptul la apărare
	17
	1,40
	19
	0,57
	27
	0,87
	46
	0,70

	Libera circulaţie
	16
	1,32
	18
	0,54
	53
	1,71
	71
	1,08

	Viata intimă şi privată
	21
	1,73
	25
	0,75
	109
	3,51
	134
	2,04

	Securitatea şi demnitatea personală
	158
	13,01
	170
	5,08
	91
	2,93
	261
	3,98

	Viaţa familială
	15
	1,24
	15
	0,45
	58
	1,87
	73
	1,11

	Dreptul la muncă
	59
	4,86
	248
	7,41
	363
	11,68
	611
	9,32

	Dreptul la petiţionare
	10
	0,82
	11
	0,33
	102
	3,28
	113
	1,72

	Accesul liber la informaţie
	46
	3,79
	47
	1,40
	96
	3,09
	143
	2,18

	Libertăţile personale
	55
	4,53
	61
	1,82
	37
	1,19
	98
	1,49

	Dreptul la ocrotirea sănătăţii
	11
	0,91
	16
	0,48
	153
	4,92
	169
	2,58

	Dreptul la instruire
	11
	0,91
	321
	9,58
	44
	1,42
	365
	5,57

	Dreptul la cetăţenie
	7
	0,58
	7
	0,21
	70
	2,25
	77
	1,17

	Dreptul la administrare
	6
	0,49
	14
	0,42
	35
	1,13
	49
	0,75

	Dreptul electoral
	0
	0,00
	0
	0,00
	1
	0,03
	1
	0,02

	Dreptul la mediu înconjurător sănătos
	3
	0,25
	657
	19,62
	10
	0,32
	667
	10,17

	Total 
	1214
	100,00
	3349
	100,00
	3107
	100,00
	6556
	100,00


Anexa 2 

Tematica comparată a adresărilor

Anexa 3

Categoriile de semnatari

	Categorii
	Petiţii
	%
	Semnatari
	%
	Audienţa
	%
	Total
	%

	Angajat 
	172
	14,05
	678
	20,24
	1037
	33,38
	1715
	26,16

	Pensionar 
	281
	22,96
	386
	11,53
	742
	23,88
	1128
	17,21

	Invalid 
	83
	6,78
	321
	9,58
	268
	8,63
	589
	8,98

	Proprietar 
	38
	3,10
	140
	4,18
	210
	6,76
	350
	5,34

	Deţinut 
	298
	24,35
	291
	8,69
	18
	0,58
	309
	4,71

	Şomer 
	22
	1,80
	22
	0,66
	106
	3,41
	128
	1,95

	Neangajat 
	296
	25,00
	1178
	35,17
	618
	19,89
	1796
	27,39

	Student 
	5
	0,41
	151
	4,51
	53
	1,71
	204
	3,11

	Funcţionar 
	2
	0,16
	2
	0,06
	23
	0,74
	25
	0,38

	Reabilitat 
	7
	0,57
	7
	0,21
	15
	0,48
	22
	0,34

	Deputat 
	2
	0,16
	2
	0,06
	2
	0,06
	4
	0,06

	Elev 
	3
	0,25
	166
	4,96
	2
	0,06
	168
	2,56

	Militar 
	5
	0,41
	5
	0,15
	13
	0,42
	18
	0,27

	Total 
	1214
	100,00
	3349
	100,00
	3107
	100,00
	6556
	100,00


Anexa 4

Tematica comparativă conform semnatarilor

Anexa 5

Semnatari în procente

[image: image4.wmf]Categorii

27%

17%

9%

5%

5%

2%

29%

3%

3%

Angajat

Pensionar

Invalid

Proprietar

Detinut

Somer

Neangajat

Student

Functionar

Reabilitat

Deputat

Elev

Militar


Anexa 6

Clasificarea adresărilor parvenite din judeţe

	Judeţe
	Petiţii
	%
	Semnatari
	%
	Audienţa
	%
	Total
	%

	Tiraspol 
	8
	0,66
	9
	0,27
	11
	0,35
	20
	0,31

	Chişinău 
	733
	60,38
	2571
	76,77
	1467
	47,22
	4038
	61,59

	Lăpuşna 
	24
	1,98
	31
	0,93
	93
	2,99
	124
	1,89

	Bălţi 
	83
	6,84
	108
	3,22
	388
	12,49
	496
	7,57

	Externe 
	11
	0,91
	11
	0,33
	7
	0,23
	18
	0,27

	Orhei 
	50
	4,12
	90
	2,69
	81
	2,61
	171
	2,61

	Tighina 
	42
	3,46
	120
	3,58
	101
	3,25
	221
	3,37

	Edineţ 
	40
	3,29
	40
	1,19
	31
	1,00
	71
	1,08

	Ungheni 
	19
	1,57
	22
	0,66
	69
	2,22
	91
	1,39

	UTAG 
	41
	3,38
	103
	3,08
	439
	14,13
	542
	8,27

	Cahul 
	81
	6,67
	104
	3,11
	374
	12,04
	478
	7,29

	Soroca 
	74
	6,10
	131
	3,91
	24
	0,77
	155
	2,36

	Taraclia 
	4
	0,33
	4
	0,12
	5
	0,16
	9
	0,14

	Terit. Est 
	4
	0,33
	5
	0,15
	17
	0,55
	22
	0,34

	Total
	1214
	100,00
	3349
	100,00
	3107
	100,00
	6556
	100,00


Anexa 7

Clasificarea comparată a adresărilor din judeţe

Anexa 8

Geografia adresărilor


[image: image5.png]" EDINET




 De peste hotare – 0,27%

TOTAL - 100%
1
3

_1104580875.xls
Chart2

		Angajat		Angajat

		Pensionar		Pensionar

		Invalid		Invalid

		Proprietar		Proprietar

		Deţinut		Deţinut

		Şomer		Şomer

		Neangajat		Neangajat

		Student		Student

		Funcţionar		Funcţionar

		Reabilitat		Reabilitat

		Deputat		Deputat

		Elev		Elev

		Militar		Militar



2002

2001

1715

1235

1128

1015

589

368

350

610

309

210

128

134

1796

1655

204

53

25

22

22

14

4

1

168

2

18

3



Лист2

		Statistica globală				total 2001

		Perioada: Ianuarie - Decembrie 2002

		Tematică		Total		2001				разница

		Dreptul la asistenţă şi protecţie socială		1205		826		-826		379

		Accesul liber la justiţie		1128		922		-922		206

		Proprietate privată		1245		2042		-2042		-797

		Dreptul la mediu înconjurător sănătos		667		33		-33		634

		Dreptul la muncă		611		412		-412		199

		Dreptul la instruire		365		50		-50		315

		Securitatea şi demnitatea personală		261		207		-207		54

		Accesul liber la informaţie		143		104		-104		39

		Viata intimă şi privată		134		179		-179		-45

		Dreptul la petiţionare		113		85		-85		28

		Libera circulaţie		71		77		-77		-6

		Viaţa familială		73		79		-79		-6

		Dreptul la administrare		49		25		-25		24

		Dreptul la apărare		46		43		-43		3

		Dreptul la ocrotirea sănătăţii		169		29		-29		140

		Dreptul la cetăţenie		77		70		-70		7

		Libertăţile personale		98		104		-104		-6

		Dreptul electoral		1		32		-32		-31

						-1

Лист1

		Statistica globală

		Perioada: Ianuarie - Decembrie 2002

		Judeţe		Total		total 2001

		Chişinău		4038		3764

		Tighina		221		298

		Orhei		171		101

		Soroca		155		146

		Lăpuşna		124		97

		Bălţi		496		189

		UTAG		542		106

		Ungheni		91		116

		Cahul		478		238

		Edineţ		71		139

		Tiraspol		20		14

		Externe		18		18

		Taraclia		9		18

		Terit. Est		22		75

Лист4

		Statistica globală

		Perioada: Ianuarie - Decembrie 2002

		Luni		Petiţii		Semnatari		Audienţa		Total

		Ianuarie		88		153		204		357

		Februarie		132		392		242		634

		Martie		77		105		143		248

		Aprilie		81		302		253		555

		Mai		73		141		109		250

		Iunie		160		943		221		1164

		Iulie		102		396		208		604

		August		91		115		87		202

		Septembrie		64		124		84		208

		Octombrie		73		275		145		420

		Noiembrie		86		124		119		243

		Decembrie		107		143		230		373

		Statistica globală

		Perioada: Ianuarie - Decembrie 2002

		Categorii		Total		total 2001

		Angajat		1715		1235		-1235		480

		Pensionar		1128		1015		-1015		113

		Student		204		53		-53		151

		Funcţionar		25		22		-22		3

		Reabilitat		22		14		-14		8

Лист2

		Statistica globală				total 2001

		Perioada: Ianuarie - Decembrie 2002

		Tematică		Total		2001				разница

		Dreptul la asistenţă şi protecţie socială		1205		826		-826		379

		Accesul liber la justiţie		1128		922		-922		206

		Proprietate privată		1245		2042		-2042		-797

		Dreptul la mediu înconjurător sănătos		667		33		-33		634

		Dreptul la muncă		611		412		-412		199

		Dreptul la instruire		365		50		-50		315

		Securitatea şi demnitatea personală		261		207		-207		54

		Accesul liber la informaţie		143		104		-104		39

		Viata intimă şi privată		134		179		-179		-45

		Dreptul la petiţionare		113		85		-85		28

		Libera circulaţie		71		77		-77		-6

		Viaţa familială		73		79		-79		-6

		Dreptul la administrare		49		25		-25		24

		Dreptul la apărare		46		43		-43		3

		Dreptul la ocrotirea sănătăţii		169		29		-29		140

		Dreptul la cetăţenie		77		70		-70		7

		Libertăţile personale		98		104		-104		-6

		Dreptul electoral		1		32		-32		-31

						-1

		Statistica globală

		Perioada: Ianuarie - Decembrie 2002

		Judeţe		Total		total 2001

		Chişinău		4038		3764

		Tighina		221		298

		Orhei		171		101

		Soroca		155		146

		Lăpuşna		124		97

		Bălţi		496		189

		UTAG		542		106

		Ungheni		91		116

		Cahul		478		238

		Edineţ		71		139

		Tiraspol		20		14

		Externe		18		18

		Taraclia		9		18

		Terit. Est		22		75

		Statistica globală

		Perioada: Ianuarie - Decembrie 2002

		Luni		Petiţii		Semnatari		Audienţa		Total

		Ianuarie		88		153		204		357

		Februarie		132		392		242		634

		Martie		77		105		143		248

		Aprilie		81		302		253		555

		Mai		73		141		109		250

		Iunie		160		943		221		1164

		Iulie		102		396		208		604

		August		91		115		87		202

		Septembrie		64		124		84		208

		Octombrie		73		275		145		420

		Noiembrie		86		124		119		243

		Decembrie		107		143		230		373

		Statistica globală

		Perioada: Ianuarie - Decembrie 2002

		Categorii		Total		total 2001

		Angajat		1715		1235		-1235		480

		Pensionar		1128		1015		-1015		113

		Invalid		589		368		-368		221

		Proprietar		350		610		-610		-260

		Deţinut		309		210		-210		99

		Şomer		128		134		-134		-6

		Neangajat		1796		1655		-1655		141

		Student		204		53		-53		151

		Funcţionar		25		22		-22		3

		Reabilitat		22		14		-14		8

		Deputat		4		1		-1		3

		Elev		168		2		-2		166

		Militar		18		3		-3		15

		Dreptul la petiţionare		Dreptul la petiţionare

		Libera circulaţie		Libera circulaţie

		Dreptul la administrare		Dreptul la administrare

Лист2

		Statistica globală				total 2001

		Perioada: Ianuarie - Decembrie 2002

		Tematică		Total		2001				разница

		Dreptul la asistenţă şi protecţie socială		1205		826		-826		379

		Accesul liber la justiţie		1128		922		-922		206

		Proprietate privată		1245		2042		-2042		-797

		Dreptul la mediu înconjurător sănătos		667		33		-33		634

		Dreptul la muncă		611		412		-412		199

		Dreptul la instruire		365		50		-50		315

		Securitatea şi demnitatea personală		261		207		-207		54

		Accesul liber la informaţie		143		104		-104		39

		Viata intimă şi privată		134		179		-179		-45

		Dreptul la petiţionare		113		85		-85		28

		Libera circulaţie		71		77		-77		-6

		Viaţa familială		73		79		-79		-6

		Dreptul la administrare		49		25		-25		24

		Dreptul la apărare		46		43		-43		3

		Dreptul la ocrotirea sănătăţii		169		29		-29		140

		Dreptul la cetăţenie		77		70		-70		7

		Libertăţile personale		98		104		-104		-6

		Dreptul electoral		1		32		-32		-31

		Statistica globală

		Perioada: Ianuarie - Decembrie 2002

		Judeţe		Total		total 2001

		Chişinău		4038		3764

		Tighina		221		298

		Orhei		171		101

		Soroca		155		146

		Lăpuşna		124		97

		Bălţi		496		189

		UTAG		542		106

		Ungheni		91		116

		Cahul		478		238

		Edineţ		71		139

		Tiraspol		20		14

		Externe		18		18

		Taraclia		9		18

		Terit. Est		22		75

		Statistica globală

		Perioada: Ianuarie - Decembrie 2002

		Luni		Petiţii		Semnatari		Audienţa		Total

		Ianuarie		88		153		204		357

		Februarie		132		392		242		634

		Martie		77		105		143		248

		Aprilie		81		302		253		555

		Mai		73		141		109		250

		Iunie		160		943		221		1164

		Iulie		102		396		208		604

		August		91		115		87		202

		Septembrie		64		124		84		208

		Octombrie		73		275		145		420

		Noiembrie		86		124		119		243

		Decembrie		107		143		230		373

		Statistica globală

		Perioada: Ianuarie - Decembrie 2002

		Categorii		Total		total 2001

		Angajat		1715		1235		-1235		480

		Pensionar		1128		1015		-1015		113

		Invalid		589		368		-368		221

		Proprietar		350		610		-610		-260

		Deţinut		309		210		-210		99

		Şomer		128		134		-134		-6

		Neangajat		1796		1655		-1655		141

		Student		204		53		-53		151

		Funcţionar		25		22		-22		3

		Reabilitat		22		14		-14		8

		Deputat		4		1		-1		3

		Elev		168		2		-2		166

		Militar		18		3		-3		15

